
Părinților mei, care m-au învăţat să iubesc pământul 
chilian. 


PROLOG 


|: secolul al XVI-lea, conchistadorii spanioli au invadat 


pământul chilian: mai întâi Don Diego de Almagro şi apoi 

Don Pedro de Valdivia. Aceştia veniseră în căutarea 
bogățiilor fabuloase care, după cum se spunea, erau 
ascunse de cealaltă parte a munţilor Anzi, în acea ţară 
întinsă şi misterioasă ce începe cu un pustiu şi se termină 
aproape la capătul lumii, printr-un labirint de insule şi 
canale. Cuceritorii au învins multe popoare, au înfruntat 
furtunile munţilor şi singurătatea pustiului, au trecut râuri şi 
au străbătut păduri, dar au fost opriţi chiar aproape de ţinta 
finală a drumului lor. 

Un popor mic dar puternic, fără prea multă cultură dar de 
o vitejie rar întâlnită, ce trăia dincolo de Maule şi de Bio-Bio, 
se aşeză de-a curmezişul drumului lor şi le curmă pentru 
totdeauna lanțul cuceririlor. Goi, înarmaţi cu sulițe 
primitive, araucanii au ţinut piept cavaleriei şi archebuzelor 
lui Don Pedro de Valdivia, căpitan în armata maiestăţii sale 
imperiale Carol al V-lea. 

Timp de trei secole s-au bătut araucanii pentru libertatea 
lor; a fost o luptă crâncenă şi cu sorţi schimbători. În prima 
fază, poate cea mai de seamă prin marile izbânzi câştigate, 
araucanii au fost conduşi de o căpetenie pe care legenda l- 
a imortalizat ca pe unul dintre cei mai geniali luptători 
pentru libertatea Americii; genial nu prin înţelepciunea 
dobândită graţie contactului cu oamenii înaintați ai timpului 
său, ci pentru că, pur şi simplu, s-a născut geniu. Acest 
erou popular a fost LAUTARO. El a dobândit cea dintâi 
victorie când avea douăzeci de ani şi a ajuns în culmea 
puterii şi a gloriei la douăzeci şi doi. El şi alte căpetenii, 
printre care Colo-Colo şi Caupolican, au înscris în istorie o 
epopee pe care omenirea n-o va putea uita atât de uşor. 

Veşnică va rămâne amintirea acelui popor care şi-a 
închinat toate puterile sfintei cauze a apărării pământului 

său împotriva năvălitorilor străini. Pilda lui a fost urmată 
cândva şi, poate, va mai fi urmată şi în viitor, trezind 
tineretul nostru şi aprinzând în el focul vitejiei de fiecare 
dată când libertatea Americii va fi în primejdie. 


AA seo. 


ci Ad i ji Rai atatia timona imi pi a mame cică, 


CONCHISTADORUL ŞI PAJUL SĂU 


avaleria conchistadorului înainta în trap uşor, dar cu 

grijă, în timp ce umbrele amurgului începeau să 

întunece crângurile şi pădurile Araucaniei. Copitele 
cailor, izbind uneori crengile uscate sau trunchiurile 
împrăştiate pe drumeag, trezeau ecouri misterioase şi, în 
penumbra înserării, părea că se ghiceşte prezenţa unor 
fiinţe ciudate, ascunse după copaci, pitite prin tufişuri ca 
nişte sălbăticiuni amenințătoare. 

Conchistadorul şi oamenii lui nu scoteau o vorbă; cu acea 
hotărâre rece a aventurierilor spanioli, înaintau fără să le 
pese dacă dincolo de natura aceasta de nepătruns vor 
întâlni moartea sau un nou regat. Aproape două luni 
trecuseră de când conchistadorul Don Pedro de Valdivia 
părăsise Santiago, hotărât să-şi încununeze faptele de arme 
prin subjugarea băştinaşilor din Chile de Sud. Pofta sa de 
putere părea că nu se va potoli niciodată; fără a-l mulţumi, 
stăpânirea cumplitului pustiu uscat ce se găsea la sud de 
Peru şi descoperirea rodnicei văi centrale, unde întemeiase 
oraşul Santiago, conchistadorul, setos de aventuri, înainta 
mai departe, pătrunzând în necunoscut, deschizându-şi 
drum prin păduri, trecând râuri, mereu mai departe, tot mai 
departe, stăpânit de acea nebunie mistică ce clădeşte 
imperii şi înfierbântă imaginaţia oamenilor, împingându-i 
spre minunata aventură a descoperirilor de pământuri noi. 

Îl urma oastea lui de nobili şi un grup de negustori, 
funcţionari şi agricultori, cu care se gândea să populeze 
oraşul pe care urma să-l întemeieze în inima Araucaniei. 

Supuşi cu toţii voinţei sale, legaţi de el prin teamă şi 
nevoi, erau gata să lupte alături de el dacă îl vedeau 
învingător, sau să-l părăsească dacă ar fi fost înfrânți 
Plecaseră din Santiago de Crăciun, în anul 1549. Drumul 

prin valea centrală, în adierile molcome ale lui decembrie, 
fusese plăcut; depărtându-se uneori de țărm şi apropiindu- 
se de munţi, traversând râuri sărace în apă, ei trecură de 
Maule şi Itata şi apoi de Bio-Bio. Pentru imaginaţia acestor 
oameni care soseau de pe întinderile sterpe ale pustiului şi 
din lanţurile de nepătruns ale munţilor de pe coastă, 
priveliştea pădurilor, a râurilor năvalnice, a munţilor 
acoperiţi tot anul de zăpadă era, într-adevăr, 
impresionantă. 

Dar pe măsură ce înaintau spre sud, drumul devenea tot 
mai primejdios. Împotriva armatei conchistadorului, din 
ascunzişuri neaşteptate începu să se abată o ploaie de 
săgeți zvârlite de mâini nevăzute, pricinuindu-i mari 
pierderi. De după stânci şi din frunzişul copacilor sau de 
prin tufişuri ţăşneau săgeți repezi şi bine ţintite care se 
înfigeau în carne provocând răni dureroase şi uneori o 
moarte fulgerătoare. Văzându-se astfel lovit pe furiş, Don 
Pedro fierbea de mânie; el era obişnuit să lupte în câmp 
deschis; viclenia indienilor se părea o faptă necinstită, cu 
atât mai necinstită cu cât îşi dădea seama că nu poate s-o 
pedepsească. În ziua aceea atacurile se înmulţiseră; nu era 
vorba numai de săgeți; pe drum, mulţi cai călcaseră în 
capcane pregătite cu dibăcie, frângându-şi picioarele şi 
târând după ei, în cădere, pe călăreţi. 

La amiază, căldura era de neîndurat; razele soarelui se 
revărsau necruțătoare peste  platoşele şi  coifurile 
spaniolilor; metalul sclipea orbitor şi se părea că bieţii 
oameni au să moară pârjoliţi de dogoare. Văzând starea 
jalnică în care se aflau soldaţii, conchistadorul ordonă 
soldaţilor să intre într-o pădure: aici, în aerul răcoros, 
oamenii se mai înviorară. Dar foarte curând atacurile 
indienilor începură din nou şi spaniolii se învălmăşiră atât 
de cumplit căutând să descopere duşmanul şi apărându-se 
de săgeți, încât, până la urmă, rătăciră drumul şi, 
încredinţându-se în paza Celui de Sus, înaintară mai 
departe la voia întâmplării. Aşa trecu după-amiaza şi veni 
seara. O adiere proaspătă începu să sufle, aducând 
miresme de flori şi de plante necunoscute; falnicii araucaria 

se legănau greoi în veşmântul lor de umbră. Un vuiet 
îndepărtat izbi auzul spaniolilor, fără ca ei să-şi poată da 
seama dacă venea dinspre râu, dinspre ocean sau era iscat 
de duşmani, care, în întunericul nopţii, păreau că mişună 
tot mai aproape. Don Pedro ordonă să se facă popas; 
soldaţii căutară un loc potrivit şi aprinseră îndată focuri 
mari; cu armele în mână, veghind încordaţi, mâncară şi 
apoi rămaseră multă vreme tăcuţi, prea obosiţi pentru a 
mai vorbi şi prea îngrijoraţi pentru a pune capul jos să se 
culce. Don Pedro chema pe unul dintre cei mai buni soldaţi 
ai lui, Don Jeronimo de Alderete şi îi mărturisi temerile sale: 

— Trebuie să facem grabnic ceva, Don Jeronimo - spuse 
conchistadorul. Oamenii noştri sunt istoviţi, e cu neputinţă 
să mai îndurăm dificultăţile acestei expediţii împotriva unui 
duşman nevăzut. 

— Don Pedro - răspunse aghiotantul - plecând în 
campania aceasta, ne-am încredinţat proniei cereşti ca să 
ne călăuzească spre a duce totul la bun sfârşit. Acum nu 
rămâne decât să mergem înainte şi să nădăjduim că ruga 
noastră a fost auzită. 

— Chiar acum - continuă Don Pedro - chiar în clipa de 
faţă simt că ne înconjoară mii de fiinţe nevăzute care se 
pregătesc să ne atace. Dumnezeule! Ce să fac? Unde sunt? 
Cine îi conduce? Avangărzile noastre, ca totdeauna, s-au 
întors fără să descopere nimic, santinelele cad ucise fără să 
aibă timp să spună nici un cuvânt măcar. Don Jeronimo, 
ăsta-i un soi de luptă pentru care n-am fost pregătit. 
Niciodată şi nicăieri n-am întâlnit un asemenea vrăjmaş 
şiret, încăpățânat, care luptă nevăzut, din umbră... 

— Nu vă pierdeţi curajul, senor! În luptele din Venezuela 
aţi trecut prin clipe grele şi nu cred că v-aţi pus viaţa în 
primejdie străbătând mările şi supunând pe indienii din 
nord şi din Mapocho, ca să veniţi să muriţi în acest colţ 
pierdut din emisfera australă. 

— Desigur, Don Jeronimo, ar însemna să nu-ți cunoşti 
comandantul dacă ai crede că el poate să se descurajeze în 
faţa primejdiei. Am venit din îndepărtata Spanie pe acest 
pământ al Americii, ca să înfăptuim visul împăratului 

nostru. Nici aceşti sălbatici şi nici această pădure nu vor fi o 
piedică în hotărârea noastră. 

Conchistadorul vorbea cu glas răsunător, stând în 
picioare, cu o mână sprijinită în şold şi cu cealaltă pe 
mânerul săbiei; la început se adresase lui Don Jeronimo, dar 
mai apoi, ca un orator, se întoarse către toţi cei din jur - era 
vădit că-i plăcea să se asculte vorbind. De statură mijlocie, 
voinic, zâmbind mai tot timpul, cu obrajii rumeni şi cu părul 
bălai, el avea înfăţişarea unui bărbat foarte sigur de sine. 
De data asta însă nu zâmbea, ci stătea la pândă ca un 
vânător care aşteaptă saltul fiarei. 

Dincolo de copaci şi de focuri, sute de umbre, poate mii, 
roiau ca stolurile de vulturi, nerăbdătoare să tabere asupra 
stârvurilor. Erau îndârijitele mulţimi de araucani care îl 
urmăreau pe conchistador pretutindeni, aşteptând clipa 
potrivită ca să se năpustească asupra lui. 

Se înnoptase de-a binelea; printre arbori, stelele se iveau 
şi piereau ca nişte fluturi de argint. Larma nedesluşită care 
venea din întuneric şi-i ţinea pe spanioli treji creştea din ce 
în ce, se apropia, devenea tot mai limpede. Nu mai semăna 
cu glasul apelor care vorbeau limba altor vremi; era larma 
unor umbre vii, izvorul unor glasuri care, uneori, păreau 
poruncitoare. La miezul nopţii, liniştea fu sfâşiată de un 
vuiet năprasnic. Era glasul miilor de indieni; lipăitul 
picioarelor goale pe covorul de frunze şi zgomotul armelor 
treziră toată pădurea; în câteva clipe, locul se preschimbă 
într-un iad. Călări, de neînvins în zalele lor, spaniolii se 
înălţau ca nişte uriaşe chipuri de zei, la lumina focurilor pe 
care le aprinseseră ca să-i vadă pe duşmani. In pădurea 
luminată de flăcările stacojii ale rugurilor, umbrele 
conchistadorilor creşteau luând proporţii neasemuite şi ei 
pesemne că păreau indienilor nişte fiinţe ivite dintr-o lume 
fantastică, înzestrate cu puteri de neînvins. Araucanii se 
năpustiră la luptă, în gloată, înverşunaţi; cu părul despletit, 
vânturând deasupra capului suliţele şi măciucile, sărind 
peste focuri, ei năvăliră cu turbare asupra spaniolilor; de 
bună seamă că în clipele acelea, soldaţii lui Valdivia şi-au 
închipuit că întâlniseră nişte demoni scăpaţi din iad. După 

cea dintâi năvală împotriva călăreţilor spanioli, indienii 
dădură înapoi şi, îndată, o adevărată ploaie de săgeți ţâşni 
din tufişuri. Cei dintâi avură de suferit caii. Văzând că 
indienii reluau tactica lor vicleană, Don Pedro zvârli un 
strigăt de luptă: - înainte, atacați, spanioli! ... 

Şi, în fruntea călăreţilor săi, se năpusti asupra 
vrăjmaşului care se ascundea în tufişuri. Lupta fu 
îngrozitoare; spaniolii destrămară pâlcurile de indieni, după 
care intrară în lucru săbiile. Indienii începură să dea înapoi; 
săgețile lor erau neputincioase împotriva zalelor dese şi 
trainice ale spaniolilor, iar suliţele lor aproape că nu 
foloseau la nimic în lupta corp la corp. Fără să le dea răgaz, 
spaniolii întorceau caii şi călcau în picioare trupurile 
indienilor, care cădeau cu grămezile. Don Pedro însuşi 
conducea măcelul. Până la urmă, araucanii fugiră lăsând 
sute de morţi şi răniţi pe câmpul de luptă. Spaniolii se 
întoarseră la adăpostul focurilor, istoviţi, dar cu bucuria 
izbânzii întipărită pe faţă. Dar bucuria lor avea să fie de 
scurtă durată. Nu trecu mult şi araucanii năvăliră din nou, 
de astă dată în număr sporit. Spaniolii, deşi vestiți de 
strigăte, abia dacă avură timp să sară în şa. Indienii luptară 
cu puteri supraomeneşti, cu o îndârjire pe care până atunci 
spaniolii nu o mai întâlniseră, în clipele acelea, Don Pedro 
îşi dădu seama că luptele din nordul şi centrul ținutului 
Chile nu fuseseră decât preludiul unui război pe viaţă şi pe 
moarte care abia acum începea; până atunci izbânzile lui 
fuseseră oarecum uşoare; deşi yanaconii din Mapocho îl 
stânjeneau în ţinuturile cucerite prin atacuri neprevăzute - 
dintre care unul nimicise Santiago - nu fuseseră totuşi 
niciodată duşmani de temut. Întemeiase oraşul Santiago şi 
înaintase în linişte până la Maule. Acum însă lucrurile se 
schimbaseră; duşmanul lovea şi, cu toate că fusese aruncat 
înapoi, se întorcea la luptă neobosit, setos de sânge şi 
sălbatic ca puma. Spaniolii loveau în dreapta şi în stânga; 
fiecare lovitură zbura de pe umeri cel puţin un cap, dar 
după acest cap se ivea altul şi altul şi, la lumina flăcărilor, 
conchistadorul vedea mereu în faţa sa aceiaşi ochi plini de 
îndârjire, aceleaşi priviri tăioase ca nişte pumnale. Spaniolii 

începură să se simtă copleșiți; mărginindu-se la apărare, 
aveau senzaţia că sunt strânşi ca într-un cleşte de un braţ 
uriaş care îşi întindea şi îşi încolăcea din ce în ce mai 
amarnic tentaculele. Parcă întreaga pădure prinsese viaţă 
şi voia să-i înăbuşe cu mii de braţe vegetale. 

Trebuiră să descalece; nu le mai era de nici un folos să 
lupte călări. Acest lucru îi salvă; într-un anumit fel, lupta era 
acum mai uşoară, mai directă, adversarii se înfruntau faţă 
în faţă. De astă dată, puterea săbiei spaniole, a zalelor, a 
scutului şi a coifului îşi dovedi superioritatea asupra 
indienilor cu trupul gol, asupra suliţelor şi măciucilor de 
lemn. Spaniolii îi împinseră înapoi şi chiar se luară după ei; 
se povesteşte că izbânda a fost atât de deplină, încât chiar 
şi cele două femei care însoțeau trupele lui Valdivia au luat 
parte la luptă, iar una dintre ele ar fi ucis cu un târnăcop nu 
mai puţin de şase indieni... 

În ziua următoare, Valdivia înainta cu oamenii săi până 
dădu de un loc prielnic, unde ordonă să se clădească un 
fort. Cu toată izbânda dobândită, ştia ce fel de vrăjmaş va 
trebui să înfrunte de acum încolo şi, ca un bun comandant, 
instruit pe câmpurile de luptă din Belgia de către Henric de 
Nassau, iar în Lombardia de marchizul de Pescara şi de 
Prospero Colonna, se grăbi să ia măsurile de precauţie 
necesare.  Ridică deci palisade, săpă şanţuri, dură 
adăposturi şi îşi întocmi cu grijă planul de apărare. 

Apărare! lată că acum nu mai era vorba de înaintare, de 
a merge fără oprire mai departe, ci de a întări ceea ce 
cucerise până aici. O singură noapte, o singură întâlnire cu 
araucanii fusese de ajuns pentru conchistador ca să-şi dea 
seama de greutăţile acestei noi etape a expediției sale. 
Adevărul este că, fără ca el s-o ştie, în acea noapte luptase 
nu numai cu un trib, ci cu o coaliţie întreagă de indieni, de 
la Itata la Cautin. De data asta rezistenţa era organizată şi, 
împotriva unui duşman priceput în arta războiului, el 
trebuia să opună, pe lângă cunoscuta sa îndrăzneală şi o 
tactică de luptă. Valdivia auzise de mult despre faima 
războinică a araucanilor; ştia că, după ce străbătuseră 
biruitori partea de miazănoapte şi de mijloc a ținutului 

Chile, războinicii incaşi fuseseră opriţi în faţa râului Mau le 
şi loviți nimicitor la fiece încercare de a trece peste apă. 
Totuşi plecase din Santiago hotărât să-i supună, pentru 
întâia oară în istorie, pe araucani şi nu avea să se întoarcă 
mai înainte de a-şi aduce la îndeplinire hotărârea. Nu, pe 
toţi sfinţii! Chiar dacă ar trebui să folosească cele mai 
îngrozitoare mijloace. 

După ce ridică fortul Penco, conchistadorul făcu scurte 
recunoaşteri prin împrejurimi şi nu-i trebui mult ca să se 
îndrăgostească de regiune. Clima era temperată, pământul 
roditor, străbătut de numeroase râuri, ca un organism 
vânjos de artere; curând descoperi că în măruntaiele acelui 
pământ se ascundeau bogate zăcăminte de aur şi lucrul 
acesta fu hotărâtor. Aurul, visul tuturor spaniolilor care au 
purces la cucerirea Americii, era iubit mai mult ca orice şi 
de Don Pedro; cu aur se putea întemeia un imperiu, cu aur 
îl putea sătura pe îndepărtatul şi atotputernicul Carol al V- 
lea, cu aur putea să adauge nobleţe şi glorie propriului său 
nume. 

In anul 1550, iernă pe meleagurile acelea; iernă 
împreună cu soldaţii, sub şoproane mari, acoperite cu fân şi 
cu coceni de porumb. Dar înainte ca amintirea luptei de la 
Andalien - cea dintâi întâlnire a sa cu araucanii - să intre în 
istorie şi să se şteargă din memoria indienilor înfrânți, într-o 
noapte, împins de o cruzime fără margini, îşi puse în gând 
să o eternizeze. Conducând chiar el una din incursiuni, se 
năpusti în câteva din aşezările cele mai populate ale 
regiunii; dând roată călări, cu săbiile scoase, el şi ai lui 
adunară pâlcuri-pâlcuri de indieni, după care Valdivia 
ordonă soldaţilor să taie tuturor indienilor dintr-un grup 
picioarele, celor din alt grup mâinile, iar altora să le taie 
urechile, nasul şi obrajii. 

Dar partea cea mai groaznică a priveliştii a fost 
stoicismul cu care victimele au îndurat martiriul: nu s-a 
auzit un țipăt, un plâns, un geamăt. Păreau a fi uniţi cu toţii 
printr-un jurământ. La vederea insuccesului întreprinderii 
sale, conchistadorul nu putu să-şi stăpânească mânia. El ar 
fi vrut să-i sperie pe indieni, să-i încovoaie prin teroare 

pentru a nu se mai împotrivi poruncilor sale; aici întâmpină 
însă o voinţă mai puternică decât a sa, un eroism aproape 
de neconceput la aceşti oameni pe care el îi socotea 
sălbatici. Turbat de furie, puse să se taie capetele unui 
număr de 150 de indieni, iar altora 150 le tăie mâinile şi le 
agăţă de gât capetele morţilor, dându-le apoi drumul să se 
ducă încotro vor vedea cu ochii, „ciungi şi împovăraţi cu 
capetele celor ucişi”, ca să răspândească faima măreției şi 
a puterii imperiului spaniol. 

— Asta va fi o lecţie, o pildă pentru toţi aceia care ar 
avea de gând să se împotrivească voinţei împăratului - 
spuse el îndată ce se sfârşi îngrozitoarea schingiuire. 

In clipa aceea, zări în faţa unei colibe un bătrân 
impunător stând sprijinit de braţul unui tânăr indian. În jurul 
lor plutea o aureolă care-i făcea invulnerabili şi le dădea un 
vag aer de măreție. Intrigat, conchistadorul îşi îndreptă 
calul spre ei şi vorbi cu asprime, adresându-se bătrânului: 

— Cum te cheamă? 

— Carinancu - răspunse acesta, netulburat. 

— Este căpetenia acestui trib, senor - lămuri tălmaciul, în 
limba dumneavoastră, numele lui înseamnă „Vultur Negru”. 

Conchistadorul privi o clipă spre bătrân şi apoi atenţia lui 
se îndreptă asupra băiatului. Nu putea să aibă mai mult de 
şaisprezece ani; era de statură mijlocie, cu muşchi vânjoşi, 
dar croiţi cu fineţe; pielea, destul de smeadă şi catifelată; 
capul, bine alcătuit, îl ţinea drept, fără mândrie, dar cu 
hotărâre; părul negru; buzele cărnoase abia se închideau, 
iar uşorul tremur arăta tinereţea stăpânului lor. Ochii 
atraseră însă îndeosebi atenţia lui Don Pedro: negri şi 
strălucitori, oglindeau o nobleţe pură şi străveche, 
ascunzând în ei, în întunericul lor, datini de veacuri; dar 
acum, însufleţiţi de emoția acelei nopţi, de tragedia la care 
tocmai fuseseră martori, ochii aceia făcuţi să privească cu 
uimire minunile universului se înfigeau în conchistador ca 
nişte pumnale reci. Spaniolul le înfruntă privirea o vreme, 
dar până la urmă întoarse capul spre bătrân şi-i spuse 
batjocoritor: 

— Oamenii tăi au primit azi o lecţie şi să dea Dumnezeu 

14 


să n-o uiţi nici tu, nici fraţii tăi, pentru că n-aş vrea să fiu 
nevoit s-o repet. 

— Spaniolule - răspunse căpetenia - tu şi oamenii tăi aţi 
venit în noaptea asta ca să ne învăţaţi minte şi noi v-am 
ajutat; începând de astăzi, mâinile tale sunt pline de sânge 
araucan şi el te va duce la pieire. Vino să ne măcelăreşti de 
câte ori pofteşti, oamenii noştri învaţă cu răbdare şi, până 
la urmă, ai să înveţi şi tu... 

— Dar când ai să înveţi, are să fie prea târziu - întregi 
tânărul cu dârzenie. 

Valdivia îl privi uimit: tăria glasului, hotărârea din ochii lui 
şi gravitatea tinerească a cuvintelor îl tulburară. 

— Bătrâne - adăugă el - îmi place fiul tău şi o să-l iau cu 
mine; la noi va învăţa să-l slujească pe împăratul nostru şi 
să-l cinstească pe Dumnezeul nostru. După ce se va civiliza 
printre noi, îl voi trimite înapoi să vă fie căpetenie. 

— N-o să fie nevoie să-l trimiţi, spaniolule - răspunse 
căpetenia - ştie el singur să vină înapoi atunci când va sosi 
clipa să ne fie căpetenie... 

Conchistadorul  cugetă în tăcere asupra vorbelor 
bătrânului; şovăi o clipă, dar îndată, redobândindu-şi 
siguranţa, strigă: 

— Înainte, spanioli! Şi, făcând semn tânărului indian să 
meargă alături de calul său, îl întrebă: Cum te cheamă? 

Fără să-l privească, cu glas plin, parcă rostind o 
ameninţare, băiatul răspunse: 

— Lautaro! 

Din ziua aceea, Lautaro trăi aproape clipă de clipă în 
preajma conchistadorului. Tânărul vorbea puţin, privindu-i 
pe toţi cu neîncredere; nu se arăta nici duşmănos, nici 
prietenos, părea nepăsător. La început, Valdivia se îngriji de 
el cu râvna cu care te îngrijeşti de un animal de rasă; făcea 
haz de dârzenia stăpânită a indianului şi privea cu 
încântare felul lui de a fi, atât de tineresc şi totodată atât 
de isteţ. Curând descoperi în el însuşiri nebănuite: o 
imaginaţie nespus de vioaie, un deosebit spirit de 
observaţie şi o mare energie, vădite în toate faptele lui, cu 
toată lenea aparentă cu care le îndeplinea. Lautaro învăţă 

spaniola foarte iute şi se deprinse cu munca de îngrijitor de 
cai cu care îl însărcinase Valdivia; ajunse foarte curând de 
neînlocuit şi conchistadorul, satisfăcut oarecum de sine 
însuşi, începu să-l numească „paj”. 

În legătură cu aceasta, Valdivia era stăpânit fără îndoială 
de un complex de simţăminte. Căci îl numea „paj” şi se 
mândrea cu acest lucru, deoarece faptul dovedea o 
schimbare în propria lui situaţie socială: a avea un paj, în 
afară de un majordom al casei tale şi de un călugăr care să 
te însoţească în calitate de capelan, era pe vremea aceea 
un semn de nobleţe şi de putere. Dar să nu uităm că 
Valdivia nu încetase totuşi să fie om; că-şi lăsase în Spania 
soţia şi copiii, ca să întreprindă această anevoioasă 
expediţie din America; sălăşluia deci în el o duioşie tăinuită 
şi neexprimată care poate că se trezise, dezlănţuind criza în 
noaptea de la Andalien; când Valdivia văzuse pe căpetenia 
tribului privind în tăcere, îndurerat, cum era nimicit satul şi 
oamenii lui, în timp ce fiul său, încremenit, îl sprijinea de 
braţ, se pare că ceva se frânsese în sufletul 
conchistadorului. În grija mărinimoasă cu care-l înconjura 
pe Lautaro, dezvăluindu-i tainele ostăşeşti şi pe acelea ale 
puterii spaniole, Don Pedro încerca poate să-şi plătească o 
datorie, să se dezvinovăţească înaintea lui Dumnezeu şi să- 
şi aline astfel inima rănită, care de atâtea ori îl făcea să-şi 
întoarcă cu mâhnire ochii către îndepărtata sa patrie. 

Dar dacă acestea erau simţămintele conchistadorului, ale 
lui Lautaro erau mult mai încâlcite; rămânea alături de 
stăpânul său, ascultând de o chemare stranie; adevărul 
este că privea tot timpul împrejur cu uimire, simțind că o 
lume nouă se deschide în faţa ochilor săi. Când i se 
alăturase lui Valdivia, el credea, ca cei mai mulţi dintre 
indieni, că spaniolii erau zei sau cel puţin demoni şi că 
veniseră din altă lume în palate plutitoare; la începutul 
războiului, crezuse că ei şi caii lor sunt o singură fiinţă, fără 
îndoială, nemuritoare. Încet-încet, Lautaro învăţă limba lor: 
mitul se spulberă în cea mai mare parte; descoperi că zeii 
vorbeau într-un mod simplu despre lucruri simple, că 
sufereau de foame, de sete, de frig, ca şi araucanii, că se 

certau adesea şi spuneau prostii. Mai ales duminica, privea 
femeile, gătite cu cele mai strălucitoare podoabe şi soldaţii, 
înzorzonaţi cu cele mai frumoase armuri, îngenunchind 
smeriţi în faţa unei imagini ce înfăţişa o femeie cu un copil 
în braţe... Lautaro zâmbi şi norii începură să se risipească 
din mintea lui. Apoi văzu oameni şi cai şi unii şi alţii obosiţi, 
ba chiar murind în faţă navalei vrăjmaşilor. Dar dacă o mie 
de închipuiri se spulberară în urma convieţuirii lui cu 
spaniolii, alte o mie le luară locul. Lautaro îl asculta pe 
stăpânul său într-o tăcere evlavioasă; îl auzea făcând 
planuri de luptă, îl vedea împărțind trupele pe teren: 
călăreţii, pedestraşii, tunarii, archebuzierii, sau aşezând 
tabăra şi trimițând posturi de pândă... Lautaro sorbea de pe 
buzele conchistadorului arta războiului. 

În vara anului 1551, conchistadorul înainta spre Cautin; 
întemeiase oraşul Concepcion, căruia îi urmase Imperial, 
apoi împinse hotarul spre Tolten şi ajunse până la poalele 
vulcanului Villarrica. Indienii se retrăgeau pretutindeni din 
calea spaniolilor, plecând în necunoscut. Se spune că în 
această expediţie, câştigată uşor, Valdivia a avut călăuză 
pe un indian numit Alican, care şi-a trădat compatrioţii în 
valea Mariquina spre a se răzbuna pe iubita lui care-l 
respinsese. Se pare că însăşi firea conchistadorului se mai 
îmblânzise; se povesteşte că, odată, un indian din preajma 
Anzilor i-a dăruit drept omagiu o tărtăcuţă şi că, în timp ce 
lua darul, conchistadorul ar fi spus: 

— Pentru mine, această tărtăcuţă valorează mai mult 
decât tot aurul din lume - şi apoi, înapoindu-i-o bucuros, îşi 
luă boneta din cap şi o dărui indianului. 

Cu spirit mai mult de civilizator decât de războinic, Don 
Pedro întemeia oraşe şi-şi consolida puterea: pe malurile 
unui râu frumos puse temelia unui oraş căruia îi dădu 
numele său; după acesta urmă Villarrica; apoi clădi forturile 
Puren, Arauco şi Tucapel... 

Intotdeauna în preajma lui, Lautaro îl însoțea atât în 
clipele paşnice cât şi în război; pe câmpul de luptă îngrijea 
de cai; la Concepcion şedea cu el la masă, privind totul cu 
luare-aminte şi învățând. La ospeţe, ascultându-l pe Den 

Pedro, învăţa arta de a vorbi cu oamenii. În noaptea aceea, 
pe care n-avea s-o uite niciodată, îl văzuse atât de crud, 
încât crezuse că nu-i om, ci poate chiar un zeu; acum ştia 
că e un om ca oricare altul, un om care lupta pentru a 
subjuga un popor, aşa cum alţii luptau ca să-şi salveze 
viaţa. Lautaro nu înţelegea limpede gândul sau pornirea ce- 
| mâna pe conchistador, dar ştia că acel gând sau pornire 
există, că războiul pe care-l ducea era o verigă a unei 
acţiuni ce sta mai presus de înţelegerea lui. 

Noaptea, după luptă, în liniştea pădurii străbătute de 
vântul răcoros şi de săgetările liliecilor, conchistadorul se 
odihnea aşezat pe o piatră, cu chipul luminat de flăcările 
focului, cu părul încărunţit, cu fruntea brăzdată, cu privirea 
tristă şi cu trupul vânjos strâns în jacheta de catifea 
împodobită cu dantele. Nu mai avea sabia în mână; privirile 
lui alunecau peste tăciunii aprinşi, se înălţau cu flăcările, 
urmăreau drumul fumului până pierea din vedere. Aproape 
de el, Lautaro, aşezat pe iarbă, îi urmărea privirea şi părea 
că înţelege pricina tristeţii sale. Poate că avea şi el soţie, 
copii şi o ţară ca şi această Araucanie; şi poate că după 
luptă, după această îndeletnicire a sa de fiecare zi, se 
simţea deznădăjduit fiindcă lupta nu se isprăvea niciodată, 
fiindcă drumul conchistadorului nu avea sfârşit, nu se 
isprăvea nici în păduri, nici în munţi, nici pe mări, nici la 
capătul lumii; drumul conchistadorului era ca un fir subţire 
ce se învârteşte în jurul pământului, căutându-şi fără 
odihnă celălalt capăt. Şi atunci lui Lautaro îi era milă de el 
şi, chiar când drumurile păduri i se deschideau înainte, nu 
se hotăra să-l părăsească şi rămânea lângă el, aşteptând, 
aşteptând nici el nu ştia ce. 

Intr-o zi, conchistadorul, după una din crizele lui de 
nostalgie, ordonă trupei să se pregătească pentru marşul 
de înapoiere la Santiago. Se sfârşea iarna anului 1552. 
Călătoria avea să fie lungă şi grea; Don Pedro simţea în aer 
că a sosit primăvara şi se gândea de pe acum ce primire i 
se va face când va sosi în capitală; după aceea va veni 
decembrie, va petrece încă un Crăciun la Santiago şi apoi 
va veni o altă vară, alte expediţii. Sfârşi grabnic pregătirile 

şi, în după-amiaza unei zile ploioase şi reci, plecă în fruntea 
oastei, spre nord. Lautaro îşi dădu seama numaidecât, ce 
însemna această călătorie; pentru întâia oară în viaţa lui se 
îndepărta de pământul său şi cine ştie, poate n-avea să se 
mai întoarcă niciodată; dar în acelaşi timp, pentru întâia 
oară în istorie, un araucan, fiul unei căpetenii, el însuşi o 
viitoare căpetenie, intra în capitala statului spaniol chiar 
alături de guvernator, ca să cunoască punctul cel mai de 
seamă al puterii şi cel mai slab al apărării sale. 

Era o aventură, cea dintâi în viaţa lui, dar o aventură 
care avea să-i hotărască soarta; şi porni la drum. 
Depărtându-se de pădurile din Arauco, trecând râurile care 
pe atunci alergau grăbite şi nărăvaşe ca nişte armăsari 
voinici de argint, Lautaro simţi pentru întâia oară durerea 
despărțirii de pământul natal. Ochii lui, umeziţi de o uşoară 
mâhnire, căutau pe culmile Anzilor zăpezile veşnice care 
învăluiau ocrotitor, ca o mantie a lui Dumnezeu, 
singurătăţile ţării sale, căutau pe cerul strălucitor al acelei 
latitudini Crucea Sudului, care străjuia soarta neamului său 
ca un simbol şi o profeție pe care el nu le ştia, dar care nu 
aveau să întârzie să se arate aievea. 

RĂSCOALA 


olo-Colo, mai-marele araucanilor în vreme de pace, 

chemase la sfat căpeteniile triburilor din Arauco. 

Trimişii lui plecaseră din afundul pădurii unde îşi avea 
el aşezarea, ducând săgeata însângerată - semnul poruncii: 
căpeteniile de triburi să se adune la sfat pentru că zilele de 
pace se sfârşiseră şi trebuia să-l înlocuiască un bărbat 
tânăr, voinic şi viteaz care să-i ducă la luptă pe araucani. 

Trimişii alergau zi şi noapte de-a lungul crângurilor, 
pădurilor şi munţilor şi, oprindu-se o clipă ca să arate 
căpeteniilor săgeata, spuneau: 

— Să ajungeţi la Colo-Colo când va străluci luna plină. 

Apoi îşi urmau drumul; aveau la ei şi o şuviţă lungă de 
piele, făcută toată numai noduri; în fiecare zi desfăceau 
câte un nod, ţinând astfel socoteala timpului. 

In vremea asta, Colo-Colo, înconjurat de supuşii săi, 
aştepta tăcut şi pe gânduri. Era un bătrân mărunţel, cu 
capul rotund şi părul încărunţit, aspru şi scurt; faţa lui era 
brăzdată de zbârcituri; gura mare, ascunsă de mustață, îi 
dădea un aer veşnic zâmbitor; ochii săi miei şi vioi priveau 
ageri şi batjocoritori prin pânza sprâncenelor; se legase la 
cap cu un fel de basma, trupul îi era înfăşurat într-o mantie 
şi, în mâna mare, neliniştită şi neagră, ţinea o ramură ele 
canelo, semnul puterii sale. Oamenii îl priveau, 
neîndrăznind să-i tulbure gândurile. Colo-Colo pusese la 
cale dezlănţuirea răscoalei împotriva lui Valdivia, dar nu o 
răscoală răzleaţă, ci o mişcare care să ridice triburile din 
întregul Chile de miazăzi, urmând să cuprindă poate chiar şi 
pe yanaconi, care trăiau alături de spanioli, în oraşe; 
bătrânul rânduia lucrurile liniştit, luând toate măsurile de 
siguranţă. Avea de gând să lovească numai atunci când 
totul va fi gata, când va fi sigur că, indienii din toată ţara 

vor răspunde la chemarea lui. Iscoadele sale mişunau 
pretutindeni, ducând şi venind cu veşti de pretutindeni. 

„Bătrâni, femei, copii, slujnicele soțiilor sau ale fiicelor 
spaniolilor - scria mai târziu un istoric - întregul popor 
subjugat pe neaşteptate, doborât la pământ de archebuză 
şi de bici s-a ridicat la luptă deznădăjduită şi-a făcut auzit 
glasul mâniei sale.” 

Săgeata care vestea războiul, trimisă de Colo-Colo, 
ajunsese până la Concepcion. Indienii care munceau în 
minele de aur de la Quilacoya, suferind de foame şi de frig, 
aveau să fie, fără îndoială, luptătorii cei mai înflăcăraţi în 
acest război pentru dezrobire. Vântul răscoalei prinse să 
sufle în toată ţara, pe câmpuri şi la ferme, prin mine şi 
forturi, prin oraşele şi casele spaniolilor, până ce ajunse şi 
în preajma conchistadorului; căci Don Pedro nu făcea un 
pas, nu rostea un cuvânt care să nu-i fi fost de îndată adus 
la cunoştinţă lui Colo-Colo de către iscusitele sale iscoade. 

In vremea aceasta, în satele araucane viaţa părea că-şi 
urmează cursul obişnuit; femeile semănau ca totdeauna 
ogoarele, ţeseau veşminte şi velinţe, găteau mâncare, 
făceau coşuri, vase de lut şi preparau băutură. Bărbaţii se 
odihneau şi se pregăteau de luptă; aşa era obiceiul lor: 
bărbatul se năştea ca să lupte, ca să-şi apere ţara de 
năvălitori şi de duşmani, iar femeile ca să muncească, să 
împlinească toate acele mici obligaţii ale vieţii zilnice, pe 
care războinicul araucan le socotea nevrednice de el. 

Războinicul îşi pregătea armele, călindu-şi totodată şi 
trupul. Soarta lui fusese hotărâtă încă din clipa când se 
născuse; mamele araucane năşteau lângă râu şi acolo 
ridicau pruncul şi-l scăldau în apa cristalină, care prin 
părţile acelea duce şi sloiurile de gheaţă coborâte din 
munţi. Acest contact cu asprimea naturii îl făcea pe copil să 
simtă ceea ce avea să fie viaţa lui; aşa cum erau învestiţi 
cavalerii altor vremi, din clipa când îl atingea tăişul rece al 
râului, pruncul era socotit un războinic araucan. La şase 
ani, învăţa să mânuiască sulița sau măciuca, să tragă cu 
arcul, să alerge cu alţi copii, apoi să înoate şi să treacă râul, 
cu sulița în gură sau în mână. Copilul creştea vânjos şi 

viteaz, învăţa să mânuiască o singură armă, până ajungea 
şi trupului său. Fără a se preocupa de alte lucruri, creştea 
numai cu gândul de a fi mai puternic decât ceilalţi 
războinici, de-a dobândi prețuirea lor, de a-i întrece. Cu 
aceşti tineri avea de gând Colo-Colo să-şi înfăptuiască 
ţelurile sale. 

Când răsări luna plină, căpeteniile începură să sosească 
la locul unde trebuia să se ţină sfatul; veneau de pe toate 
meleagurile ținutului Arauco; păşind pe potecile tainice ale 
pădurii, se iviră în faţa lui Colo-Colo, printre copaci, ca nişte 
făpturi din basme. Bătrânul îi primi cu zâmbetul pe buze şi 
îi pofti să se aşeze în jurul său. Erau de faţă cele mai vestite 
căpetenii: Tucapel, războinic mândru şi de o vitejie 
neînfrântă, căpetenie a trei mii de oameni; Angol, tânăr şi 
aprig, căpetenie a patru mii de oameni; Paicabi, Lemolemo, 
Gualemo şi Elicura, poate cel mai vajnic războinic din 
Arauco. Toţi aşteptau începerea sfatului. Locul unde se 
aflau, un luminiş în pădure, presărat cu flori, era de o 
neasemuită frumuseţe; vântul înviorător şi plăcut înfiora 
copacii murmurând uşor; prin luminiş curgea un pârâu 
limpede; în jurul pajiştii rotunde în formă de piaţă sau de 
amfiteatru se înălța ca o perdea de frunze un şirag de plopi, 
aruncând o umbră răcoroasă. Când soarele scăpată şi 
învăpăierile asfinţitului începură să se frângă printre plopi, 
Colo-Colo dădu poruncă să se aducă de mâncare. Ca şi 
oamenii de la ţară din vremea noastră, araucanii mâncau 
porumb cu prilejul anumitor mari sărbători; în răcoarea 
amurgului, pământul chilian îşi împrăştia miresmele. Când 
umbra serii se îngroşă, dinspre focuri prinse să se înalțe în 
văzduh un miros de carne friptă; sângele se prelingea şi 
sfârâia sorbit de nesaţul cărbunilor; bătrânele mestecau 
pentru ultima oară fiertura de porumb, iar chicha fierbea 
sub spuma atât de gustoasă, care părea o dantelă de flori. 

Araucanii mâncau straşnic şi beau fără măsură; chicha 
fierbea în oale, fierbea în pântece, fierbea şi în creier; ca şi 
cum ar fi sorbit furia unui taur amestecată cu cântecul 
privighetorilor, băutura aceea îi aţâţa la gâlceava şi 

totodată la dragoste. Căpeteniile beau şi mâncau cu 
lăcomie. Lăsându-i în voie, Colo-Colo se uita la mişcările lor, 
de pe acum nestăpânite din pricina băuturii, le asculta 
vorbele aprinse; bătrânul zâmbea; sunt oameni buni, viteji 
şi tineri; lucrul cel mai de seamă e să ştii, să foloseşti 
această vitejie, această tinereţe şi asta va fi sarcina lui. 
Tresări deodată, dându-şi seama că cel mai bun om al său, 
căpetenia cea mai vestită din Arauco, nu venise. Nu era cu 
putinţă să nu se fi supus chemării sale; trebuie să se fi 
întâmplat ceva, poate că întârziase doar. Dar, oricum, Colo- 
Colo nu voia să înceapă sfatul şi cu atât mai puţin să aleagă 
căpetenia cea mare de război, în lipsa lui Caupolican. 
Incercă deci să prelungească ospăţul şi să-i îndemne la 
vorbă pe cei de faţă; dar aceştia băuseră prea mult; 
glasurile lor începuseră să răsune din ce în ce mai tare şi 
vorbele lor să fie tot mai înţepătoare, până când cearta 
păru de neînlăturat. Vorbeau despre meritele fiecăruia... 
Tucapel, cel mai mândru şi mai arţăgos dintre toţi, spuse: 

— Nimeni nu-i deopotrivă cu mine în vitejie şi sunt gata 
să dovedesc acest lucru cui doreşte... 

La care Elicura răspunse: 

— Numai eu pot să fiu căpetenie în acest război şi cine e 
de altă părere va avea de-a face cu ascuţişul suliţei mele... 

Mânios şi trufaş, Lincoyan strigă: 

— Toate vorbele voastre sunt laude deşarte: stăpânul 
lumii pot să fiu eu, cu sulița asta în mână. 

Gâlceava creştea, oţelurile sclipeau în mâinile vânjoase 
ale căpeteniilor indiene, gata să se încaiere; se stârnise o 
larmă asurzitoare; femeile se ascunseseră în colibe şi de 
acolo priveau prin perdelele de trestie spre cei care strigau. 
Colo-Colo îşi dădu seama că, dacă nu face rânduială, 
adunarea se destramă; din nenorocire însă Caupolican, 
care făcea mai mult decât toţi aceşti gălăgioşi războinici şi 
zurbagii la un loc, nu sosea. Bătrâna căpetenie chibzui 
repede şi născoci un şiretlic ca să-şi mai amâne hotărârea 
şi să-i liniştească totodată pe cei ele faţă. Cuvântul său 
răsună deodată în mijlocul larmei şi, ca prin minune, 
amuţiră numaidecât toate glasurile, toate zgomotele; părea 

că şi vremea păşeşte în vârful picioarelor ca să-l asculte. 
Colo-Colo sta în mijlocul podinei, ţinând într-o mână ramura 
de canelo, semnul puterii sale şi în cealaltă o săgeată 
însângerată cu vârful îndreptat spre partea în care trebuiau 
să pornească la luptă. Liniştit şi cumpănindu-şi în chip 
iscusit vorbele cu întorsături retorice, după cum era obiceiul 
la araucani, bătrânul rosti acea cuvântare care a intrat în 
istorie, pildă de îndemn la lupta pentru libertate şi de 
eroism, pe care şi azi poporul chilian le admiră: 

— Căpetenii, apărători ai ţării, nu setea de putere este 
cea care-mi insuflă cuvintele, pentru că, la vârsta mea, 
după cum prea bine ştiţi, dragii mei, eu sunt mai aproape 
de lumea cealaltă, ci dragostea pe care v-am arătat-o 
întotdeauna mă îndeamnă să vă povăţuiesc. Putem oare să 
dorim fală şi cinste înainte de a dovedi lumii că nu suntem 
învinşi şi subjugaţi? Impilaţi de spanioli, mânia voastră ar 
trebui să se dezlănţuie nu împotriva voastră înşivă, în 
această adunare de fraţi, ci împotriva vrăjmaşului hain pe 
câmpul de luptă. Ridicaţi-vă împotriva asupritorului, puneţi 
mâna pe arme şi loviți cu înverşunare în piepturile acelora 
care ne-au robit atât de crâncen. Scuturaţi jugul ruşinos, 
luptaţi cu vitejie şi nu risipiţi sângele ţării, atât de 
trebuincios pentru izbăvirea noastră! Deopotrivă sunteţi cu 
toţii în vitejie şi putere; cerul v-a făcut deopotrivă prin 
naştere, dar trebuie să avem o căpetenie, care să 
pornească la luptă în fruntea noastră. 

Se aşternu o tăcere adâncă, fiecare aşteptând să audă ce 
va ieşi de pe buzele bătrânului, care păreau gata să 
rostească numele alesului; dar Colo-Colo era prea înţelept 
şi îl preţuia prea mult pe Caupolican pentru a pomeni ceva 
atâta vreme cât acesta nu se afla încă printre cei de faţă. 
De aceea spuse numai atât: 

— Căpetenie va fi acela care va putea să ţină mai mult 
pe umăr un trunchi de copac. Deoarece sunteţi toţi 
deopotrivă, neavând nici unul mai multe drepturi decât 
ceilalţi, să-şi dovedească fiecare puterea! 

Un murmur surd se stârni după vorbele mai-marelui lor; 
pe de o parte se simțeau amăgiţi: bătrânul, nu voise să facă 


24 


alegerea numaidecât. Dar nu trecu mult şi, încântați că vor 
avea prilejul să-şi dovedească voinicia în văzul tuturor, îşi 
arătară bucuria şi începură întrecerea. Fu adus un trunchi 
uriaş de copac; nu se ştia cât cântăreşte, fiind însă un 
trunchi gros, care abia putea fi cuprins cu braţele, e lesne 
de închipuit ce greutate trebuiau, să ridice în spate aceşti 
viteji. 

Cel dintâi care îşi dovedi puterea fu Paicabi, care, stând 
drept, privit cu nerăbdare de ceilalţi, ţinu trunchiul în spate 
şase ceasuri. După ei, Cayocupil îl ţinu cinci ceasuri; nici 
Gualemo, nici Angol nu fură în stare să-l întreacă pe 
Paicabi. Când veni rândul lui Puren, nerăbdarea căpeteniilor 
spori, deoarece puterea şi dârzenia lui erau vestite. Puren 
luptă o jumătate de zi şi, în sfârşit, doborât de oboseală, 
aproape nemaiputând face un pas, zvârii trunchiul şi 
aşteptă ca alţii să-l întreacă. Părea că va fi învingător 
Tucapel, cel mai năzuros dintre toţi, care, întrecându-l pe 
Puren, ţinu în spate greaua povară paisprezece ceasuri 
încheiate. 

Dar în clipa aceea se apropie de podină cruntul Lincoyan, 
voinicul voinicilor. Toţi amuţiră parcă, în aşteptarea unei 
privelişti deosebite. Căpetenia îşi scoase mantia şi o zvârli 
cu nepăsare pe iarbă; spatele lui se ivi în toată splendoarea 
puterii sale; carnea-i arămie, îndesată şi umflată de 
încordarea muşchilor ce se profilau desăvârşiţi pe trupul 
vânjos, părea făcută din fibrele unui metal fin şi preţios. 
Ridică trunchiul pe umeri şi începu să alerge şi să sară de 
colo-colo, vrând să arate celorlalţi ce uşor era pentru el. Se 
scurse în felul acesta o zi întreagă, după care se opri fără 
însă a da semne de oboseală şi ţinu trunchiul în spate mai 
departe toată noaptea şi jumătate din ziua următoare; când 
soarele ajunse în crucea nămiezii, spatele lui umflat, vinele 
gâtului încordate şi tot trupul părea că vor plesni; scoțând 
un țipăt ciudat, în care se amestecau mândria, 
înverşunarea şi oboseala, Lincoyan zvârli trunchiul şi privi 
cu dispreţ spre potrivnicii săi. 

Nu mai era nici o îndoială în privinţa luptătorului care 
avea să fie numit mare căpetenie de război; chiar Colo- 

Colo, care în timpul întrecerii privea mereu spre potecile 
pădurii, tot aşteptându-l pe Caupolican, îşi zise că şiretlicul 
prin care voia să câştige timp dăduse greş şi că, în sfârşit, 
trebuia să-l numească pe Lincoyan. Se şi ridicase în 
picioare, gata să rostească hotărârea, când, spre uimirea 
tuturor şi spre bucuria multora care împărtăşeau alegerea 
bătrânului, Caupolican se ivi în luminiş. Mersese zile şi nopţi 
întregi din îndepărtatul său sat ca să ajungă până la locul 
unde se ţinea sfatul arăta obosit şi mâhnit, crezând 
pesemne că sfatul se încheiase. Văzându-l, Colo-Colo 
înainta spre el şi, întâmpinându-l cu zâmbetul pe buze, îi 
spuse: 

— Caupolican, fiu mult iubit al Araucaniei, soseşti la ceas 
de grea cumpănă pentru poporul nostru, ca trimis de marile 
duhuri. Numai tu poţi să-l înfrunţi pe viteazul Lincoyan în 
această întrecere de puteri în care trebuie să alegem 
căpetenia războinicilor noştri. lată, priveşte acest trunchi de 
copac! Lincoyan l-a ţinut pe umeri o zi, o noapte şi încă o 
jumătate de zi; dacă eşti în stare să-l întreci, pe umerii tăi 
va cădea răspunderea acestei lupte; dacă Lincoyan nu va fi 
învins, el va fi singura noastră căpetenie, pe el o să-l 
ascultăm noi toţi, oamenii din Arauco. 

Caupolican voi să-şi scoată mantia, gata să înceapă de 
îndată întrecerea, însă din rândurile căpeteniilor se ridică 
un murmur: Caupolican era istovit de drumul lung prin 
pădure. 

— Să fie lăsat să se odihnească până mâine în zori... 

Asta fu părerea tuturor, căreia se supuse şi Caupolican şi 
Colo-Colo. Noaptea o petrecură schimbând păreri cu 
aprindere, punând rămăşaguri şi chefuind. Caupolican 
însoţi pe marea căpetenie de pace până la coliba sa şi 
acolo, aşezaţi jos lângă vatra care ardea mereu în colibe, 
vorbiră despre viitorul ţării lor. Caupolican era „un bărbat 
de vază, aspru, cu un cuvânt greu”, neînduplecat, dârz, 
stăruind cu tărie în părerile şi în hotărârile sale. Se născuse 
chior şi acest beteşug ce dădea chipului său o înfăţişare 
cruntă şi oarecum mohorâtă nu scădea cu nimic din 
destoinicia lui, părând chiar o însușire a sa proprie. Anevoie 

îi putea citi cineva gândurile, anevoie prindea privirea 
fugară, fulgerătoare, a singurului său ochi; era înverşunat şi 
neîndurător, părând a-şi călăuzi viaţa lui şi pe aceea a 
tribului său aşa cum pesemne au făcut ciclopii în vremea 
lor: tot înainte. 

Noaptea trecu repede şi înainte pe a-şi ascunde cununa 
şi mantia de rouă, soarele săgeta piscurile Anzilor şi se 
revărsă jos, în văi, ca un puhoi de aur peste verdeaţa 
pădurilor şi peste spuma proaspătă a râurilor. Căpeteniile, 
înviorate de adierea dimineţii, aşteptau să-l vadă pe 
Caupolican încercându-şi puterea. Colo-Colo se aşezase iar 
în mijlocul poienii şi, după ce vesti începutul întrecerii, se 
trase într-o parte ca să facă loc. 

Caupolican, gol până la brâu, ridică trunchiul ca pe o 
surcică şi-l puse pe umăr. Pe chipurile indienilor se zugrăvi 
uimirea şi încântarea. Lincoyan îngălbenise: izbânda lui 
părea acum îndoielnică. Căpetenia cea fără un ochi păşea 
de colo-colo fără sa pară că face cea mai mică sforţare, fără 
să dea cel mai mic semn de nelinişte. Singurul său ochi se 
aţintise în gol, dar nu se citea nimic în privire; strângea din 
buze cu îndârjire. Trupul lui era un imn viu care cânta 
măreţia Araucaniei; capul, bine croit, încununat cu un păr 
negru şi răzvrătit şi-l ţinea semeţ; gâtul era gros ca al unui 
taur şi ceafa abia umbrită de un puf negricios ca pana aripii 
unui sturz. Trupul era uriaş, vânjos şi îndesat; muşchii 
braţelor şi ai picioarelor erau vii, aproape de sine stătători 
faţă de trup, ca nişte mici mecanisme care lucrau la înaltă 
presiune. Se plimbă cu copacul în spate o zi şi o noapte şi 
încă o zi şi încă o noapte. Stihurile unui poet spun că în 
această a doua noapte chiar şi luna s-a oprit pe cer ca să 
vadă o putere atât de minunată. Nici oboseala, nici 
nerăbdarea nu-l tulburau; în timp ce se plimba de colo-colo 
cu pas bărbătesc, cu fruntea sus şi cu privirea aţintită spre 
depărtări, se revărsară zorii celei de a treia zi şi, când văzu 
soarele deasupra Anzilor, făcu un salt uriaş ca o puma ce se 
năpusteşte asupra prăzii şi zvârli cât colo trunchiul de pe 
umerii săi, dovedind că-l mai putea duce cel puţin o zi. 
Colo-Colo rosti simţământul tuturor când strigă hotărârea: 

— Soarta Araucaniei va sta de azi înainte pe aceşti umeri 
puternici. 

— Veyllechi! Veyllechi! strigară într-un glas căpeteniile, 
ceea ce însemna: Da! Da! 

Apoi cuvântară şi alţii, rostind ameninţări împotriva 
spaniolilor şi lăudând pe noua mare căpetenie de război. 
Când ultimul vorbitor cobori de pe podină, apucară toţi 
suliţele şi le ridicară deasupra capului; apoi, fără a scoate o 
vorbă, începură să tropăie din răsputeri, de părea că 
întregul pământ se cutremură. Prinseră apoi un guanaco, îl 
uciseră şi-i smulseră repede inima, care trecu din mână în 
mână, încă zvâcnind; căpeteniile o apropiau de gură şi-şi 
mânjeau buzele cu sânge, apoi şi armele. In felul acesta, 
hotărârea de a începe lupta era pecetluită şi aleasă marea 
căpetenie de război care trebuia să-i ducă la izbândă. 

Caupolican îşi luă fără şovăire asupră-şi răspunderea 
luptei; prima lovitură împotriva puterii spaniole trebuia dată 
repede şi nimicitor. O izbândă a araucanilor putea fi pentru 
toate triburile din Chile un semnal spre a se ridica la luptă 
în aceeaşi zi şi la acelaşi ceas. El se gândi deci să lovească 
ţinta cea mai apropiată. Adună optzeci dintre cei mai buni 
războinici ai săi şi, dându-le toate îndrumările cuvenite, îi 
trimise spre fortul spaniol din Arauco. 

Indienii se apropiară de fort, încărcaţi cu poveri de 
lemne, arătându-se foarte umili şi obosiţi. Văzându-i atât de 
sărmani şi de neprimejdioşi, soldaţii de pază îi lăsară să 
intre. În vremea aceasta, Caupolican îşi aşezase războinicii 
în locuri potrivite la intrarea fortului, tăind toate drumurile. 
Fortul clădit din ordinul lui Valdivia avea ziduri groase, 
trainice şi era înconjurat de un şanţ care ţinea orice 
duşman la distanţă. Înăuntru se afla o mică garnizoană de 
cavalerişti şi archebuzieri. Când cei optzeci de indieni 
ajunseră în piaţa fortului, aruncară sarcinile de lemne, 
scoaseră la iveală suliţele, arcurile şi măciucile pe care le 
ţinuseră ascunse şi, răcnind asurzitor, se năpustiră asupra 
soldaţilor. Lupta se încinse pe viaţă şi pe moarte; spaniolii, 
luaţi pe neaşteptate, abia avură timp să-şi scoată săbiile şi 
să-şi pună platoşele; trăgându-se înapoi şi răspunzând la 

fiecare lovitură pe care o primeau, opriră năvala 
araucanilor. Apoi trecură la atac şi, cu ajutorul archebuzelor 
şi al cavaleriei, aruncară pe indieni înapoi spre intrarea 
fortului, iar aici îi loviră atât de năprasnic, încât aceştia fură 
siliţi să dea înapoi. Văzându-şi războinicii luptând la poartă, 
Caupolican se repezi într-acolo cu oamenii săi, dar ajunse 
prea târziu, deoarece spaniolii, zvârlind afară ultimii 
duşmani, ridicară puntea mobilă a fortului, apărându-se 
astfel de orice nouă năvală. 

In, felul acesta, lupta rămânea nedecisă: dar să nu uităm 
că pe acele vremuri faptele de vitejie personală cântăreau 
mai mult decât lupta în masă; erau vremurile romantice ale 
soldaţilor lui Carol al V-lea, cărora le plăceau mai mult 
duelurile decât cruntele măceluri de pe câmpurile de 
bătaie. Astfel se întâmplă că un tânăr soldat spaniol, 
socotind că felul în care scăpaseră de la pieire ai săi era 
mai curând josnic şi ruşinos, hotărî să coboare puntea şi să 
înfrunte singur năvala indienilor. Cu asta dorea, poate, să 
dea o pildă de vitejie camarazilor săi sau, poate, o făcea cu 
gândul la îndepărtata Europă, unde vreo tânără doamnă 
aştepta veşti despre faptele lui glorioase. Tânărul ieşi deci 
în faţa araucanilor şi, cu glasul sugrumat, îi chemă la luptă. 
Araucanii, care nu înțelegeau romantismul lui, năvăliră 
puzderie şi, înconjurându-l, începură să-l lovească. Cei 
dinăuntru, văzându-şi camaradul în primejdie de moarte, 
ieşiră din fort şi astfel vrăjmaşii se încăierară pentru a doua 
oară; de astă dată însă numărul araucanilor era copleşitor, 
printre ei aflându-se şi braţul lui Caupolican, care, cu fiece 
lovitură, făcea să zboare cel puţin patru capete. 

Izbânda se hotărâ la iuţeală: spaniolii se retraseră din 
nou în fort pentru a ieşi numaidecât după aceea. Călări, ei 
rupseră rândurile războinicilor lui Caupolican şi fugiră spre 
fortul Penco sau Tucapel, cu gândul de a duce vestea 
răscoalei araucane şi de a găsi întăriri. 

In felul acesta, Arauco dobândi cea dintâi biruinţă; 
răscoala împotriva asupririi spaniole începea cu o lovitură 
bine ţintită. Indienii îi puneau pe fugă pentru prima dată pe 
semizeii călări şi înarmaţi cu archebuze; triburile din Chile 

aflau pentru întâia oară că spaniolul nu era nici de neînvins, 
nici nemuritor. Războinicii araucani sărbătoriră în noaptea 
aceea prima lor izbândă şi îl priviră pe Caupolican cu cinste 
şi preţuire. Dar uriaşul fără un ochi nu se culcă pe lauri şi, 
înainte de a se lumina de ziuă, îşi duse oamenii înainte, 
îndreptându-se spre Tucapel, alt fort al lui Valdivia şi una 
dintre întăriturile care şi-a câştigat mare faimă în istoria 
luptelor pentru dezrobirea araucanilor, prin întâmplările 
care s-au petrecut acolo. 


O SĂGEATĂ ÎN NOAPTE 


u trecuse mult de când Don Pedro de Valdivia 

ajunsese pentru prima oară în valea Mapocho. 

Amăraât şi deznădăjduit după drumul lung prin pustiu, 
Valdivia sosise în februarie 1541 pe o colină în jurul căreia 
se  aşezaseră numeroase triburi. Din vârful œi, 
conchistadorul privise ţinutul şi îşi spusese: 

„lată că Dumnezeu ne dăruieşte pământul făgăduinţei 
după ce am învins infernul deşertului”. 

Acum, apropiindu-se de Santiago, îl încerca un 
simţământ asemănător. Cât vedea cu ochii de pe culmea 
Huelen - căci astfel se numea locul unde Valdivia hotărâse 
întemeierea oraşului Santiago, opera lui de căpetenie - 
valea se desfăşura dinaintea ochilor vrăjiţi, verde şi 
mănoasă. Plopii se legănau în văzduh şi chiparoşii se 
aplecau greoi spre pământ. Din râuri se desprindeau canale 
care ajungeau până în oraş, alergând printre case şi pe 
străzi ca nişte mici ştrengari. Dimineaţa, păcla subţire 
începea să se topească sub razele soarelui, descoperind 
vârfurile înalte ale plopilor şi canalele care murmurau 
melancolic. În depărtare se zăreau colibe înconjurate de 
maidane; acolo se înjghebase o aşezare. Găinile mişunau, 
cotcodăcind şi ciugulind într-una. 

Clopotul de la Vinita răsuna zglobiu ca un copil. Negura 
poposi o clipă pe vârful San Cristobal, ca un văl agăţat de 
mărăcini, care apoi scapă şi se înalţă în văzduh, lăsând în 
urma lui o mireasmă nedesluşită de ierburi. In 1552, casele 
din Santiago începuseră să nu se mai clădească din paie şi 
lemn, ci se zideau trainic din cărămizi nearse; copacii înalţi 
îşi aruncau umbra peste drumurile de pământ. Piaţa 
Armelor era locul unde vechiul pământ din Mapocho dădea 
primii săi muguri de civilizaţie. 


31 


Don Pedro de Valdivia nu-şi dădea seama cât de mult 
iubea Santiago decât atunci când era departe de el. De pe 
pământul Araucanei se întorsese vesel, nerăbdător şi 
emoţionat ca un adolescent. 

Oraşul are o climă blândă, statornică. Anumite străzi, 
bulevarde, arbori şi case, anumite privelişti sunt numai ale 
lui şi când le vezi, îţi încântă inima, o cuceresc, iar când eşti 
departe, ele prind viaţă, îţi tulbură sufletul; atunci te 
cuprinde nostalgia şi nostalgia aduce suspine şi dorul 
întoarcerii şi te întorci întotdeauna, dar numai pentru ca să 
pleci din nou. Ce fatalitate face ca Santiago să existe numai 
în amintire şi în legendă? 

Don Pedro l-a înfiinţat doar ca pe un loc de trecere 
pentru trupe şi pentru întăririle care veneau din nord; aici 
puteau poposi, pentru ca apoi să-şi continue drumul spre 
sud, unde în adevăr regăseau paradisul pierdut. La 
naşterea lui, Santiago nu a prea fost luat în seamă. Dar, în 
ciuda tuturor visurilor şi a înfăptuirilor lui Don Pedro, 
Santiago a crescut şi a fost singura operă care i-a rămas 
credincioasă, răsplătindu-i faima de conchistador. Da, a 
crescut şi numai Santiago a făcut din valea Mapocho ceea 
ce conchistadorul n-a fost în stare să facă străbătând 
pădurile şi visând la îndepărtate mări care să-l ducă până la 
capătul pământului. 

Lautaro privea oraşul fără a spune un cuvânt, urmându-şi 
stăpânul cu simţământul că pătrunde într-o lume nouă. 
Locuitorii capitalei îşi primiră guvernatorul cu mare 
entuziasm; era pentru întâia oară când un comandant 
spaniol izbutea să se întoarcă victorios dintr-o expediţie 
împotriva araucanilor. Valdivia se întoarse stăpânit de 
impresia că a cucerit pe vecie Chile de Sud şi o spunea 
tuturor, pe stradă, acasă, în biserică, oriunde găsea un 
auditor pentru înfumuratele sale cuvântări. Locuitorii din 
Santiago vedeau în el pe singurul om în stare să-i supună 
pe indienii din Chile şi ziceau că atâta timp cât 
conchistadorul se găsea acolo, Santiago era în siguranţă şi 
ei puteau să-şi vadă de treburi în linişte, feriţi de orice atac 
neaşteptat. 

Casa lui Don Pedro de Valdivia câştiga tot mai mult 
prestigiul unui palat; aici veneau căpitanii spanioli, 
demnitarii, negustorii îmbogăţiţi, puţinele familii care pe 
atunci emigraseră din Spania. Aici dădea conchistadorul 
ospeţe, la care doamnele purtau cele mai frumoase toalete 
şi unde se bea „a la flamenca”, comesenii spunându-şi unul 
altuia: „În cinstea dumneavoastră”, în timp ce vinul licărea 
ca o rodie în grelele cupe de aur. După masă, invitaţii jucau 
pe sume mari de bani, iar ceva mai la o parte, cu multă 
curtoazie, se înfiripau primele idile între fetele de curând 
sosite din Spania şi tinerii militari din trupele lui Don Pedro. 
Dimineaţa, conchistadorul asculta slujba religioasă, apoi 
ieşea cu prietenii şi, oprindu-se în uşa bisericii, îşi povestea 
în gura mare isprăvile sau comenta veştile din Europa ori 
vorbea despre afacerile din colonie. 

In timpul acesta, Lautaro cunoştea tot mai bine persoana 
conchistadorului; acum credea că înţelege pentru ce 
veniseră Valdivia şi ai săi în America. Îi auzea vorbind 
despre fantastice zăcăminte de aur şi despre un imperiu 
care cuprindea întreaga lume şi era cârmuit de un singur 
om, mai puternic decât Dumnezeu; îi auzea făcând planuri 
pentru supunerea poporului său, pentru a-i jefui bogăţiile, 
bogății pe care să le ducă apoi în Europa. li auzea, de 
asemenea, luându-se la ceartă cu prilejul jocurilor de noroc 
în timpul petrecerilor nocturne. Odată conchistadorul se 
înfierbântă la joc şi, fără a se mai putea stăpâni, miză mai 
multe mii de pesos împotriva unui căpitan; pierzând şi 
neavând bani la el, puse drept miză o căpetenie indiană, 
dar pierdu şi de astă dată. Atunci, spre uimirea lui Lautaro, 
nu-şi recunoscu datoria şi-şi insultă adversarul. In noaptea 
aceea, indianul îşi deprinse stăpânul: îl văzu tot atât de mic 
şi de josnic ca cel mai nevrednic om din tribul său. 

Conchistadorii erau stăpâniţi de un singur gând: aurul, de 
un singur imbold: lăcomia. Ei nu se apropiau de poporul pe 
care-l cucereau, nu se gândeau să-l civilizeze, îl dispreţuiau 
pur şi simplu şi, subjugându-l, îi furau aurul şi recoltele, iar 
apoi, după ce-l vedeau doborât, îl părăseau. Lautaro învăţă 
astfel să-i dispreţuiască pe spanioli; acum când cunoştea 

tainele puterii lor ostăşeşti, când ştia cum să tragă cu o 
archebuză şi cu un tun, când se obişnuise să îngrijească şi 
să strunească bine caii, acum când cunoştea bine scopurile 
conchistadorului şi ale oamenilor săi, când trăise în casele 
lor şi văzuse josnicia existenţei lor, Lautaro nu se mai 
temea de ei, îşi iubea mai mult ca oricând poporul său şi 
aştepta prilejul să-l dezrobească. 

Intr-o noapte, Lautaro se afla în grajdurile 
conchistadorului când un glas duios ca un murmur îi rosti 
numele. Indianul tresări; nu se mai întâmplase să vină 
cineva la el în timpul lucrului şi cu atât mai puţin la ceasul 
acela. Locul abia era luminat de flacăra pâlpâitoare a unei 
torţe; de afară nu se auzea nici un zgomot; doar din când în 
când nechezatul vreunui cal sau o lovitură de copită în 
piatră tulburau tăcerea. Lautaro îşi încorda auzul. Glasul 
răsună din nou şi, dintr-un colţ întunecos, văzu răsărind o 
umbră. Tânărul se trase înapoi şovăind. 

— Lautaro, nu te teme... - murmură glasul, atât de dulce, 
atât de apropiat, că indianul se opri liniştit, vrând să spună 
ceva, dar umbra înainta şi, intrând în lumina torţei, nu-i 
dădu răgaz să vorbească. 

Lautaro era atât de uimit, încât poate că nici n-ar fi avut 
glas să pună întrebarea ce-i stătea pe buze. In faţa lui se 
afla o fată. Nu avea mai mult de şaisprezece ani; era 
îmbrăcată ca spaniolele, dar trăsăturile ei arătau că e 
indiană; apropiindu-se de el şi mai mult, îl luă de mână şi-i 
zise: 

— Să vii în noaptea asta la Francisco de Villagra; acolo, în 
curte, te-aşteaptă un om; mi-a spus că are o veste pentru 
tine, o veste de la Cayumanque... căpetenia din Arauco. 

Lautaro nu-şi putea crede ochilor şi urechilor; cine era 
fata care se ivise noaptea ca o nălucă şi care-i vorbea în 
graiul poporului său? Ce veste îi aducea omul din Arauco, 
trimisul lui Cayumanque, căpetenie şi rudă cu tatăl lui? In 
timp ce fata vorbea, Lautaro îi citi în ochi jalea poporului 
său; simţi căldura care-i atingea mâna şi sângele său, 
zvâcnind fulgerător, îl zgudui până în cea mai adâncă 
tainiţă a fiinţei. 

— Cum te cheamă? întrebă el. 

— Guacolda - răspunse tânăra, zâmbind. 

— Bine - zise Lautaro. La noapte am să vin la casa lui 
Villagra ca să mă întâlnesc cu trimisul. 

Guacolda nu mai spuse nimic şi, retrăgându-şi mâna, se 
depărta în umbră, pierind tot atât de tainic precum venise. 
Lautaro rămase îndelung pe gânduri; întâmplarea îl 
tulburase adânc; mâna lui încă mai păstra căldura mâinii ei, 
în ochii lui stăruia încă privirea ei şi în urechi, murmurul 
catifelat al glasului său. N-o cunoştea, o vedea pentru întâia 
oară, dar era întâiul glas frăţesc care-i vorbise acolo, în 
locul acela straniu şi duşmănos. Guacolda îi adusese 
chemarea neamului său - era ca un semn, ca glasul tatălui 
şi al neamului său, glasul pădurii care venea să-l trezească, 
amintindu-i ce răspundere are. 

Lautaro o revăzu cu ochii minţii. Era zveltă şi vioaie, ca 
fiicele căpeteniilor din Arauco; pielea ei era oacheşă şi părul 
negru, ochii mari, căprui erau mâhniţi şi blânzi, amintind de 
foşnetul pădurii în amurg. Un cal lovi pământul neliniştit; în 
casa conchistadorului domnea o linişte adâncă; Lautaro 
privi bolta spuzită de stele şi, trăgând în piept aerul 
proaspăt al primăverii, se ridică şi-şi îndreptă paşii spre 
casa lui Villagra. 

Merse cu grijă; ar fi fost primejdios să se întâlnească cu 
cineva la acel ceas. Guvernatorul nu îngăduia indienilor să 
iasă noaptea pe străzile oraşului. Ajungând în dreptul casei 
lui Villagra, Lautaro se opri în loc, nehotărât, neştiind ce. Să 
facă. Dar îndată zări umbra unui indian care-l aştepta, 
ascuns după un copac. Lautaro se apropie şi spuse: 

— Sunt Lautaro, fiul lui Carinancu. 

Indianul îl privi lung, apoi, fără să spună nimic, îi puse 
ceva în mână şi plecă. Nedumerit, Lautaro voi să-l 
oprească, să-l cheme înapoi, dar totul fu zadarnic; indianul 
se şi îndepărtase în fugă, mistuindu-se în beznă. Atunci 
Lautaro, cu teamă, ridică în dreptul ochilor ceea ce îi lăsase 
trimisul. La lumina stelelor, el desluşi conturul unei săgeți 
însângerate. Era săgeata de război care sosea tocmai din 
Arauco, adusă de vestitorii neamului său de-a lungul 


35 


munţilor, pădurilor, râurilor, învingând vremea şi 
depărtările, trecând peste toate piedicile, ascuţită ca ochiul 
zeului răzbunării. 

Lautaro îşi dădu seama că în mâinile lui se afla soarta 
neamului său şi, privind săgeata, se grăbi să plece. Dar, 
spre groaza lui, văzu, că mai privise cineva săgeata 
împreună cu el: era un soldat spaniol; poate unul din cei ce 
făceau de pază noaptea; în întuneric se desluşea făptura-i 
vânjoasă ce părea un munte pe lângă trupul tânăr şi zvelt 
al lui Lautaro. În mâna lui strălucea mânerul săbiei. Lautaro 
vru s-o ia la fugă, dar celălalt îl prinse cu mâna sa uriaşă şi, 
fără a-i da răgaz să se apere, vru să-l lovească năprasnic în 
cap, dar îl nimeri în umăr, Lautaro se prăvăli la pământ şi 
rămase nemişcat; soldatul simţi cu piciorul umezeala 
sângelui; cu o mişcare rapidă, îl tăvăli în ţărână şi zise: 

— Să fie drept pildă pentru alţii. Ticăloşii ăştia n-au să 
înveţe niciodată să asculte de ordinele guvernatorului... 

Şi se îndepărtă fără măcar să privească trupul ce zăcea 
la pământ. Nu pricepuse rostul săgeţii. Pentru el, Lautaro 
era un oarecare indian care  încălcase crimele 
conchistadorului, ieşind în oraş la un ceas când nu-i era 
îngăduit. Încredinţat că-l ucisese, era şi mai mândru ca 
înainte de puterea braţului său. 

Lautaro rămase câteva minute buimăcit; nu simţea 
durere, dar nu putea să facă nici o mişcare se părea că un 
lanţ greu şi fierbinte îi ferecă toată partea stângă a 
trupului; simţea sângele curgând din umăr şi n-avea cum 
să-l oprească. Închise ochii. Liniştea nopţii târzii era adâncă. 
Vântul de noiembrie părea că poartă pe aripile lui o pulbere 
de stele; vara lui Santiago se apropia şi sosirea ei era 
vestită de amorţirea copacilor, de miresmele sporite ale 
portocalilor şi, mai ales, de cerul jos şi siniliu, aproape 
negru. 

Deodată, fără să fi auzit vreun zgomot, simţi o mână pe 
inimă, o mână micuță; apoi o simţi pe frunte şi atunci i se 
păru că-l mângâie cineva: întâia oară în viaţa lui. Fără să 
deschidă ochii, ştiu că este Guacolda. Simţi cum mâna îi 
răsfiră părul cu o duioşie pe care n-o cunoscuse, iar apoi 

umărul îi fu apăsat de ceva care oprea sângele. Acolo, în 
întuneric, Guacolda îi legă rana fără să spună nimic; 
Lautaro văzu lacrimile ce curgeau pe faţa ei, îi luă mâna şi, 
cu o duioşie naivă, recunoscătoare, de copil, i-o sărută. Ea 
încercă să zâmbească printre lacrimi. 

— Într-o bună zi am să te iau cu mine - îi spuse el. Ai să- 
ţi vezi din nou mama, o să trăieşti din nou în pădure şi ai să 
fii soţia mea. 

Guacolda zâmbea; ochii ei sclipeau mai frumos ca cea 
mai luminoasă stea. Aproape leşinat, Lautaro îi simţea 
mâna-i micuță pe frunte, vedea aproape cerul înstelat şi 
adulmeca mireasma portocalilor care-l învăluia ca în vis. 
Anevoie, ca din depărtare, o auzi pe Guacolda spunând: 

— Acum trebuie să faci o sforţare şi să te îndepărtezi de 
aici. Stăpânul meu Villagra ar putea să te găsească şi să te 
ucidă... Lautaro, te cheamă araucanii? 

El încuviinţă dând din cap. 

— Într-o zi ai să te întorci şi ai să mă iei cu tine, nu-i aşa? 

Lautaro îi sărută mâna prelung fără să răspundă; apoi, 
căznindu-se din răsputeri, se ridică; înainte de a-şi pierde 
din nou cunoştinţa, şopti abia auzit: 

— Am să te iau cu mine... 

Din mintea lui nu avea să se mai şteargă chipul micuţei 
indiene creştine, care în noaptea aceea îl călăuzise spre 
săgeata de război şi care plânsese murmurând o rugăciune 
deasupra rănii sale. În sufletul ei părea că se naşte ceva: o 
nouă credinţă, zămislită din dragostea ce o purta 
Dumnezeului asupritorilor şi din dragostea, poate mai 
puternică, pe care o simţea pentru Lautaro, cel ce urma să-i 
nimicească. 

SPRE CUCERIREA ARAUCANIEI 


hiar în zilele acelea, Don Pedro de Valdivia primi 

vestea că bogatele sale zăcăminte de aur de la 

Quilacoya erau în măsură să-i aducă o rentă de 
1.000.000 de pesos anual. Fu una din marile bucurii ale 
vieţii sale; o asemenea avere însemna încoronarea întregii 
sale lupte; lăcomia lui era mai mare ca niciodată; fără să-şi 
mai poată stăpâni nerăbdarea, ordonă soldaţilor să fie gata 
pentru a porni spre Concepcion înainte de Crăciun. 

După ce rana se tămăduise, Lautaro se gândea să-l 
părăsească pe Valdivia şi să fugă spre Arauco. Îşi dădea 
seama că se ivise prilejul pe care-l aştepta. Se arătă mai 
supus ca niciodată, îngriji caii cu o râvnă deosebită şi, când 
veni ziua plecării, el fu acela care ţinu frâul calului pe care 
încalecă conchistadorul. Purtându-se în acest fel, tânărul îşi 
câştigase prețuirea soldaţilor spanioli, ceea ce făcea să fie 
privit cu ochi buni; ştiindu-l destoinic şi isteţ, cinstit şi 
viteaz, Valdivia ar fi dorit să-i dea o sarcină de răspundere 
în expedițiile sale; Lautaro era însă prea tânăr - nu avea 
mai mult de douăzeci de ani - şi, pe deasupra, băştinaş, 
ceea ce nu-i îngăduia să-l ridice printre trufaşii comandanţi 
spanioli. Valdivia găsi însă putinţa de a-şi răsplăti pajul; 
înainte de a pleca în această expediţie, îl numi căpetenie 
peste toţi indienii yanaconi care urmau trupele spaniole şi 
care, până atunci, se dovediseră a fi aliaţii cei mai folositori 
în războiul dus împotriva araucanilor. Yanaconii erau 
slugarnici şi cruzi, în luptă nu arătau îndurare; îndeobşte 
însă nu puteau înfrunta un atac şi, îndată ce vedeau că 
duşmanul se apropie de ei, gata să-i atace, fugeau lăsând 
drum liber cavaleriei spaniole. Lautaro primi sarcina care i 
se dăduse fără a se grozăvi. Purtând un corn de-a 
curmezişul pieptului, încalecă pe un falnic cal sur şi îşi 

rândui războinicii în spatele conchistadorului. 

Timp de zile întregi cât merseră prin valea centrală, sub 
soarele neîndurător de decembrie, yanaconii învăţară să se 
supună lui Lautaro, ba chiar să se teamă de el, deoarece 
tânărul - povăţuit de Valdivia, care în război era necruţător 
- Ştia să-şi strunească oamenii, cu o mână de fier. 

În timp ce se afla la Concepcion, însoţindu-şi stăpânul în 
scurtele incursiuni pe care acesta le făcea în vecinătăţile 
Araucaniei, Lautaro nu înceta o clipă să se gândească la 
Santiago. Oraşul făcuse alt om din el, îl învățase să 
cunoască altă lume, alt fel de viaţă. Cine ar fi putut spune 
câte visuri se perindau în mintea lui Lautaro când se 
gândea la Santiago? Poate visa să-şi ducă războinicii asupra 
capitalei şi să întemeieze aici un stat puternic şi mare; 
poate o împărăție ca aceea a Spaniei îndepărtate, despre 
care vorbeau soldaţii lui Valdivia; poate într-un colţ tainic al 
sufletului său dorea să ajungă guvernator, ca Valdivia, să 
încalece pe cel mai frumos cal, cu pieptar de catifea şi cu 
ciorapi subţiri, cu o sabie sclipitoare la şold, înconjurat de 
căpitani cu bărbi şi de bălaie doamne de curte. Neamul lui 
era atât de înapoiat! Atunci îşi amintea de Guacolda şi de 
tatăl lui, de neamul său şi de săgeata însângerată. Da, ar fi 
frumos să fii mai mare peste toţi, ca Don Pedro de Valdivia; 
să te duci la slujbă îmbrăcat în haine scumpe, să dai ospeţe 
şi să bei din cupe de aur, dar mai frumoasă ca toate 
acestea era viaţa liberă, sălbatică a pădurii, vântul munţilor 
care-ţi biciuie trupul, râurile din Arauco ce par că sfredelesc 
pământul; mai frumos decât suita spaniolilor era sfatul 
căpeteniilor; mai frumos decât aurul era porumbul auriu şi 
înmiresmat; mai frumoase decât doamnele bălaie erau 
fetele din ţara lui, iubitoare şi credincioase, coborâte pe 
razele lunii ca să îndulcească viaţa războinicilor; mai 
frumoasă decât mantiile de catifea era pielea arămie a 
neamului său, pe care îşi întipăreau urmele soarele, vântul 
şi marea. 

Lautaro îşi iubea ţara cu o dragoste bărbătească; se 
simţea legat de pământul său ca un copac; se socotea 
copilul pădurii aşa cum prăpastia este fiica muntelui. 

Crescuse şi se jucase în pădure, copacii îi erau vechi 
prieteni, deosebea păsările după cântec, poamele şi 
ierburile după miros. Numai în pădure putea trăi, acolo era 
casa lui, acolo erau ai lui; pădurea era ţara lui. 

În vremea aceasta, conchistadorul, mai însetat de aur ca 
oricând, se frământa fără răgaz, străduindu-se să găsească 
cât mai mulţi robi, cât mai multe unelte, ca să scoată cât 
mai mult minereu din pământ. Ajunsese în culmea puterii; 
era cuceritorul vestit în toată America şi Spania; supușii îi 
dădeau toată cinstirea, avuţiile îi sporeau repede; părea 
deci că a lui e lumea. Îşi vedea înfăptuite aievea cele mai 
măreţe visuri. Dar zgârcenia lui nu avea margini; egoismul 
său punea o stavilă între el şi oameni; îl înstrăina de 
prieteni şi crea o legendă sumbră în jurul său. Nu numai 
zgârcenia, ci şi cruzimea nimicea faima lui Valdivia. Ucidea 
indienii cu miile; în minele sale din Quilacoya robii mureau 
de foame şi de frig şi erau biciuiţi fără milă. Astfel trecu 
iarna anului 1553; Valdivia sugând ca un vampir sângele 
araucan, Lautaro tăcând, privind, învățând. 

Într-o duminică de decembrie, conchistadorul, care 
tocmai ascultase liturghia la mânăstirea Mercedarios şi se 
pregătea să ia micul dejun, auzi cele dintâi veşti despre 
răscoala din Arauco. La început nu voi să le acorde vreo 
însemnătate, dar, aflând că indienii nimiciseră fortul Arauco 
şi că se îndreptau spre Tucapel, fu cuprins de tulburare. 
Adunându-şi căpitanii, le ordonă să se pregătească de 
plecare chiar în seara aceleiaşi zile, mai cu seamă că 
răscoala putea să izbucnească şi în minele sale, lucru care-l 
neliniştea îndeosebi. 

Aflând acele veşti, Lautaro nu putu să-şi stăpânească un 
zâmbet de bucurie şi, pipăind săgeata pe care o păstra sub 
pieptar, se gândi că ceasul hotărâtor se apropia. 

În după-amiaza aceea, conchistadorul primi o vizită 
neaşteptată; tocmai îşi punea armura ajutat de Lautaro, 
când, în faţa sa, fu adus nimeni altul decât Cayumanaue, 
căpetenia din Arauco. În cea dinţii clipă, Valdivia nu ştiu ce 
să creadă. Uimit, Lautaro făcu ochii mari, dar nu scoase o 
vorbă.  Nemişcat,  indianul aştepta un semn al 

conchistadorului ca să vorbească: 

— Vin cu gând de pace - începu el - am aflat că nişte 
răzvrătiți s-au ridicat împotriva ta şi, cum tu mi-ai fost până 
acum un prieten bun, vin să-ţi dau ajutor. 

În timp ce vorbea, nu-şi aruncă nici o clipă ochii spre 
Lautaro; părea că nici nu-l zărise. 

— Foarte frumos din partea ta - răspunse Valdivia, 
socotind că poate ambiția sau teama îl făceau pe indian să- 
şi trădeze fraţii. Între soldaţii mei va fi un loc pentru tine şi 
oamenii tăi. 

— Primesc acest loc pentru oamenii mei, trei mii de 
arcaşi - răspunse căpetenia - dar nu pentru mine. Braţul 
meu a îmbătrânit, a obosit şi nu-ţi va fi de nici un folos în 
luptă... Şi după o clipă de tăcere, rosti: Dar ai lângă tine un 
tânăr viteaz, fiu al neamului araucan ca şi mine, care de 
bună seamă că socoteşte o cinste pentru el să-ţi slujească. 

Pentru întâia oară privirile celor doi indieni se întâlniră. 
Aceea a lui Lautaro era rece şi dispreţuitoare şi el privea cu 
ură, fără să se obosească a răspunde. Privirea căpeteniei 
era blândă şi mohorâtă, parcă oglindind suferinţa pe care i- 
o pricinuia fiece cuvânt rostit. Valdivia privi îndelung spre 
bătrân; în mintea lui de războinic încercat cântări toate 
laturile. Trei mii de arcaşi ar fi fost un ajutor de seamă 
pentru oamenii lui, dar poate că era vorba, pur şi simplu, de 
un vicleşug. Într-adevăr, Cayumanqgue se arătase până 
atunci un indian prietenos şi paşnic, dar zvonurile care 
sosiseră arătau că răscoala se întindea şi părea să capete 
un caracter naţional; era într-adevăr ciudat că această 
căpetenie araucană nu se găsea alături de celelalte triburi. 
Se uită la Lautaro şi acesta îi înfruntă privirea cu capul sus, 
senin; în clipa aceea, în mintea lui Valdivia se desfăşură 
fulgerător întreaga viaţă a lui Lautaro de când acesta se 
afla lângă el. Îşi dădu seama cu uimire că, deşi Lautaro era 
de atâta timp pajul său, nu ar fi putut spune că îl cunoaşte. 
Indianul fusese întotdeauna o fire închisă, de nepătruns; 
niciodată nu-şi deschisese sufletul. Nu ştia ce simţăminte, 
ce gânduri îl frământă; cu alte cuvinte, nu ştia dacă se 
schimbase ceva în viaţa lui, în firea lui; după trei ani de 


41 


când îl slujea, Valdivia nu ştia dacă pajul era într-adevăr 
„pajul său” sau era încă acelaşi indian pe care îl adusese cu 
el într-o noapte de la Andalien. 

Lautaro nu fusese o slugă în casa lui Valdivia, ci mai mult 
un captiv, nu fusese „un slujitor la curtea sa”, ci mai mult 
un prins de război pe care-l adusese în tabăra lui. In felul de 
a fi al lui Lautaro era însă atâta seninătate şi atâta 
hotărâre, încât conchistadorul zâmbi încă o dată plin de 
încredere şi îi spuse: 

— lată încă trei mii de arcaşi care vor spori rândurile 
războinicilor tăi! 

Lautaro dădu uşor din cap, iar căpetenia, făcând o 
plecăciune adâncă, părăsi încăperea. 

La Concepcion, în noaptea aceea fu o forfotă şi un dute- 
vino necontenit. În sfârşit, soldaţii îşi luară rămas bun de la 
ai lor şi, punându-şi platoşele strălucitoare, coifurile 
împodobite cu pene şi săbiile grele, încălecară pe cai şi-l 
aşteptară pe conchistador să-i inspecteze. Oraşul trăia într- 
o atmosferă de război; aşezat la hotarul Araucaniei, oricând 
se putea aştepta la un atac, care, ori din ce parte ar fi 
venit, ar fi adus nenorocire şi moarte. 

Conchistadorul se apropie călare pe un armăsar falnic. 
Era îmbrăcat ca un prinţ. Avea o mantie ţesută cu fir verde 
şi purpuriu, împodobită din belşug cu argint şi aur; pieptul îi 
era apărat de o platoşă tare, iar pe cap purta un coif de oţel 
strălucitor, străjuit de o egretă cu smaralde. In pasul rar al 
calului, începu să-şi treacă în revistă soldaţii. Ici şi colo, 
aceştia ţineau în mână torţe şi, în lumina lugubră, ochii 
cailor luceau ca nişte bani de aramă. Feţele bărboase ale 
ostaşilor păreau aproape stacojii şi luceau de sudoare; în 
vârful coifurilor unora fluturau panaşe roşii, iar pe scuturi se 
aflau inscripţii sau felurite embleme. Steagurile împăratului 
Carol al V-lea fâlfâiau în noapte ca nişte păsări uriaşe. Când 
Valdivia se apropie, Lautaro sună din trâmbiţă şi toţi 
războinicii săi tropăiră pe loc, stârnind un duduit ca de 
cascadă. Mândru de puterea lui, încrezător în forţa de 
neînvins a oamenilor săi, conchistadorul trecu în fruntea 
trupelor şi porni în marş. Se scurseră archebuzierii, după ei 

cavaleria şi, în cele din urmă, Lautaro cu arcaşii lui. 
Locuitorii se uitară după ei până ce ostaşii se pierdură în 
noapte; apoi multă vreme auziră bubuitul tobelor şi 
strigătele indienilor, care se îmbărbătau în timpul înaintării. 

Trupa mărşălui până la minele de la Quilacoya. 
Conchistadorul, hotărât să evite o surpriză, dădu ordin să 
se clădească un fort şi închise în el pe cei douăzeci de mii 
de indieni care munceau acolo. Reţinut de aceste lucrări, 
pierdu zile preţioase, deoarece în acest timp răscoala se 
întindea în toată ţara şi războinicii lui Caupolican, marea 
căpetenie de război, înaintau tot mai departe, nestăviliţi. 
De la mine, Valdivia se îndreptă spre Puren, ca să ia în 
drum întăriri şi trecu pe la fortul Arauco, care fusese nimicit 
de Caupolican îndată după marele sfat al căpeteniilor. Şi 
mai mânios la vederea ruinelor fortului său, conchistadorul 
ordonă continuarea marşului spre Tucapel, unde spera să 
găsească trupe spaniole de întărire. In ziua de 24 făcu un 
popas cu toată oastea; puse pe preotul care-l însoțea să 
slujească o liturghie şi apoi, cu oamenii săi de încredere, se 
sfătui asupra planului de luptă. 

In timpul acesta, Lautaro fusese vestit de unul din 
yanaconi că o căpetenie de vază dorea să-l vadă. Stând jos 
în preajma taberei sale, Lautaro porunci cu toată trufia ca 
necunoscutul să fie adus în faţa sa; uimirea lui nu avu 
margini când văzu că acesta era Cayumanque, căpetenia 
din Arauco. De astă dată, privirile lui Cayumanqgue nu mai 
erau nici mohorâte, nici părinteşti, ci reci ca un pumnal; 
încet, dar hotărât, îi spuse lui Lautaro: 

— Fiu al Araucaniei, neamul tău vine la tine ca să-ţi ceară 
ajutor. Toată suflarea seminţiei noastre aşteaptă sfârşitul 
acestei lupte: Arauco s-a ridicat împotriva cotropitorului 
străin. În mâinile tale se află săgeata de război; în mâinile 
tale am încredinţat săgețile a trei mii de războinici. Ajută- 
ne! Foloseşte aceste săgeți împotriva cotropitorului, nu 
împotriva fraţilor tăi. 

Lautaro înţelese atunci fapta căpeteniei în toată măreţia 
ei; îşi aminti de disprețul cu care-l privise când acesta îi 
făgăduise lui Valdivia să-i dea ajutor cu cei trei mii de 

războinici ai lui şi se ruşina de greşeala sa. Căpetenia îi 
dăduse o pildă de iubire de ţară şi de şiretenie. 

— In mâinile mele se află săgeata de război - răspunse 
Lautaro. 

Dar nu făgădui şi nu lămuri nimic. Căpetenia văzu totuşi 
hotărârea din privirea lui şi, fără să mai rostească o vorbă, 
se îndepărtă, bucuros că araucanii aveau acum un luptător 
chiar în rândurile spaniolilor. 

În timpul nopţii, spaniolii, după obiceiul lor, aprinseră 
focuri mari şi rămaseră de veghe. Dar nu se întâmplă nimic. 
Totuşi în văzduh plutea o ameninţare; prea adâncă era 
liniştea pădurii ca să fie firească. Forfota umbrelor şi 
săgețile tainice care îl urmăriseră pretutindeni în cea dintâi 
expediţie împotriva araucanilor nu-i speriaseră pe spanioli. 
Acum însă în tufişuri nu se auzea nici un foşnet. Părea că 
toţi araucanii ascultau de o singură poruncă, aşteptau, 
ascunşi într-un loc anumit, clipa prielnică spre a se năpusti 
asupra spaniolilor cu toată înverşunarea. 

Pentru întâia oară în viaţa lui de războinic, Pedro de 
Valdivia se temea că a pornit spre moarte pe un drum fără 
întoarcere. | se părea că oştirea lui era neînsemnată faţă de 
puterea acestor păduri şi a acestor munţi care ascundeau 
mânia unui popor întreg, a unui neam întreg. Se simţea 
încercuit; nu ştia unde se află vrăjmaşul, nici cine este; se 
spusese că răscoala s-a întins peste tot şi că indianul 
Caupolican avea câteva mii de războinici. De mai multe ori 
se simţi ispitit să se întoarcă; odată aduse vorba pe 
deoparte despre acest lucru; dar căpitanii săi, tineri, fără 
experienţă, îndrăzneţi, se împotriviră dispreţuitori. Totuşi 
conchistadorul ştia că, cu fiece pas pe care-l făcea în 
pădure, pătrundea tot mai mult într-o capcană din care 
nimeni nu putea spune dacă avea să mai scape cu viaţă. 

În zorii zilei următoare, spaniolii porniră mai departe. 
Duşmanul nu se ivea de nicăieri. Valdivia, din ce în ce mai 
neliniştit, trimise înainte cercetaşi, ordonându-le să dea 
îndată de veste avangărzii dacă vedeau ceva suspect. 
Ceasurile treceau unul după altul şi cercetaşii nu se iveau 
de nicăieri. Obosit, conchistadorul ordonă să se continue 

marşul. Deodată, un strigăt de groază se auzi dinspre capul 
coloanei. Pe pământ zăcea un braţ însângerat. Nimic 
altceva decât braţul; spaniolii recunoscură bucăţi dintr-un 
pieptar de piele albă al unuia dintre tovarăşii lor. Porniră 
mai departe, palizi, cu inima bătând, fără să scoată un 
cuvânt. Şi deodată, groaza lor nu mai avu margini: de 
crengile unor copaci atârnau capetele cercetaşilor spanioli 
şi peste tot,  împrăştiate într-o  înspăimântătoare 
neorânduială, resturi de trupuri ciopârţite. 

Valdivia simţi un fior de moarte în spate. Privi spre ai săi 
şi nu spuse nimic; în inima lui se învălmăşeau spaima, 
mânia şi suferinţa. Trăgând de dârlogi şi dând mânios 
pinteni calului, trecu în fruntea trupelor sale şi, de data 
asta, cu o hotărâre bruscă, necilintită, înainta în căutarea 
duşmanului. Toţi ceilalţi, cu fălcile încleştate, strângeau 
aprig mânerele săbiilor. Ajunseră în cele din urmă pe o 
colină; de acolo se putea vedea în depărtare fortul Tucapel. 
Totul părea liniştit, ca şi cum nici o fiinţă omenească n-ar fi 
călcat vreodată prin locurile acelea singuratice. Apropiindu- 
se, zăriră cu uimire deasupra zidurilor fortului trâmbe de 
fum. Valdivia avu o presimţire; când ajunse mai aproape, 
nu se mai îndoia: ceea ce se înfăţişa ochilor săi nu mai erau 
decât ruinele fortului Tucapel. Ce se întâmplase cu 
apărătorii lui? Ce se întâmplase cu întăririle pe care el 
nădăjduia să le găsească acolo? Toţi priveau uluiţi silueta 
mohorâtă a fortului, când un vuiet groaznic, asurzitor 
cutremură văzduhul: 

— Indienii! ... Indienii! ... 

In faţa soldaţilor spanioli răsări ca un tăvălug o gloată 
deasă de araucani, strigând şi aţâţându-şi duşmanii la 
luptă. Valdivia dădu pinteni calului, care se ridică în două 
picioare, înspăimântat şi, fără să mai şovăie, îşi împărţi 
oastea în companii, trimițând prima companie să înfrunte 
năvala araucanilor. 

CONCHISTADORUL şi EROUL 


fere una din luptele cele mai sângeroase pe care le 


pomeneşte cronica cuceririi spaniole în Chile. Compania 

întâia spaniolă era comandată de un ofiţer viteaz numit 
Bobadilla. Acesta se năpusti cu călăreţii săi asupra primului 
şir al araucanilor. În faţa navalei turbate a cailor, războinicii 
araucani se prăvăliră la pământ ca nişte făpturi de ceară, 
iar spaniolii înaintară o bună bucată de vreme în galop 
întins. Crezând că vor dobândi repede izbândă, Bobadilla şi 
ai lui străpunseră cu lăncile ceea ce ei crezură că e ultima 
linie a araucanilor. Oştirea lui Caupolican se deschisese ca 
un evantai, lăsându-i pe călăreţii duşmani să pătrundă în 
sânul ei; apoi Bobadilla fu învăluit repede din ambele părţi. 
Valdivia îl pierdu din vedere. Totul ţinu doar câteva clipe; 
ghearele araucane se deschiseră curând din nou şi în, 
mijloc rămase doar un morman de leşuri şi de cai sfârtecaţi. 
Caupolican nimicise cu o repeziciune de necrezut una din 
cele mai bune unităţi ale conchistadorului. 

O clipă spaniolii părură că şovăie. Valdivia ordonă îndată 
aghiotantului său să atace cu toţi oamenii pe care-i avea. In 
tot timpul acesta, Lautaro aştepta pe un colnic cu arcaşii 
lui; Valdivia îl păstra pentru ultima clipă. 

Al doilea batalion spaniol se repezi în galop întins 
împotriva araucanilor; de data aceasta se ciocniră pieptiş; 
indienii nu se răsfirară, ci dimpotrivă îşi îngroşaseră 
rândurile în aşa fel, încât spaniolii se loviră de un adevărat 
zid de sulițe şi măciuci. Această luptă se sfârşi chiar mai 
repede şi mai uimitor decât cea dinţii. Spaniolii fură 
măcelăriți aproape chiar în clipa când se ciocniră cu 
duşmanul. Fulgerător, Valdivia îşi dădu seama de primejdia 
cumplită care-l pândea; era pe cale de a fi învins de doi 
duşmani îngrozitori: surpriza şi inferioritatea numerică. Nici 


46 


el şi nici oamenii lui nu se gândiseră vreodată că vor avea 
de înfruntat o oştire de zece mii de araucani bine înarmaţi, 
cu un plan de luptă alcătuit dinainte şi care să dea dovadă 
de un asemenea curaj, de o asemenea hotărâre de a 
învinge. Conştient că în acele clipe se decidea soarta lui, ca 
un adevărat aventurier ce era, hotărî să rişte totul pentru 
tot şi se repezi în fruntea trupelor sale chiar spre inima 
oastei araucane. 

Caii porniră întâi la trap, apoi trecură la galop şi, în cele 
din urmă, se năpustiră în goană aprigă; pământul duduia; 
ochii cailor ieşiseră aproape din orbite, cozile le fluturau în 
vânt, urechile ciulite prevesteau primejdia. Călăreţii strigau: 

— La luptă, spanioli! 

Indienii răspunseră cu ţipetele lor înfiorătoare ca ale 
fiarelor sălbatice. Când se ciocniră, s-ar fi zis că tot 
pământul se cutremură. Spaniolii trecură peste primele 
rânduri ale duşmanului retezând braţe, capete, picioare; 
săbiile mari cădeau ca nişte coase ale morţii peste trupurile 
goale ale indienilor. Suliţele, săgețile, pietrele pe care 
araucanii le zvârleau cu praştiile se ciocneau de scuturi şi 
de platoşe, pricinuind doar zgârieturi. Pumnalele spaniolilor 
tăiau însă ca fulgerul. Caupolican îşi strigă măciucaşii: 
tinerii cei mai voinici, cei mai buni războinici ai săi, arma 
cea mai puternică din Arauco. Aceştia îşi cumpăniră 
măciucile grele, mari cât trunchiurile de copac şi le lăsară 
să cadă peste duşmani, doborând grămadă până şi caii, cu 
şira spinării ruptă. Pământul era scăldat în sânge; chipurile 
războinicilor abia se desluşeau. Era epoca luptelor corp la 
corp, când luptătorii se vedeau şi se cunoşteau după nume, 
epoca în care se bătea om cu om, epoca eroilor şi duelurilor 
izolate când oamenii, în plină luptă, se opreau ca să se 
odihnească, să se răcorească, pentru ca după aceea să se 
înfrunte cu şi mai multă înverşunare. Potrivnicii îşi zvârleau 
unul altuia ocări sau chiar stăteau de vorbă unii cu alţii şi 
fiecare din părţi se îmbărbăta cu strigătele sale de război. 
Era timp şi pentru cuvântările comandanților către luptători 
şi pentru ca generalii să-şi schimbe tactica chiar pe câmpul 
de luptă. 

Năvala spaniolilor fu atât de cumplită, atât de vijelioasă, 
încât culcă la pământ duşmanul. Valdivia prinse inimă şi, 
strigând: „La luptă spanioli!”, începu să dea pilde de 
măiestrie în retezarea capetelor araucanilor. 

Bătrânele căpetenii ale triburilor priveau lupta de pe un 
dâmb apropiat; în sufletele lor, bucuria izbânzii se 
schimbase mai întâi în îndoială, apoi în deznădejde. Era 
aproape de necrezut că războinicii lui Caupolican, după ce 
fuseseră atât de aproape de izbândă, să se găsească acum 
în apărare, ba chiar să dea înapoi. Cu ochii lui ageri şi 
blânzi, Colo-Colo privea cele ce se petreceau, fără să spună 
o vorbă. În privirile sale ardea o credinţă nestrămutată. 
Cayumanque se uita ţintă spre colnicul pe care se afla 
Lautaro cu arcaşii lui. „E oare cu putinţă gândea el - să ne fi 
trădat? Ne va părăsi în aceste clipe hotărâtoare pentru 
neamul său?” Ochii lui nu-i puteau da încă răspunsul la 
aceste întrebări. 

Deodată, văzduhul fu străbătut de un şuierat sfredelitor, 
ca o săgeată nevăzută. Era semnalul cu care Lautaro îşi 
aduna războinicii. Spaniolii simţiră că-i străpunge un fior; 
pentru o clipă încremeniră cu săbiile în mână şi se priviră 
nedumeriţi; conchistadorul se uită spre locul de unde se 
auzise trâmbiţa. Îndoiala şi teama îi ţintuiră locului pe toţi, 
dar îndată după aceea continuară să lovească ucigător. 
Caupolican şi ai lui dădeau mereu înapoi. 

În timpul acesta, sus pe colnic, pe calul său falnic, cu 
sulița strânsă  voiniceşte sub braţ, Lautaro vorbea 
războinicilor: 

— Fii ai Araucaniei! Priviţi cum fug acei îndrăzneţi învinşi, 
întinând astfel faima de viteji pe care araucanii au câştigat- 
o într-o mie de ani. Vă veţi pierde legea dacă astăzi nu veţi 
şti să vă apăraţi cu înverşunare, împotriva cotropitorilor 
străini, datinile şi drepturile şi veţi ajunge robi. Nu v-am 
adus aici ca să vărsaţi sângele fraţilor voştri, ci ca să vă 
dezrobiţi ţara şi să lăsaţi lumii o amintire veşnică. Vedeţi ce 
istoviţi sunt spaniolii, aproape că nu mai au vlagă; de pe 
zăbalele cailor lor curge sudoare şi sânge. Să schimbăm 
această înfrângere în cea mai frumoasă izbândă a 

araucanilor. Să le arătăm cu braţele noastre că ţara aceasta 
nu e încă subjugată. Războinici araucani, pentru dezrobirea 
noastră, pentru apărarea pământului nostru, la luptă! 

Un strigăt nesfârşit întâmpină cuvintele căpeteniei, care 
în clipele acelea îşi înscria numele în istoria Americii. 
Lautaro îşi struni calul şi, încrezător în oamenii săi, se 
repezi pe colnic în jos împotriva trupelor biruitoare ale lui 
Valdivia. Văzându-se loviți din flanc, spaniolii se zăpăcită şi 
se împrăştiară. În primele clipe nu-şi dădură seama ce se 
întâmplă, dar văzându-l pe Lautaro înaintând în fruntea 
indienilor săi, înţeleseră totul. Conchistadorul Valdivia nu 
avu nici măcar răgazul trebuincios ca să gândească; ochii 
lui rămăseseră pironiţi asupra lui Lautaro, la început măriţi 
de uimire, iar apoi de mânie şi dispreţ. 

Lautaro fu numaidecât înconjurat de spanioli, dar el 
începu să se apere straşnic, ştiind să mânuiască foarte bine 
sulița şi să-şi strunească armăsarul; dintr-o lovitură 
străpunse pe unul în coastă, apoi îşi săltă şi-şi întoarse 
calul, izbind şi rănind o dată, de zece, de o sută de ori. 
Suliţa lui străpunse piciorul unui spaniol şi, în sforţarea pe 
care-o făcu spre a o scoate, se rupse şi el rămase cu 
mâinile goale. Sărind de pe cal ca un tigru, apucă o 
măciucă de jos şi, învârtind-o deasupra capului ca pe un 
băț, începu să lovească în stângă şi-n dreapta croindu-şi 
drum printre călăreţii spanioli, rănind şi ucigând, stârnind 
uimirea printr-o asemenea dovadă de vitejie şi putere. 
Yanaconii se revărsau după el, înfigându-şi săgețile în fiece 
locşor de la încheieturile zalelor soldaţilor şi cailor spanioli. 
Văzând ajutoarele care-i soseau astfel şi uitându-se cum 
cad spaniolii ca seceraţi, Caupolican se năpusti din nou 
asupra vrăjmaşului cu războinicii lui. Pe dâmbul apropiat, 
căpeteniile triburilor se bucurau din toată inima de noua 
întorsătură pe care o luase lupta. 

Lautaro părea că răzbate înainte cu un scop anume; nu-l 
opreau nici caii, nici săbiile, nici archebuzele; trecea printre 
toţi, iute ca o pasăre de pradă, puternic ca o puma. In cele 
din urmă păru că şi-a atins țelul; plin de sânge, scăldat în 
sudoare, se găsi faţă în faţă cu conchistadorul Valdivia. Cei 

doi bărbaţi se măsurară din priviri. Valdivia ar fi putut să-i 
fie tată lui Lautaro. Dar acum, în luptă, vitejia şi iscusinţa cu 
care mânuiau armele îi făceau deopotrivă. Stăteau faţă în 
faţă. Don Pedro de Valdivia, căpitan în armata imperială a 
lui Carol al V-lea, încununat de glorie în Flandra şi la Pavia, 
la Florenţa şi Roma, în Venezuela şi Peru, cuceritor al 
pământului chilian, comandant vestit, spadasin cu faimă şi 
Lautaro, fiul pădurii, un copil încă, cu cartea vieţii nescrisă, 
frumos la trup şi la minte, apărător al pământului său, 
ocrotit de duhurile araucane... 

Unul, îmbrăcat în oţel, apărat de o platoşă de argint, cu 
coiful împodobit cu pene şi cu o sabie zdravănă în mână, 
celălalt, cu pieptul acoperit doar de un pieptar subţire de 
piele, cu pulpele goale, cu braţele goale, cu capul 
descoperit, doar cu o măciucă drept armă. Valdivia îl privea 
şi aproape că nu-i venea să creadă; era de neînchipuit: 
micul paj pe care îl crescuse în casa lui şi pe care-l credea 
câştigat pentru cauza spaniolilor se punea de-a curmezişul 
drumului, îi ameninţa stăpânirea şi chiar viaţa, ca trimis de 
o neagră soartă. Pentru întâia oară îşi dădu seama de 
marea sa greşeală: venise ca un străin printre oameni 
liberi, rămăsese un străin şi voia să-i stăpânească şi să le 
smulgă avuţiile cu preţui sângelui. Pe Lautaro îl luase cu 
sine într-o zi, ca o simbolică încercare de a câştiga pe 
cineva de partea stăpânirii spaniole, cu ajutorul învăţăturii 
şi al dragostei; dar egoismul său îl ţinuse departe de băiat 
şi îl împiedicase să vadă ceea ce se petrecea de fapt în 
această inimă tânără, răzvrătită. Acum era prea târziu. 
Stătea faţă în faţă cu Lautaro şi se simţea învins. Faţă în 
faţă cu întreaga Araucanie, faţă în faţă cu pădurile, cu 
munţii chilieni şi se simţea străin, nedorit, urât, pândit de 
moarte. Cu o expresie dispreţuitoare pe buze şi mânat 
numai de instinctul său de bătrân soldat şi aventurier, 
apucă hotărât sabia şi se pregăti de luptă. 

Primele stele ale amurgului sclipeau în acea noapte de 
Crăciun pe cerul albastru. Crucea Sudului răsări în 
nemărginirea cerului ca un dar al divinității pentru fiinţele 
care se simt singure pe pământ. O adiere caldă aduse 


50 


mireasma pădurilor şi risipi duhoarea sângelui şi a morții. 
Pe pământ, trupurile spaniolilor şi ale araucanilor zăceau 
învălmăşite, laolaltă cu mormanele de cai morţi, cu 
picioarele întinse într-un ultim zvâcnet de durere şi de 
neputinţă sau chinuite ca nişte sărmane făpturi părăsite. 
Lautaro îl privi pentru ultima oară pe conchistador şi, 
ridicându-şi şovăitor măciuca, îi spuse: 

— Fugi, Valdivia, fugi! 

Dar celălalt strigă: 

— Ticălosule, ce-ai făcut? 

Pentru a doua oară rosti Lautaro mărinimoasa lui 
rugăminte: 

— Fugi, Valdivia, dacă nu vrei ca mâinile mele să-ţi 
plătească loviturile pe care le-a primit poporul meu! 

Valdivia răspunse la aceste cuvinte cu o năprasnică 
lovitură de sabie, care căzu peste mâna lui Lautaro; 
sângele ţâşni, dar braţul indianului răspunse iute la 
lovitură; măciuca lui se prăvăli din plin peste coiful 
spaniolului, despicându-l de sus până jos. Valdivia scuipă 
sânge, se clătină pe picioare, dar atacă din nou. Izbind cu 
sabia când într-o parte, când în cealaltă, îl urmărea pe 
Lautaro, care sărea în jurul său, ferindu-se sprinten ca o 
pisică şi aşteptând să se deschidă un gol în apărarea 
potrivnicului pentru a-i da lovitura hotărâtoare. Sabia cădea 
mereu peste măciucă, din care zburau când şi când aşchii. 

Conchistadorul lovea din ce în ce mai încet. Lupta se 
prelungea. Lautaro era neobosit şi părea că se bucură de 
înverşunarea luptei. Căpeteniile priveau de departe 
încăierarea. Colo-Colo zâmbea. „Două neamuri luptă 
vestind o lume nouă - gândea el. lzbândă nu va întârzia să 
vină” - şi zâmbea. 

În preajma celor doi luptători, războinicii araucani îşi 
vedeau mai departe de îndeletnicirea lor nimicitoare; 
spaniolii piereau unul câte unul; căzuseră toţi faimoşii 
căpitani ai cuceririi spaniole, cei mai buni tovarăşi de lupte 
ai lui Valdivia; pieriseră şi Andres de Villarroel şi Juan de las 
Penas şi Juan de Lamas şi Diego Oro, toţi căzuseră 
vitejeşte, luptând până la ultima suflare. Valdivia era 

istovit, braţul lui se mişca anevoie şi sabia îi atârna fără 
vlagă. Lautaro se apăra mereu sprinten, mlădios, 
întrecându-se În  şiretlicuri,  vioiciune şi putere. 
Conchistadorul se năpusti asupra lui pentru ultima oară, 
copleşindu-l cu o ploaie de lovituri pe care Lautaro abia le 
putea stăvili; una din aceste lovituri ce se abătu asupra lui 
se pierdu în aer şi atunci indianul, din spate, zvârli măciuca 
din răsputeri, fulgerător, aşa cum îşi repede o fiară laba, 
trăsnindu-şi potrivnicul sub ceafă; lovitura fu hotărâtoare; 
platoşa spaniolului sări cât colo sfărâmată şi, prin ochiurile 
zalelor, sângele ţâşni gâlgâind. Conchistadorul căzu greoi la 
pământ şi rămase nemişcat la picioarele lui Lautaro, învins, 
el, care nu cunoscuse vreun potrivnic vrednic de sine, care 
biruise în mii de lupte, el, căpitan al lui Carol al V-lea... 

Lupta se sfârşise; dintre spanioli nu mai rămăsese în 
viaţă decât Don Pedro, care, rănit greu, doborât, trebuia să 
înfrunte curând judecata marelui sfat al căpeteniilor de 
triburi. Caupolican îl întâmpină pe Lautaro cu bucurie şi 
adâncă preţuire; Colo-Colo îl numi izbăvitorul araucanilor şi 
îl pofti să stea jos, alături de el, în sfat. 

Araucanii se bucurară nespus de această primă izbândă; 
ei puseră la cale mari serbări şi trimiseră vestitori în toate 
colţurile ţării, îndemnând triburile să se răscoale şi să 
împărtăşească biruinţa cu ei; numele lui Lautaro avea să 
facă ocolul ţării pe buzele vestitorilor avea să fie auzit de 
indieni şi de spanioli, cu uimire, cu cinste; avea să se ducă 
faima, să se afle pe buzele tuturor, să intre în legendă. 
Spaniolii vor tremura la auzul lui şi indienii îl vor rosti cu 
evlavie, ca pe o rugăciune de mulţumire adusă duhurilor, 
care, în sfârşit, trimiseseră pe izbăvitorul pământului 
chilian. 

Colo-Colo era mai-marele sfatului; alături de el şedeau 
Lautaro, Caupolican şi apoi, aşezaţi roată, celelalte 
căpetenii. Incepu judecata conchistadorului şi îndată se 
vădiră două tendinţe în rândurile căpeteniilor: aceea a lui 
Lautaro, care cerea îndurare pentru viaţa lui Valdivia şi alta 
a acelora care cereau să fie osândit la moarte. Lautaro îşi 
rostise părerea şi temeiurile lui găsiră ecou adânc în inimile 

celor mai mulţi, când se întâmplă ceva groaznic, ceva ce se 
petrecu atât de repede, încât nu putu fi înlăturat. Una 
dintre căpetenii se ridică pentru a-şi spune cuvântul şi, 
înflăcărându-se, se îndreptă spre prizonier. 

— Pentru a ne pleca urechea la un învins - spunea, el - 
vreţi să pierdem vremea şi să întârziem pregătirile? 

In mână ţinea un ciomag pe care-l bălăbănea 
ameninţător; dintr-o dată şi spre uluirea tuturor, se apropie 
de Valdivia şi, înjurând mânios, îl lovi atât de năprasnic în 
cap, încât conchistadorul, fără a scoate un geamăt, căzu la 
pământ, mort pe loc. Lautaro şi Caupolican se repeziră la 
indian şi voiră să-l pedepsească pentru îndrăzneala lui, dar 
glasul lui Colo-Colo îi opri şi ei trebuiră să se potolească, 
lăsând lucrurile aşa cum se întâmplaseră pentru a nu stârni 
o dezbinare ce ar fi pus în mare primejdie lupta abia 
începută. 

Aşa a murit, moarte josnică şi cruntă, conchistadorul Don 
Pedro de Valdivia, întemeietorul oraşului Santiago, soldatul 
aventurier care plecase din Spania, mânat de legenda 
fantastică a aurului din America şi care visase să-şi 
făurească un imperiu în singurătăţile australe, unde nici un 
alt om să nu-l poată umbri. 

Dar dacă sfârşitul i-a fost nefericit şi mai nefericită a fost 
soarta leşului său. Indienii puseră stăpânire pe el şi, 
îndepărtându-se ca să nu mai fie struniţi de Lautaro şi de 
bătrânele căpetenii, săvârşiră cele mai groaznice cruzimi. 
Cu un cuţit pescăresc îi scoaseră inima, îi descărnară 
oasele lungi şi făcură din ele fluiere; apoi îi goliră ţeasta şi 
băură din ea vin până se îmbătară. Cruzimea araucanilor 
era vestită; să nu uităm că ei erau sălbatici şi uneori chiar 
canibali. După unele versiuni, Valdivia n-ar fi murit de o 
lovitură de măciucă, ci ar fi fost schingiuit pe îndelete; se 
spune că indienii l-au legat de un stâlp, i-au tăiat braţele şi 
le-au mâncat în faţa lui; la fel au procedat şi cu pulpele 
sale, după cum relatează istoria; dar toate acestea pot fi 
admise doar ca legendă. 

După sacrificarea lui Valdivia, fură adunaţi toţi războinicii 
araucani pentru a asculta hotărârile sfatului. Caupolican 

începu să vorbească arătând cum crede el că trebuie să fie 
dus războiul; îmbărbătat de izbânda dobândită, fu de 
părere ca indienii să năvălească în oraşele spaniole, 
grăbind astfel sfârşitul luptei. Merse chiar până acolo, încât 
spuse pe departe că ar trebui să pornească împotriva 
Spaniei şi să nimicească prin luptă împărăţia! 

Când Lautaro se ridică să vorbească, fu primit cu o larmă 
însufleţită: după izbânda de la Tucapel, el era omul cel mai 
iubit. Cu o mişcare senină, dădu cinstirea cuvenită 
căpeteniilor, apoi se întoarse spre războinici; glasul lui era 
plăcut dar hotărât; rostea vorbele într-un chip ciudat, obicei 
pe care-i căpătase cât trăise printre spanioli: frazele sale 
erau mai lungi şi mai răsunătoare decât ale celorlalţi 
indieni. Invăţase să ţină cuvântări, ascultându-l pe Don 
Pedro de Valdivia. Îşi însoțea vorba cu gesturi mândre, 
aproape mânioase, înflăcărând, cucerind inimile. 

— Caupolican a spus că luptăm pentru dezrobirea 
noastră - începu el - şi este adevărat; dar eu nu vreau ca 
acum când putem învinge, să ne zvârlim înainte orbeşte şi 
să pierdem totul. Să fim cumpătaţi, să ne ţinem firea, să 
chibzuim fiecare pas şi să nu ne lăsăm îmbătaţi de o 
înflăcărare deşartă. Să lăsăm ca vremea să desăvârşească 
ce mai rămâne de făcut. 

Cuvintele lui sunau ciudat pentru araucani, obişnuiţi cum 
erau cu vorbăria sforăitoare, cam găunoasă a căpeteniilor. 
Lautaro se adresa minţilor; cuvintele lui erau ca nişte 
lovituri de măciucă, limpezi, simţite. 

— L-aţi ucis pe Valdivia şi pe ai lui şi aţi nimicit o 
întăritură însemnată. Dar spaniolii au să vină să se răzbune 
îndată ce veştile au să ajungă în oraşele lor. Să deschidem 
duşmanilor drumul; să-i lăsăm să vină mânioşi, în goana 
cailor, pentru ca după aceea să nu se mai poată întoarce. 
Să-i momim în străfundul pădurilor noastre, să-i înecăm în 
ape şi în mlaştini, să-i ucidem în munţii înalţi şi aspri. Aici e 
leagănul nostru, aici luptă bine araucanul, dar nu şi 
spaniolul, care ştie să mânuiască sabia numai în întăriturile 
lui. 

Era atâta înţelepciune în cuvintele sale şi o cunoaştere 

atât de adâncă a spaniolilor, încât indienii îl ascultau ca pe 
un Dumnezeu şi nu îndrăzneau să-l întrerupă nici măcar cu 
strigătul obişnuit: „Aşa este!” Vorbi astfel îndelung, 
lămurind cum înţelegea el că trebuie dusă lupta, arătând în 
amănunt câţi luptători aveau spaniolii şi cum se băteau 
aceştia. 

— Să-i aşteptăm în toate trecătorile care duc spre Arauco 
- încheie el. lar dacă frica o să-i împiedice să vină să ne 
caute, atunci noi, războinicii din Arauco, să coborâm până 
în oraşele lor şi să-i scoatem cu sila din case. 

Ultimele cuvinte rostite cu dispreţ batjocoritor stârniră 
strigătele înflăcărate ale indienilor. Caupolican se ridică în 
picioare şi, cerând să se facă linişte, se întoarse spre 
Lautaro şi spuse: 

— O! Bărbat care ai sporit faima araucanilor, tu ai 
mântuit pământul nostru,  scăpându-l din ghearele 
asupritorilor. Numai ţie ţi se datoreşte această biruinţă! 
Prieteni - adăugă el, întorcându-se către sfat - fapta lui e 
atât de vrednică de răsplată şi de cinstire, încât, cu puterea 
pe care mi-aţi încredinţat-o, îl numesc de astăzi înainte 
ajutor al meu în treburile de căpetenie ale războinicilor din 
Arauco! 

În tabăra araucanilor izbucniră strigăte voioase. Lautaro 
fu numit căpetenie, cu tot tipicul obişnuit la araucani; apoi 
se dădură tot felul de petreceri în cinstea lui; întâi întreceri 
în dibăcie: salturi, lupte şi chueca; după aceea, când se lăsă 
noaptea, dănţuiră în jurul focurilor şi, în cele din urmă, 
mâncară şi băură ca de obicei până se îmbătară. 

Caupolican şi Lautaro stăteau de vorbă cu celelalte 
căpetenii, când deodată sosi în goană un vestitor, fără 
suflare, lac de năduşeală şi plin de praf. 

— Căpetenie, căpetenie - îi strigă el lui Caupolican - 
pândarii tăi au fost puşi pe fugă, străjile ucise. Vino repede 
să-ţi ajuţi războinicii... Prin ţinutul Elicura coboară 
paisprezece luptători spanioli, îmbrăcaţi cu platoşe tari; au 
şi nimicit două cete de suliţaşi de-ai tăi. 

— Avea dreptate Lautaro - spuse  Caupolican. 
Răzbunarea lor nu întârzie... Noaptea asta sunt 

paisprezece, mâine au să fie o sumedenie... Să mergem să 
dregem lucrurile chiar acuma... 

— Mă duc eu - zise Lautaro. Tu rămâi aici cu grosul 
războinicilor; am să iau cu mine doar o ceată de luptători 
pe alese. O să ştim noi să venim de hac acelor îndrăzneţi. 

In timp ce în tabără petrecerea nu contenise, iar 
războinicii se desfătau cu cântece şi jocuri, Lautaro îşi 
călăuzi oamenii pe un drum ascuns prin pădure, în 
întâmpinarea celor „Paisprezece Vestiţi”. 


CĂLĂREŢII CĂZUȚI ÎN CAPCANĂ 


ăpitanul Gomez de Almagro şi treisprezece viteji 

plecaseră din fortul Puren spre Tucapel, fără a 

cunoaşte încă soarta pe care o avuseseră soldaţii lui 
Valdivia; drumul pe oare urmau să-l facă nu era decât de 
optsprezece leghe, dar între cele două forturi se înălța şirul 
munţilor Nahuelbuta, cu tufişurile lor dese şi cu potecile 
tăiate prin păduri de nepătruns. 

Cei paisprezece spanioli înaintau pe armăsari sprinteni, 
înarmaţi cu lăncii şi săbii, împovăraţi de platoşe care 
scânteiau ca nestematele în bătaia soarelui de ianuarie. Cu 
mare uimire vedeau că indienii îi lăsau să treacă fără să-i 
atace sau fugeau pe drumeagurile ascunse ale munţilor. 
Căpitanul Gomez de Almagro, obişnuit cu dârzenia 
araucanilor, începu să se teamă de o capcană; mergând 
mai departe, bănuiala sa spori, cu toate că de data aceasta 
din pricini felurite. Când îi vedeau trecând, unii indieni le 
strigau: 

— Incotro vă duceţi, creştini? l-am şi făcut seama 
guvernatorului vostru! 

să fie cu putinţă o astfel de nenorocire? Pe feţele 
spaniolilor se oglindea neliniştea; dar, aventurieri căliţi în 
focul a mii de lupte, nu-şi împărtăşeau aceste temeri, ci 
înaintau dârzi, fără a scoate o vorbă, hotărâți să descopere 
taina pădurii care-l înghiţise pe conchistador. 

In timp ce străbăteau o potecă îngustă care urca 
şerpuind pentru a ajunge la un podiş întins, fură atacați 
pentru întâia oară de araucani. De pe potecă se putea zări 
în fundul prăpastiei un lac cu apă albastră, neclintită, 
încrustată între stânci ca o oglindă în care cerul se tot 
privea fără să obosească şi unde norii amurgului treceau 
fără să lase urme, ca nişte lebede aeriene. Indienii săriră 

asupra spaniolilor, din copaci, de pe stânci, învârtind în 
mâini măciucile lor grele. Se încleşta o luptă scurtă şi 
înfrigurată, chiar la marginea prăpastiei. Cu o mână 
strunind caii care tropăiau pe loc nervoşi şi aproape că 
lunecau în prăpastie şi cu cealaltă dând lovituri, spaniolii 
răzbiră până la capătul drumeagului şi puseră stăpânire pe 
o parte a podişului înverzit. 

Văzându-i dârzi pe caii lor, întărâtaţi de focul luptei din 
care abia scăpaseră şi cu lăncile căutând în aer trupurile 
duşmanilor, Lautaro se hotărî să-i înfrunte. Se iscă o 
adevărată întrecere; pe podişul îngust, străjuit de lanţurile 
munţilor, sub cerul senin de vară şi sub soarele care-şi 
arunca razele ca o ploaie de foc pe zalele cailor şi pe pielea 
goală a indienilor, potrivnicii se încăierară corp la corp. 
Aruncându-se în luptă, araucanii, după obiceiul lor, 
începură să chiuie şi să sune aspru şi răguşit din cornuri; 
spaniolii, la rândul lor, atacară cu strigătul: „La luptă, 
pentru Spania!” 

In cea dintâi ciocnire, spaniolii îşi rupseră lăncile de 
măciucile indienilor; se retraseră şi atacară din nou în plină 
goană, mânuind acum săbiile împotriva măciucilor lui 
Lautaro şi ale tovarăşilor săi. Vuietul ciocnirii fu asurzitor; 
sângele ţâşni din toate părţile, păţind argintul scuturilor şi 
hamurile curate. Trupurile păreau că nu simt nici cele mai 
groaznice răni; loviturile curgeau cu o adevărată turbare; 
tăişul săbiilor sfâşia pielea negricioasă a indienilor ca şi 
cum ar fi fost mătase; Lautaro lovea în stânga şi în dreapta 
cu măciuca lui şi, cu fiece lovitură, dobora în genunchi un 
cal sau zvârlea în aer o bucată de armură. Unul dintre 
spanioli, numit Cortez, primi o lovitură în cap atât de 
năprasnică, încât scăpă sabia şi, ameţit, se lăsă dus de 
calul său care fugea orbeşte, până când, venindu-şi în fire, 
apucă din nou frâul, căută o lance şi-şi lovi adversarul cu 
atâta înverşunare, încât îl străpunse printre coaste dintr-o 
parte în cealaltă; înainte de a scoate însă lancea din trupul 
ce se prăbuşea la pământ, primi o altă lovitură în ceafă 
care îl dădu grămadă jos de pe cal şi, de data aceasta, 
pentru totdeauna. 

Spaniolii cădeau luptând vitejeşte; nu le erau de prea 
mult folos nici zalele subţiri de metal, nici pieptarul din 
două piei; voinicii araucani loveau zdravăn ca nişte uriaşi şi 
păreau că nu cunosc oboseala. 

Soarele începea să scapete; nori deşi se îngrămădeau pe 
cer, privind lupta; s-ar fi zis că iau şi ei parte la încleştarea 
dintre oameni, deoarece se năpusteau unii asupra altora 
ciocnindu-se cu mânie, pentru a se despărţi apoi şi a fugi să 
se ascundă, sfâşiaţi, dincolo de piscuri. 

Luptătorii se îndepărtară unii de alţii pentru câteva clipe; 
spaniolii îşi puneau în rânduială armele şi dădeau cailor un 
mic răgaz ca să răsufle; indienii îşi întocmeau din nou 
rândurile; deodată o săgeată vicleană străbătu aerul şi se 
înfipse în ochiul spaniolului Moran. Săgeata pătrunse adânc; 
sângele ţâşni şi durerea îi smulse spaniolului un răcnet din 
piept. Blestemând cumplit, Moran, cu mâna lui, îşi smulse 
săgeata şi, o dată cu ea, ochiul; după aceea, sărind în şa, 
turbat de durere şi de furie, se năpusti asupra araucanilor 
urmat de tovarăşii lui; începu o nouă luptă, mai crâncenă şi 
mai înverşunată ca cea dinţii. Ajutat de ai săi, Lautaro 
înfruntă noul atac cu atâta dârzenie, ca şi când abia atunci 
ar fi început lupta. Nino căzu cel dintâi şi, după el, Diego 
Garcia se prăvăli la picioarele lui Lautaro, cu pieptul mutilat 
de o groaznică rană, urmat de Nereda şi de Manrique. 

Cei „Paisprezece Vestiţi” care cutezaseră să pătrundă în 
pădurile din Nahuelbuta pentru a-şi scăpa comandantul se 
prăbuşeau unul după altul, plini de praf şi de sânge; peste 
ei aveau să crească mai târziu pe pământul araucan florile 
legendei. 

Tunetul bubui în munţi aidoma glasului mânios al lui 
Dumnezeu. Cerul era negru şi norii învălmăşiţi se tălăzuiau 
de colo-colo cu încărcătura lor de fulgere. Furtuna se 
dezlănţui printr-o ploaie torențială, iar după aceea, în timp 
ce fulgerele şi trăsnetele săgetau văzduhul, începu să cadă 
o grindină mare cât nuca, despărţind oamenii şi punându-i 
pe fugă înspăimântați. Cei câţiva spanioli care scăpaseră cu 
viaţă o luară la goană prin pădure, fără să mai ţină seama 
de indieni şi nu se opriră decât ca să se aştepte unii pe alţii 

în preajma fortului Puren. După ce dobândise o nouă 
izbândă, Lautaro se trase spre inima ținutului, în Arauco, 
pentru a se uni cu grosul taberei sale. Când ajunse 
aproape, unul dintre numeroşii săi vestitori ieşi înainte şi-i 
spuse: 

— Lautaro, spaniolii din Imperial au aflat de moartea lui 
Valdivia şi l-au chemat pe căpitanul Francisco de Villagra, 
care vine de la Osorno, cu mulţi războinici, împotriva ta... 

Lautaro ascultă fără ca pe chipul lui să se oglindească 
zvâcnetul inimii. Villagra venea spre el! Villagra, însoţit 
poate de toată suita, de slujitori, de... nu, nu, cu neputinţă, 
ar fi fost prea frumos... 

— Unde o să se oprească? îl întrebă el pe vestitor. 

— Se opreşte la Imperial, dar acum toţi îl aşteaptă în 


Concepcion. 

— Toţi... - şopti Lautaro fără să vrea - toţi slujitorii lui? 

— Da, Lautaro. Slujitorii lui indieni îl aşteaptă la 
Concepcion! 

Lautaro scoase un strigăt de bucurie. Guacolda trebuie 
să fie printre ei... Romantismul luptei sale pentru 


neatârnarea ţării dobândea acum şi un farmec tineresc 
propriu; va lupta pentru a scăpa fata din mâinile 
cotropitorului; ca şi cavalerul medieval care ucide balaurul 
pentru a o scăpa pe doamna visurilor sale, tânărul indian se 
va năpusti asupra spaniolului pentru a răsplăti pe mica 
indiană, care, într-o noapte, îi îngrijise rana, în întunericul 
străin din Santiago. Cu zâmbetul pe buze, cu toată făptura 
încordată din pricina noii tulburări şi a apropierii noilor 
primejdii, Lautaro plecă să arate sfatului căpeteniilor de 
triburi cum crede el că ar trebui dusă lupta. 

Era hotărât să năvălească cu o parte din cei mai buni 
războinici ai lui în Concepcion, cel mai bine întărit oraş 
spaniol de la miazăzi, mândria îndreptăţită a cuceritorilor, 
apărat acum de puternica oaste a căpitanului Francisco de 
Villagra. 

VICTORIA DE LA MARIHUENU 


autaro ajunse în tabăra cea mare şi rândui repede felul 

în care urma să se desfăşoare lupta. Işi împărţi 

războinicii în şiruri, numind o căpetenie pentru fiecare 
şir; rândui tabăra aşa cum făceau spaniolii, punând străji, 
pândari şi cete înaintate; îşi strânse căpeteniile şi le învăţă 
arta războiului în funcţie de strategia şi de repartizarea 
forţelor; îi povăţui să aleagă locul cel mai potrivit pentru 
luptă, să scurteze drumurile, să-şi ascundă oamenii pentru 
a-l prinde pe duşman în capcană, să cucerească tunurile şi 
mii de alte amănunte pe care le învățase în timpul 
răbdătoarei sale ucenicii pe lângă Don Pedro de Valdivia. Pe 
deasupra, fu de părere ca grânele să fie culese la vremea 
potrivită şi toamna să se strângă merinde; dar, cum vom 
vedea mai departe, acest înţelept sfat pentru împlinirea 
nevoilor războiului, din nefericire nu a fost urmat de 
araucani. 

Pe de altă parte, Lautaro era înştiinţat la vreme despre 
mişcările duşmanului. Ştia că Francisco de Villagra fusese 
numit în Concepcion ca urmaş al lui Valdivia; vestitorii îi 
spuseseră că Villagra, a cărui tabără se afla pe malurile lui 
Rio Bueno, îndată ce aflase împrejurările în care îşi găsise 
moartea Valdivia, se îndreptase spre oraşul acestuia şi 
după aceea spre Imperial; străbătuse Araucania şi ajunsese 
la Concepcion; acolo îşi organizase forţele şi, cu o armată 
care, pe drept cuvânt, putea fi socotită una dintre cele mai 
puternice trimisă vreodată pentru cucerirea pământului 
chilian, plecase în căutarea duşmanului. Avea opt tunuri - 
de altfel pentru prima dată artileria grea urma să fie 
întrebuințată împotriva araucanilor. Tunurile de bronz, bine 
calibrate şi montate pe dispozitive uşor de mânuit, nu erau 
încă puternice ca cele moderne, dar, fiind uşoare şi noi, 

aveau să le fie de mare ajutor în lupta contra lui Lautaro. 

Spaniolii trecură râul Bio-Bio în plină vară, pe plutele 
unor indieni care locuiau în apropiere; merseră apoi pe un 
drum între munţii de pe coastă şi mare, până în valea 
Aldalican; acolo constatară cu uimire că indienii îşi 
părăsiseră casele şi ogoarele semănate cu porumb, chiar în 
timpul culesului. Purtându-se cu sălbăticia lor obişnuită, ei 
făcură lanurile una cu pământul şi plecară mai departe. 
Ajunseră în munţii Marihuenu, care înaintează până în 
mare, ascuţiţi ca nişte ace; prin munţi, împărţindu-i în două, 
curge râul Chivilingo, care, înainte de a se arunca în apele 
mării, străbate o vale, unde spaniolii îşi aşezară tabăra. 

Lautaro îi lăsă pe inamici să înainteze, iar el îşi rândui 
războinicii în vederea luptei; chiar în noaptea aceea, ocrotiţi 
de întuneric, în timp ce spaniolii dormeau liniştiţi lângă râu, 
o parte din războinicii araucani urcă pe înălțimile peste care 
Villagra abia trecuse. În zorii zilei următoare, trupele 
cuceritorilor porniră mai departe, de data aceasta suind pe 
drumeaguri înguste spre culmile munţilor Marihuenu. 
Ajungând sus pe pajişte, spaniolii se simţiră oarecum mai 
liniştiţi din pricina locurilor singuratice şi a vântului răcoros 
ce vestea apropierea oceanului. Deodată, lătratul unui 
câine îi făcu să asculte cu luare-aminte. Într-adevăr, câinele 
dăduse în vileag mişcările tainice ale araucanilor, deoarece 
aceştia se iviră îndată de pretutindeni, scoțând obişnuitele 
lor strigăte de război; şi chemându-şi duşmanul la luptă cu 
gesturi îndrăzneţe. Fără şovăire, Villagra îşi aşeză tunurile 
în prima linie, archebuzierii în spate, iar călăreţii îi trimise 
pe două rânduri pentru acoperirea flancurilor. 

Lautaro se afla în fruntea oamenilor săi mândru, pe calul 
lui alb, cu un pieptar subţire de piele, ţinând în mână sulița 
ascuţită, suna din corn prin singurătăţile muntelui. Numai 
douăzeci de ani avea căpetenia araucanilor şi la vârsta 
aceasta a poeziei şi a aventurii trebuia; să înfrunte 
puternica armată a lui Villagra. Ochii tuturor chilienilor erau 
aţintiţi asupra tânărului; pentru prima dată avea să lupte 
împotriva unor trupe spaniole, folosind ceea ce învățase 
chiar de la spanioli. Priceperea, destoinicia şi vitejia lui 

urmau să fie puse la încercare o dată pentru totdeauna. 
Dacă biruia şi de astă dată, libertatea poporului său ar fi 
fost întărită; dacă era învins, invazia şi cucerirea spaniolă n- 
ar mai fi întâlnit stavilă. Lautaro privea manevrele 
duşmanului cu toată liniştea; dăduse poruncă războinicilor 
săi să aştepte ca spaniolii să pornească cei dintâi la luptă. 
Indienii credeau în el ca într-un tânăr zeu. El ştia însă că 
puterea sa nu era supraomenească; îşi dădea seama că ei îl 
urmau cu o încredere oarbă şi nu încerca să-i 
dezamăgească. Această încredere a mulţimii, neşovăitoare, 
obştească, amestec de evlavie şi pornire războinică, era 
tocmai ceea ce îi trebuia lui pentru a învinge pe vrăjmaşi şi 
a întemeia un stat mare. Mai mult încă, ştia că spaniolii 
erau oameni ca şi el şi că puteau fi uşor învinşi prin 
viclenie, vitejie şi deşteptăciune. 

Deci acolo, sub cerul munţilor de pe coastă, într-o caldă 
dimineaţă de ianuarie, ostile vrăjmaşe stăteau faţă-n faţă, 
gata să-şi măsoare puterile. Văzând că Lautaro nu se 
hotăra să înceapă lupta, Villagra dădu ordin cavaleriei să 
atace. Ca de obicei, aceasta fu întâmpinată cu pietre, cu 
săgeți şi nu izbuti să treacă dincolo de primele şiruri ale 
indienilor. Spaniolii se întoarseră în liniile lor şi Lautaro 
aruncă înainte o ceată de războinici. Villagra îi primi cu 
salve de tun ucigătoare. Lautaro nu se tulbură; sună din 
corn şi alţi războinici porniră la atac. Indienii mergeau în 
rânduri de câte cinci, în adâncime şi astfel, şir după şir, 
ceată după ceată, încercară să meargă înainte, nestăviliţi, 
spre spanioli. Când o ceată era doborâtă, alta îi lua locul şi 
aşa la nesfârşit. Cei loviți îşi dădeau drumul pe 
povârnişurile munţilor ca să nu fie prinşi de spanioli; aceştia 
erau uimiţi în faţa tacticii de luptă a duşmanului; nu-şi 
puteau închipui cum se născuse un plan de luptă atât de 
dibaci în mintea unor sălbatici! Villagra auzise vorbindu-se 
de Lautaro şi-şi amintea că-l văzuse pe străzile din Santiago 
ducând caii conchistadorului Valdivia; de data aceasta, 
numele căpeteniei indiene avea să se întipărească în minte 
cu litere de neşters. Spaniolii erau hărţuiţi din toate părţile; 
indienii luptau cu înverşunare năvălind mereu cu o 

stăruinţă deznădăjduită. 

Villagra ordonă din nou cavaleriei să atace. De astă dată 
însă soarta ei fu şi mai cumplită, deoarece araucanii, 
folosind o armă nouă, grozavă, o nimiciră în câteva clipe. 
Lautaro pusese să se facă nişte laţuri, împletite din tulpini 
de plante agăţătoare, care să poată fi legate de prăjini. 
Indienii aruncau  laţurile spre capetele spaniolilor şi 
smuceau de ele; călăreţii erau smulşi de pe cai şi, odată la 
pământ, deveneau o pradă uşoară pentru suliţaşi. La un 
moment dat, însuşi Villagra fu smuls din şa în felul acesta şi 
scăpă de la pieire datorită ajutorului dat la timp de soldaţii 
săi. 

Dar înfrângerea nu se opri aici. Când Lautaro văzu că 
spaniolii pierduseră o bună parte a cavaleriei, îşi aruncă 
indienii drept spre tunuri. La cea dintâi năvală, indienii 
uciseră unsprezece archebuzieri, iar la a doua, pe cei care 
mai rămăseseră. Araucanii puseră stăpânire pe tunuri şi le 
târâră după ei ca pradă de război. Acesta fu începutul 
sfârşitului, înspăimântați de dibăcia şi vitejia araucanilor, 
spaniolii hotărâră să coboare în valea Chivilingo spre a 
încerca să se apere acolo. Când îşi întoarseră însă caii într- 
acolo, zăriră în depărtare o nouă mulţime de războinici 
araucani, hotărâți să le taie drumul. Pierzându-şi de-a 
binelea cumpătul, slăbiţi, înfricoşaţi, urmăriţi pas cu pas de 
indieni, spaniolii se căţărară pe stânci în sus, spre pisc. 

La priveliştea cuceritorilor puşi pe fugă, Lautaro începu 
să râdă cu hohote; în dimineaţa aceea, nu numai că-i 
învinsese, dar îşi şi bătuse joc de ei, căci mulţimea de 
războinici pe care o văzuseră spaniolii nu era decât o gloată 
de femei şi copii araucani. Înarmaţi cu sulițe şi puşi acolo ca 
să sperie duşmanul. Când spaniolii ajunseră pe vârful 
Marihuenu, găsiră toate trecătorile astupate cu trunchiuri 
de copaci şi păzite de alte pâlcuri de indieni. Pierzându-şi 
capul, nu se gândiră decât cum să fugă mai repede; în faţa 
lor se deschideau două drumuri: unul ducea spre câmpiile 
de la miazănoapte, altul, pe marginea mlaştinii, spre ocean. 
Mulţi dintre ei apucară pe acesta din urmă şi acolo, sub 
loviturile necruțătoare ale araucanilor, îşi făceau seama 

aruncându-se în prăpastie. Cal şi călăreț se prăbuşeau în 
hău, înspăimântați şi  istoviţi; răsuna un  răcnet 
deznădăjduit, apoi trupul bufnea de o piatră netedă şi, în 
sfârşit, un val ştergea orice urmă. De sus, indienii se 
aplecau spre prăpastie şi se uitau la priveliştea morții, 
blestemând. Ceilalți spanioli care o luaseră spre 
miazănoapte, într-acolo de unde veniseră, fură urmăriţi fără 
răgaz de Lautaro şi de oamenii lui. 

Când se înnopta, din puternica armată a lui Villagra nu 
rămăseseră mai mult de douăzeci de oameni. Araucanii, 
vlăguiţi şi ei de luptă, încetară urmărirea; spaniolilor nu le 
fu greu să treacă înapoi peste Bio-Bio, deşi pentru aceasta 
nu avură la îndemână decât patru mici canoe. La adăpostul 
întunericului, mereu cu teama în suflet, traversară râul, în 
pâlcuri. Bio-Bio era parcă un prieten al araucanilor; 
nestăvilit, maiestuos, oglindea în undele sale albăstrui 
scânteierea măreaţă a nopţii de vară şi totuşi abia dacă 
mişca luntrele; le lăsa să lunece ca şi când ar fi ştiut că 
purtau numai înfrângere şi că nu vor face decât să-i 
amărască pe spaniolii care-şi puseseră toată nădejdea în 
căpitanul Villagra. 

Lautaro se gândi să se îndrepte îndată spre Concepcion; 
era nerăbdător ca o căpetenie biruitoare şi totodată ca un 
tânăr îndrăgostit. Guacolda se afla la Concepcion. Fără 
îndoială că Villagra, dându-şi seama că forţele lui sunt atât 
de slabe, va încerca o faptă deznădăjduită: să fugă spre 
Imperial sau poate spre Santiago... Lautaro nu putea să 
îndure gândul că ar fi cu putinţă s-o piardă pe Guacolda 
tocmai în clipa când ar fi fost atât de uşor să ajungă la ea. 
Indată ce încetă urmărirea, chemă toate căpeteniile şi le 
spuse să se pregătească pentru a trece de îndată Bio-Bio. 
Dar aceştia nu împărtăşeau nerăbdarea care-l zbuciuma pe 
el: erau totuşi oameni şi se simțeau istoviţi; după lupta 
aprigă din ziua aceea nu era cu putinţă să le mai ceri încă o 
sforţare, îşi ascultară căpetenia fără tragere de inimă şi-şi 
spuseră părerea lor. Aprinzându-se, Lautaro îi dojeni cu 
asprime, dar mai apoi, cugetând în linişte, uitându-şi 
simţămintele şi ascultând de glasul înţelepciunii, îşi dădu 

seama că au dreptate. Pentru a o cuceri pe Guacolda în 
acele împrejurări, ar fi fost nevoie de un efort 
supraomenesc. Doar un om putea s-o facă; ar fi fost mai 
curând o ispravă romantică, o faptă care să fie imortalizată 
de legendă sau de cântece. Dar el lupta pentru un ideal mai 
înalt decât propria sa fericire; în mâinile lui se afla 
dezrobirea ţării şi soarta neamului său; deci nu putea să 
păşească înainte orbeşte. A-şi arunca războinicii, în noaptea 
aceea, asupra oraşului Concepcion, ar fi însemnat o biruinţă 
copleşitoare sau o înfrângere deplină; totul s-ar fi petrecut 
la voia întâmplării. Hotărând să aştepte două zile pentru a- 
şi rândui din nou cetele de războinici, lucra cu înţelepciune 
şi-şi asigura izbânda. 

Trei zile după înfrângerea spaniolilor la Marihuenu, 
Lautaro trecu Bio-Bio în fruntea războinicilor săi şi se opri în 
faţa oraşului Concepcion. In acele trei zile suferise mai mult 
decât în toată robia sa la Valdivia; în sufletul lui se 
întipărise adânc chipul micii indiene cu ochi blânzi şi cu o 
duioşie tăcută în priviri; nu putea să uite noaptea aceea de 
vară din Santiago; amintirea aerului primăvăratic, a cerului 
albastru, a miresmelor de portocali şi a căldurii unor mâini 
tinere care le strângeau pe ale lui se împletea în toate 
gândurile sale. 

Când ajunse în faţa oraşului Concepcion, spaniolii 
fugiseră mai toţi din oraş. A doua zi după luptă, Villagra 
adunase consiliul municipal şi, după o scurtă consfătuire, se 
hotări ca toţi locuitorii să părăsească Concepcion şi să fugă 
la Santiago. Îngrijorarea bieţilor oameni era de nedescris. În 
câteva ceasuri trebuiau să se pregătească de plecare şi să 
pornească la drum; zoriţi de comandanţi, care nu mai voiau 
să dea ochi din nou cu Lautaro, abia dacă avuseseră timp 
să-şi strângă lucrurile mai de preţ. În golful apropiat se 
aflau numai două vase; cu ele plecară copiii, femeile şi 
slugile; ceilalţi locuitori şi soldaţi porniră la drum pe jos. 
Călătoria avea să ţină mai bine de o lună! Mult a mai fost 
ponegrit căpitanul Villagra pentru această fugă ruşinoasă 
din Concepcion. Unii spun că, întâmpinând greutăţi la 
Santiago în legătură cu numirea sa ca guvernator, Villagra 

proferase să părăsească lupta şi să se ducă la Santiago 
pentru a-şi aranja lucrurile el însuşi; alţii zic că victoria 
obţinută de Lautaro cu câteva zile mai înainte îl făcuse să 
înţeleagă că nu era cu putinţă să împingă mai departe 
cuceririle, cu puţinele trupe pe care le avea şi că s-a întors 
în capitulă după întăriri. Oricum ar fi, înainte ca Lautaro să 
poată intra pe porţile oraşului Concepcion, spaniolii de sub 
ordinele lui Villagra plecaseră de acolo, iar cele două vase 
pescăreşti pe care fuseseră îmbarcate slugile se îndepărtau 
semeţe de golf. 

Guacolda se făcuse nevăzută aproape chiar din braţele 
tinerei căpetenii. Gingaşă şi duioasă, ea avea să rămână şi 
de aci înainte un vis în viaţa lui, un vis care-l va face să 
dorească cu sporită îndârjire deznodământul acelui război 
pe viaţă şi pe moarte. De pe vas, văzuse şi ea ca şi ceilalţi 
intrarea lui Lautaro în oraş; îl văzuse, după cum spune 
istoria, cuvântând războinicilor săi de pe înălţimea unei 
coline. Îndurerat de acea înfrângere, care numai pentru el 
era înfrângere, căci nimeni nu ştia ce se petrece în inima 
lui, Lautaro îngădui războinicilor săi să jefuiască oraşul şi, 
după aceea, să-i dea foc. În vreme ce flăcările se înălţau 
vijelioase şi lacome, în vreme ce fumul se îndrepta spre 
mare urmărind vasele, el striga: 

— Inche Lautaro, apumbin ta pu huinca... 

Eu sunt Lautaro, cel care i-a nimicit pe spanioli... Eu sunt 
cel care i-a învins la Tucapel şi pe coastă. Eu l-am ucis pe 
Valdivia, iar pe Villagra l-am pus pe fugă. Eu le-am căsăpit 
luptătorii; eu am pârjolit oraşul Concepcion... 

Oamenii lui răcneau nebunește, cu înflăcărare şi mânie 
războinică, iar căpetenia lor simţea un nod în gât şi pentru 
a nu se preface în suspine, se dezlănţuia în strigăte de 
turbare şi de mândrie rănită. Sărmanul suflet tânăr, care 
vedea depărtându-se în negurile mării singura dragoste a 
vieţii sale, avea nevoie de acest strigăt de vitejie zvârlit 
peste oraşul în flăcări, sub nemărginirea cerului, pentru a 
nu muri. 

— Inche Lautaro, apumbin ta pu huinca... 

Glasul lui se pierdea în strigătele vesele ale războinicilor 

săi, în pălălăile focului care prefăcea în scrum ceea ce mai 
rămăsese din oraşul Concepcion. 

SE ARATĂ DUHURILE 


singură fortăreață le rămânea acum spaniolilor în 

Arauco: Imperial. Pedro de Valdivia, întemeietorul 

acestui oraş, îl numise astfel din cauza unor însemne 
din lemn pe care le văzuse la uşile locuinţelor băştinaşilor şi 
care semănau cu aripile vulturului imperial al lui Carol al V- 
lea. Ca şi cum oraşul ar fi fost mândru de numele şi de 
răspunderea sa, rezistase până atunci tuturor atacurilor 
indiene şi era socotit de toţi o fortăreață de neînvins. 

Lautaro se afla într-o clipă neprielnică a vieţii lui când se 
hotărî să-l cucerească. În ciuda izbânzilor sale zdrobitoare, 
înflăcărarea lui se mai potolise şi închipuirea îi rătăcea de 
colo-colo, neastâmpărată; nu era, desigur, vremea cea mai 
potrivită pentru a porni la o nouă şi atât de primejdioasă 
luptă. Se alătură totuşi războinicilor lui Caupolican şi 
înaintară împreună spre fortăreață. Spaniolii de sub 
comanda lui Pedro de Villagra se pregătiră repede de 
apărare; ridicară baricade pe străzile oraşului, trimiseră o 
parte din trupe pe înălțimile apropiate şi aşteptară, 
înspăimântați de moarte, năvala vestiţilor viteji ai lui 
Lautaro. 

De data aceasta, araucanii erau hotărâți să nimicească 
fortăreaţa spaniolă; îmbărbătaţi de izbânzile câştigate de 
curând, având în frunte pe vitejii Lautaro şi Caupolican cel 
chior, nu se îndoiau că vor învinge cu uşurinţă. Se opriră la 
trei leghe de oraş şi făcură ultimele pregătiri de luptă. 

Erau tocmai pe punctul de a porni la atac, când se 
dezlănţui o furtună năprasnică cum nu se mai văzuse până 
atunci prin părţile acelea. Pe cer se îmbulzeau puhoaie de 
nori, închipuind vedenii ciudate; în spatele lor, tunetul 
bubui deodată atât de asurzitor, de parcă ar fi plesnit 
întregul munte; curând începu să răpăie grindina şi, după 

ea, ploaia; cerul părea un ocean uriaş ce se revărsa; vuietul 
şuvoaielor de apă străbătea văzduhul ca o călărime 
nevăzută. Turna cu găleata; tremurând sub greutatea 
ramurilor ude, bătuţi de vânt, copacii se prăbuşeau cu un 
trosnet fioros, iar sălbăticiunile fugeau înnebunite prin 
luminişurile pădurii. 

Pentru Lautaro, această furtună nu era decât o 
întâmplare care întârzia ceea ce pusese la cale; pentru 
indienii care-l urmau, era o privelişte cumplită, hărăzită de 
zeii din cer care hotărau soarta oamenilor. Astfel, uimirea 
lui nu cunoscu margini când îi văzu că aruncă măciucile şi 
fug înfricoşaţi sub furtuna ce se înteţea, îl căută cu privirea 
pe Caupolican, dar şi acesta fugise la adăpostul unui copac 
uriaş, înconjurat de câţiva războinici, privea cerul şi 
urmărea goana norilor, cu spaima zugrăvită pe faţă. 
Lautaro nu putea înţelege ce se petrece; războinicii lui 
alergau în toate părţile şi se ghemuiau sub copaci sau se 
adăposteau în peşterile pe care vremea le săpase în munte; 
de acolo urmăreau zbuciumul furtunii, strigând, sărind, 
ascunzându-se, dând din mâini, uneori veseli, alteori 
înspăimântați de moarte. Păreau o adunătură de nebuni. 
Incordându-se din răsputeri, Lautaro suflă în corn şi cornul 
răsună mohorât în vuietul furtunii. Zadarnic. Războinicii lui 
nu-l mai ascultau. Ei părăsiseră meleagurile acestei lumi 
pentru câteva clipe şi puneau la cale anumite treburi de-a 
dreptul cu zeii. 

Araucanii credeau în vrăji; credeau în duhurile morţilor şi, 
în fiece lucru, în fiece fenomen al naturii, în fiece element al 
vieţii, bănuiau că se ascunde o putere ciudată care are 
înrâurire asupra oamenilor, fie în bine, fie în rău. Zborul 
pasărilor sau fuga vulpilor erau semne care arătau cum se 
vor sfârşi luptele. Inainte de a pleca la război, mâncau puţin 
pentru a fi mai uşori, mestecau ierburi cu care se hrăneau 
păsările şi se frecau cu pene sau cu piei de guanaco, 
crezând că în felul acesta vor dobândi sprinteneala şi 
repeziciunea acestora. 

A trăi astfel însemna a trăi într-o lume ciudată şi 
încântătoare. Să crezi în toate: să crezi că glasul 

vieţuitoarelor vesteşte moartea, dragostea sau izbânda; să 
crezi în umbra ce ascunde făptura unui mort iubit; să crezi 
că zgomotele nopţii aduc veşti de pe lumea cealaltă. Să 
crezi, pentru a trăi o viaţă pătimaşă în apropierea zeilor. Să 
te temi, pentru că teama mlădiază sufletul mai bine decât 
orice patimă, decât cea mai aprinsă dragoste. 

Araucanii priveau moartea ca un accident: omul nu putea 
să moară, moartea era provocată de cineva din afară, era 
pricinuită de o rană nevăzută căşunată de un duşman, sau 
de venin, ori de farmecele pe care, fără ştirea noastră, ni le 
face cineva care ne urăşte. 

Moartea era o altfel de viaţă; araucanii nu credeau în 
pedeapsa sau în răsplata de pe lumea cealaltă: omul trăia 
mai departe ca şi înainte. Căpeteniile de trib, sau pi/lanes 
cum li se mai spunea, locuiau pe colnicele cele mai înalte 
sau înlăuntrul vulcanilor şi-şi rosteau voinţa prin mijlocirea 
erupţiilor, tunetelor şi fulgerelor. Războinicii, la rândul lor, 
se duceau în nori, unde luptau mereu în mijlocul unor 
furtuni îngrozitoare. Unii dintre ei, poate cei mai preţuiţi din 
trib, trăiau mai departe în aceleaşi locuri, preschimbaţi însă 
în păsări sau doar în muşte. Cea mai mare parte însă o 
alcătuia mulţimea morţilor neînsemnaţi şi liniştiţi, care 
purcedeau de partea cealaltă a mărilor, pe un tărâm rece şi 
sărac, unde duceau o viaţă mai mult sau mai puţin uşoară. 

Când murea cineva, ai săi îl înmormântau împreună cu 
armele, cu straiele şi podoabele, punându-i în groapă şi 
merindele trebuincioase pe acolo pe unde avea să se afle. 
După un an se duceau la mormânt şi-i puneau din nou 
merinde, după care, învârtindu-se în jurul gropii, cu glas 
tărăgănat şi mohorât, îi povesteau tot ce se întâmplase pe 
acasă din ziua morţii sale. Răposatul nu răspundea nimic, 
dar, în schimb, o frunză din copac cădea pe mâna vreunuia 
dintre ei, sau un greiere începea să-şi depene povestea, ori 
o muscă trecea zumzăind printre capetele celor prezenţi; 
rudele mortului erau mulţumite: duhul răposatului le 
dăduse de veste că se afla de faţă. 

Era plăcut să trăieşti într-o astfel de lume, ştiindu-te 
înconjurat de atâtea duhuri. Araucanii nu rămâneau 

niciodată singuri; în pustiul pădurilor sau al munţilor, în 
bezna adâncă a unei nopţi pe mare, în liniştea colibelor 
părăsite, ei trăiau uimiţi şi veghind cu încordare, pentru că 
ghiceau în apropierea lor prezenţa a mii de duhuri. Uneori 
era plăcută şi tovărăşia unei pietre oarecare. 

Lautaro, care îşi făcuse educaţia printre spanioli, nu 
credea în acea lume a poporului său; nu credea în poveşti, 
nici în puteri tainice; dar la vederea acestei furtuni şi a 
acestor oameni înspăimântați, inima i se strânse şi el se 
uită în tăcere. Indienii urmăreau deplasarea norilor cu 
încordare; în faţa lor se dădea în clipele acelea o mare 
luptă în văzduh între duhurile neamului lor şi ale 
duşmanilor. Când norii prieteni înaintau şi, tălăzuindu-se 
înfiorător, păreau că-şi învăluie potrivnicii şi-i înăbuşă, în 
timp ce tunetul şi fulgerele răbufneau mânios, ei săreau în 
sus izbucnind în strigăte de bucurie. Dar când norii 
duşmani, negri şi vălmăşiţi, se năpusteau în văzduh ca 
nişte tauri sălbatici, atunci ei amuţeau şi, cu spaima 
zugrăvită în ochi, se ghemuiau făcându-se mici de tot ca şi 
cum ar fi vrut să se ascundă sub pământ. Acea luptă 
năzdrăvană dăinui îndelung. Din nefericire pentru Lautaro, 
norii prieteni se îndepărtară, urmăriţi de potrivnici; se 
îmbulziră în spatele muntelui şi se furişară printre creste; 
soarele îşi revărsă iar razele lui strălucitoare şi picăturile de 
aur ale ploii conteniră. Un curcubeu uriaş căzu din cer ca o 
sabie şi se înfipse în mijlocul pădurilor. 

Indienii pierduseră în cer lupta din acea zi. Nu mai aveau 
pentru ce să se bată pe pământ. Războinicii făcură cale 
întoarsă şi se pitulară în colibele lor. Nu folosiră la nimic nici 
mânia lui Lautaro, nici strigătele, nici  chemările 
poruncitoare ale cornului său. Lupta fusese pierdută înainte 
de a începe... 

Spaniolii se bucurară din depărtare văzând acest lucru şi, 
robi ai închipuirii şi ai fricii, ca şi băştinaşii, puseră fuga 
indienilor pe seama unei minuni. Povesteau că fecioara 
Maria, însoţită de un bătrân gârbov, ar fi pogorât într-un nor 
luminos şi i-ar fi rugat pe indieni să se retragă. E atât de 
plăcut să crezi în toate şi să trăieşti atât de intens când ai 

sprijinul puterilor supranaturale! ... 

Imperialul rămase mai departe fortăreaţa spaniolilor în 
Arauco. Lautaro se trase înapoi în păduri; mâhnit, dar nu 
înfrânt, intră în coliba tatălui său ca să cugete asupra sorții 
neamului din care se trăgea; acum avea alt potrivnic de 
învins, tot atât sau mai ele temut decât spaniolii: 
superstiţia. Şi el plecă în pădure spre a nimici închipuirile 
care zbuciumau viaţa araucanului, spre a-şi pregăti 
războinicii pentru acea zi când trebuia să înceapă din nou 
lupta şi, de asemenea - de ce nu? — Spre a-şi plânge 
marea sa dragoste, care rămăsese neîmplinită. 

Caupolican, mândra şi încăpăţânata căpetenie fără un 
ochi, nu-şi urni războinicii de la porţile oraşului, hotărât să-l 
cucerească fie şi prin foamete, chiar dacă pentru aceasta ar 
fi trebuit să-l ţină împresurat şi în vreme de iarnă. 


VOINȚA DE A TRĂI 


ăzboinicii lui Lautaro dobândiseră o pradă bogată: 

pânzeturi, mobile, haine, echipaje, ba chiar şi aur; 

valoarea prăzii se ridica la câteva mii de pesos; toate 
aceste bogății însă, nefolositoare în împărăţia pădurilor, 
erau o bătaie de joc faţă de goliciunea şi sărăcia indienilor; 
aici, în mijlocul naturii şi al unei lumi primitive, aurul, 
nefiind zeificat de negoţul oamenilor, abia dacă avea o 
valoare pentru încântarea ochilor; indienii nu puteau căpăta 
nimic în schimbul lui, afară poate dacă ar fi făcut negoţ cu 
duşmanii lor, ceea ce era cu neputinţă. Prinşi de treburile 
războiului, araucanii nu strânseseră grânele în anul acela; 
sfaturile lui Lautaro, care prevăzuse că, odată lupta 
sfârşită, foametea ar putea să-i pună la grea încercare, nu 
fuseseră luate în seamă. Acum, în micile colibe, copiii 
scânceau în jurul mamelor şi plângeau pentru o îmbucătură 
pe care nimeni n-avea de unde să le-o dea. Veni iarna şi, cu 
ea, ploile ce se înstăpâniră pe pământ ca un stol de lăcuste. 
Indienii stăteau în colibe, neputincioşi, potolindu-şi foamea 
cu ierburi sau cu mici sălbăticiuni pe care le vânau în 
pădure; cei ce trăiau în apropierea oceanului se descurcau 
mai lesne, hrănindu-se cu peşte şi cu scoici; dar pentru cei 
ce trăiau în păduri sau în munţi, foamea era ca o fiară care, 
după ce-şi înfige colții, nu-i mai scoate până nu ucide. 

Indienii începură să moară cu miile; mureau în păduri 
zăcând sub ploaie, cu privirile crunte şi cu pumnii strânşi a 
neputinţă; mureau înecaţi în râuri, încercând să fugă spre 
alte ţinuturi, sau prăbuşindu-se în prăpăstii. 

În curând se abătu asupra lor o urgie înfiorătoare; 
înnebuniţi de foame, începură să se vâneze şi să se 
mănânce unii pe alţii: deveniseră canibali; după aceea, o 
molimă, o ciumă, un fel de friguri, pe care ei le numeau 

„Cchavalongo”, stârni un adevărat prăpăd. Ca fiarele 
sălbatice, cutreierau prin păduri, cu cuţitele în mâini, 
vânând oameni. Obrajii lor erau pământii... 

Ciuma şi foamea bântuiau ţinuturile Araucaniei ca două 
stafii. Ca o pasăre mare şi neagră, moartea trecea în zbor 
noaptea şi lăsa să cadă cenuşă de pe aripile e peste colibe; 
a, doua zi se vedeau leşuri, ba ici, ba colo, cu pielea 
încreţită, murdară, uneori neagră de tot. Vracii sau 
prezicătorii, un soi de preoţi numiţi „machis”, făceau tot 
felul de slujbe pentru a potoli mânia duhurilor; în faţa 
locuinţelor acestora se afla aşa-zisul rehue, un altar ca o 
scară de lemn, tăiată într-un trunchi de copac şi împodobită 
cu ramuri de scorţişoară: preoţii sugrumau jertfele 
omeneşti la picioarele acestui altar şi se rugau lui Pillan, din 
înaltul scării. Dar totul era zadarnic; moartea secera mai 
departe. Arauco pierdea pe cei mai buni fii ai săi; acest 
popor vânjos şi dârz care dăduse o pildă de vitejie şi de 
tărie sufletească întregii Americi pierea într-un chip 
nedrept. 

Căpeteniile triburilor plângeau văzând nenorocirea care-i 
lovise. Întregul popor chilian suferea în tăcere; dar în 
mijlocul morţii şi al durerii obşteşti, licărea o luminiţă 
nestinsă, ca şi flacăra unei credinţe ciudate: încredere în 
tara şi în fiii ei, încredere în soarta acelor oameni care 
ştiuseră întotdeauna să se înalțe deasupra tuturor 
nenorocirilor. Lautaro nu deznădăjdui; el îşi cunoştea ţara, 
îşi cunoştea şi poporul său. În acele ţinuturi australe, natura 
e capricioasă şi mândră, iubeşte şi răneşte, nu-şi dăruieşte 
niciodată farmecele fără să le însoţească de suferinţă: 
inundaţii, avalanşe, cutremure, totul se întâmplă în această 
parte a lumii pentru a-i pedepsi pe oameni. Dar de-a lungul 
veacurilor, se pare că chilienii au învăţat să înfrunte toate 
urgiile, umăr la umăr şi astfel, împărtăşind nenorocirile, 
ajutându-se, îmbărbătându-se unii pe alţii ca părţile unui 
organism înzestrat cu o minunată vitalitate care biruie 
natura, ei înving nenorocirile şi trăiesc mai departe, 
înfruntând primejdiile, sfidând puterile oculte, susținuți de o 
credinţă  supraomenească, parcă dăruită de însuşi 


75 


Dumnezeu. 

In acele zile amarnice pentru araucani, căpitanul 
Francisco de Villagra puse la cale o nouă expediţie de 
răzbunare. Plecă din Santiago în primăvara anului 1554 şi 
ajunse înainte de sfârşitul anului în oraşul Imperial; trupele 
lui, destul de întărite, nu întimpinară nici o rezistenţă, 
străpungând încercuirea lui Caupolican; araucanii se 
ascunseră în păduri şi cuceritorii porniră pe urmele lor, 
înscriind astfel unul dintre cele mai ruşinoase episoade pe 
care le cunoaşte istoria, statului Chile. 

Pedro de Villagra fu acela care porni în urmărirea 
araucanilor; când îi văzu că se trag înapoi şi se ascund în 
păduri, se luă după ei cu soldaţi şi cu haite de câini 
sălbatici, căutându-i până în cele mai îndepărtate cotloane. 
Câinii, dresați pentru vânătoarea de indieni, săvârşiră un 
adevărat masacru. Câteva triburi trecuseră apele lacului 
Budi şi se refugiaseră pe nişte insulițe; până şi acolo îi 
urmări conchistadorul cu dulăii lui. Fugind din insulă în 
insulă şi nemaigăsind nici un ascunziş cu putinţă, cei mai 
mulţi dintre araucani preferară orice altă moarte decât să 
piară sfâşiaţi de colții dulăilor imperiali. Dar curând după 
aceea, oamenii lui Francisco de Villagra se gândiră să pună 
capăt urmăririi; într-una din expediţii, prinzând numeroşi 
indieni, hotărâră să închidă o parte din ei într-o casă şi să le 
dea foc. In clipa când fu aprinsă casa, unul din spanioli, 
numit Juan Macias, îi numără din curiozitate şi, găsind că 
erau nouăzeci şi nouă, înşfacă de braţ un indian nevinovat, 
servitorul unui spaniol şi îl aruncă în flăcări strigând: 

— Să fie o sută! 

Această cruzime nemaipomenită avu darul de a-i strânge 
din nou laolaltă pe războinicii araucani. Din pădurile cele 
mai îndepărtate începură să vână oameni pentru a lupta 
sub comanda lui Lautaro. Triburile trimiteau pe tinerii care 
supravieţuiseră printr-o minune molimei şi foametei; din 
toate părţile, din toate colţurile ţării, se ridica un singur glas 
cerând răzbunare. Voința poporului părea că izvorăşte ca o 
poruncă din străfundurile pământului pentru a recuceri 
viaţa, pentru a renaşte din înfrângere, din nenorocire şi a 

clădi un stat pe ruinele cotropitorilor. 

Lautaro ora căpetenia cea mai potrivită pentru a înfăptui 
acest ţel; numai el îi învinsese pe cuceritori numai el 
trebuia să fie în fruntea războinicilor araucani. El fu ales ca 
singura lor căpetenie. Caupolican îi încredința semnul 
puterii, spunându-i: 

— Tu, cei tânăr, cel puternic în izbândă, ai să-ţi răzbuni 
fraţii şi ai să-ţi dezrobeşti ţara! 

Pentru Lautaro, acesta era momentul hotărâtor al vieţii 
sale; poporul întreg se strânsese în jurul lui. Toate triburile 
îl proslăveau şi se încredeau în marea lui iscusinţă 
războinică. Duşmanul său era Villagra, conchistadorul 
violent şi sângeros, caro ţinea încătuşată, fără ca el s-o ştie, 
pe singura femeie care exista în viaţa tânărului indian. 
Lautaro socotea o datorie a lui s-o scape din robie pe 
Guacolda şi s-o dobândească pentru sine, orice s-ar 
întâmpla; ghicea credinţa care ardea în sufletul ei acolo, în 
mijlocul duşmanilor, urmărind din depărtare soarta alor săi, 
cu nădejdea de a se vedea scăpată într-o zi pentru a trăi 
alături de el. Lautaro îşi spunea că atunci când o va smulge 
din ghearele lui Villagra, va fi ca şi cum ar câştiga o luptă; o 
luptă mai mult simbolică, o luptă numai a lui, fără larma 
câmpului de bătaie, dar minunată, ca din altă lume; ar fi ca 
şi cum ar smulge într-o clipă conchistadorului pământul 
cotropit spre a rămâne el stăpânul acestuia pentru toată 
viaţa. 

MARILE ZILE ALE ARAUCANIEI 


recu, fireşte, mult timp până ce Lautaro putu să-şi 

vadă înfăptuite gândurile sale; anul 1555 era pe 

sfârşite când Audiencia de Lima dădu poruncă 
spaniolilor din Chile să clădească din nou oraşul 
Concepcion, pe care Lautaro îl pustiise. Coloniştii plecară 
din Santiago sub comanda dârzului aventurier Juan de 
Alvarado; cei doi Villagra nu aveau să fie de faţă la 
întâmplările care urmau să se petreacă la Concepcion. 
Când află acest lucru, Lautaro nu-şi putu ascunde 
amărăciunea; scăpa din nou prilejul de a se răzbuna pe cei 
doi veri, urâţi de moarte şi, după cât se părea, visul 
dragostei sale nu avea să se înfăptuiască nici de data 
aceasta. 

Strânse o mână de războinici şi, la începutul lui 
decembrie, înainta pentru a doua oară spre Concepcion. Se 
apropia de fortul de la Penco, când un băieţandru băştinaş 
care venea din ţinuturile cotropite de spanioli se apropie de 
el şi, cu glas întretăiat de oboseală, îi spuse: 

— Din Concepcion ţi se trimite asta... 

Intr-o mână ţinea o săgeată micuță, lucrată cu migală 
femeiască, dintr-o creangă de frasin; alături de vârful 
ascuţit era prinsă o floricică gingaşă care, strânsă în pumn 
de către micul indian, se ofilise. Lautaro primi darul şi-l ţinu 
îndelung în mână: nu încăpea îndoială, săgeata i-o trimitea 
Guacolda; ea era singura fiinţă în Concepcion care putea 
să-şi amintească cu drag de el şi să-i ureze izbândă. Cu 
ochii strălucitori de nerăbdare şi de bucurie, Lautaro 
mulţumi băiatului, apoi, sunând din corn, dădu poruncă 
războinicilor să pornească mai departe. 

Mintea lui începu să cugete asupra felului în care avea 
să-i înfrângă pe spanioli şi să-i împiedice să scape, îşi 

împărţi războinicii în două cete şi, în fruntea uneia din ele, 
se îndreptă spre Penco, pe ceilalţi trimiţându-i spre 
miazănoapte pentru a împiedica orice retragere cu putinţă 
spre Santiago, prin spatele oraşului Concepcion. 

In noaptea de 11 decembrie, înainta la adăpostul 
întunericului până la un mic colnic, în faţa fortului Puren; 
alese cu multă grijă locul luptei; adusese nişte bârne grele, 
pe care oamenii lui le îngropară în pământ şi le legară între 
ele cu oprelişti, clădind astfel o adevărată cetate; apoi, 
fiecare indian cărase maldăre de crengi, în spatele cărora 
trebuiau să-şi ascundă mişcările; dar asta nu era totul - 
acum aveau asupra lor şi armele cucerite la Tucapel şi 
Marihuenu: săbii, coifuri şi platoşe, pe care Lautaro îi 
învățase să le preţuiască. 

In zori, spaniolii din Penco dădură cu ochii de o oştire 
răsărită peste noapte, care le ameninţa întăriturile. 
Infriguraţi, se pregătiră de apărare. Araucanii începură 
lupta îndată ce se lumină de ziuă; ascunşi de rămuriş, 
aproape că nu se vedeau în verdeaţa îmbelşugată de prin 
locurile acelea. Acest puternic şi ucigător mijloc de luptă 
care în zilele noastre se cheamă camuflaj a fost folosit de 
Lautaro pe vremea aceea, tânărul indian dovedindu-şi încă 
o dată iscusinţa războinică şi extraordinara-i imaginaţie. 

Spaniolii, ca întotdeauna, încercară o şarjă învălmăşită şi 
năprasnică de cavalerie. Când se apropiam de întăriturile 
lui Lautaro, un adevărat baraj de proiectile ciudate îi opri în 
loc şi-i sili să facă repede cale întoarsă. Folosind alt şiretlic 
născocit de fostul paj al lui Valdivia, indienii aruncau bețe 
sau bucăţi de lemn în capul cailor, care, loviți cu dibăcie, se 
ridicau în două picioare, dădeau înapoi şi, în cele din urmă, 
se întorceau din drum fugind în neorânduială. Puţinii soldaţi 
pare izbuteau să ajungă până la oprelişti erau trimişi 
repede pe lumea cealaltă de săgețile şi măciucile 
araucanilor. 

După această ciocnire, Lautaro, schimbând felul său 
obişnuit de luptă şi dând cotropitorilor o nouă pildă, de dată 
aceasta de bărbăţie, de îndrăzneală, înainta împotriva 
fortului în fruntea războinicilor săi, cu pieptul descoperit; 

spaniolii îi aşteptau în tăcere, cu armele gata să tragă. 
Coifurile lor împodobite cu pene verzi, albastre, albe şi roşii 
străluceau în văzduhul limpede al verii. Urmat de războinicii 
săi, Lautaro înainta cu pas uşor, sprinten, înarmat cu o 
suliță lungă şi groasă, pe care din când în când o apuca de 
capete şi, punându-şi la încercare muşchii vânjoşi, o aşeza 
de-a curmezişul şi o îndoia până ce capetele aproape că se 
atingeau. 

Când ajunse aproape de fort, archebuzierii deschiseră 
focul. Indienii lui răspunseră cu o grindină de săgeți. 
Lautaro înainta fără şovăială printre împuşcături şi când 
ajunse la fort, dispreţuind orice pod, poartă sau loc prielnic, 
trecu şanţul dintr-un salt, se caţără pe zid şi se zvârli de 
partea cealaltă, urmat de vitejii lui suliţaşi. Lupta corp la 
corp fu înverşunată; cu o măciucă în mână, Lautaro îşi 
deschise drum cu lovituri, lăsând în urmă ologi, ciungi, 
înfundându-i unuia „gâtul în piept”, rupându-i altuia 
„spatele şi coastele”. În faţa unui duşman atât de îndrăzneţ 
şi atât de copleşitor ca număr, spaniolii nu numai că dădură 
înapoi, dar chiar o luară la goană. Locuitorii din Concepcion 
fugiră spre mare pentru a se ascunde în singurul vas aflat 
în golf. Alţii alergară pe drumurile ce duceau la Santiago, 
dar acolo dădură peste trunchiuri mari, aşezate de-a 
curmezişul drumului, care împiedicau trecerea; îndată 
răsăreau oamenii trimişi de Lautaro pentru a le tăia 
retragerea şi isprăveau iute cu ei. Vasul ridică ancora fără 
să-i aştepte pe toţi fugarii; soldaţii spanioli se aruncau cu 
cai cu tot în valuri şi încercau să-l ajungă înot. Indienii îi 
urmăreau necruţător şi când nu-i ucideau, îi lăsau, să plece, 
însemnați pe toată viaţa. Înfrângerea fu şi mai cumplită ca 
întâia oară; Lautaro înainta spre Concepcion. 

După ce lupta se hotărâse şi rămăşiţele trupelor spaniole 
fugiră spre mare sau spre Santiago, războinicii auziră 
glasuri răsunând pe o culme. Coborând în goană la vale şi 
vânturând suliţele, venea la luptă o ceată de femei 
araucane; îndeobşte, femeile din Arauco îşi însoțeau 
bărbaţii la război, dar rămâneau deoparte până când soarta 
bătăliei era hotărâtă; dacă vedeau că biruie ai lor şi 

duşmanii fug, îşi scoteau armele sau le luau pe ale celor 
căzuţi şi loveau cu cruzime, fără preget, lucru pe care soţii 
lor, istoviţi după atâtea ceasuri de luptă, nu mai erau în 
stare să-l facă. De data aceasta, Lautaro se bucură mai 
mult ca niciodată când le văzu. Intre ele putu desluşi din 
depărtare făptura gingaşă şi vioaie a Guacoldei. Mica 
indiană învârtea o suliță în mâini şi alerga cu sprinteneala 
unei sălbăticiuni tinere; şi frumoase: cozile ei negre fluturau 
în vânt şi ochii se măreau văzând pretutindeni apropierea 
primejdiei şi spaima morţii. Cu dârzenia unor războinici 
încercaţi, femeile îşi începură treaba în urma spaniolilor. 
Indată ce putu, Lautaro se apropie de locul unde trebăluiau 
ele. Văzându-l, Guacolda păli; toată frumuseţea tinereţii ei 
fremăta de fericire că se află în faţa lui Lautaro, izbăvitorul 
ei şi căpetenia neamului său. El îi luă sulița ce părea că 
arde aprinsă de dogoarea luptei care tocmai se isprăvise şi 
a soarelui de amiază şi, apucând-o de mână, îi spuse: 

— In tribul meu se află un loc pentru tine, Guacolda; 
aşteaptă-mă acolo până mă întorc... 

— Lautaro, stăpânul meu - răspunse ea - toată viaţa te- 
am aşteptat; fereşte-te să nu te rănească, păzeşte-te ca să 
te pot iubi. 

După aceea, încredinţând-o unuia dintre cei apropiaţi ca 
s-o însoţească în tribul lui, tânărul se despărţi de ea, 
încalecă din nou şi-şi duse războinicii în urmărirea 
duşmanului. Concepcionul fu pustiit pentru a doua oară. 
Flăcări şi trâmbe de fum se ridicară din nou în văzduh; noua 
sforţare a imperiului spaniol de a-i subjuga pe araucanii 
liberi se prăbuşise la pământ. Mânios, crâncen, răzbunând 
prin moartea fiecărui spaniol o sută de indieni, Lautaro 
măcelări fugarii pe țărm, în faţa vasului ce se îndepărta 
ducând la Santiago vestea faptelor sale. 

Această izbânda consfinţi faima lui Lautaro în toată ţara, 
lăsând să se vadă că puterea lui este de neînvins şi că 
stăpânirea spaniolă îşi trăieşte ultimele zile. Chilienii din 
toate ţinuturile vedeau în el căpetenia biruitoare, pe 
singurul om în stare să învingă şi să nimicească trupele 
spaniole. In Arauco, căpeteniile triburilor hotărâră să 

sărbătorească izbândă printr-o serbare măreaţă, ceva fără 
seamăn în istoria acestui popor. Poftiră oaspeţi din tot 
ţinutul, căpetenii de triburi îndepărtate, locuitori din păduri, 
din munţi şi din insule. Se puseră la cale întreceri de putere 
şi dibăcie şi urma să se facă şi nunta lui Lautaro cu 
Guacolda. Cei din păduri năpădiră văile, munţii şi ţărmul din 
partea locului; veniră mii de oameni; părea că toate 
ţinuturile australe se adunaseră pentru a-l sărbători pe 
viteazul din Arauco. 

Caupolican îi pofti pe tinerii luptători să înceapă jocurile 
şi le arătă cu măreție darurile ce urmau să se împartă 
învingătorilor. Cel care va arunca sulița mai departe decât 
toţi va câştiga o sabie încovoiată, ferecată în argint; cel mai 
dibaci luptător va câştiga un coif de argint, împodobit cu 
pene lungi, colorate şi încins cu un cerc de aur curat; cel 
mai iute alergător, un ogar care avea la gât o zgardă cu 
cusături frumoase; cel mai bun ţintaş cu săgeata, un arc şi 
o tolbă aurită, dimpreună cu o cingătoare împletită; cel mai 
bun mânuitor de măciucă, un cal negru cu o şa scumpă 
spaniolă. Tinerii care se îmbulzeau la locul întrecerilor 
simțeau că le clocoteşte sângele, dornici de a arăta ce pot, 
în faţa căpeteniilor şi de a se ridica în ochii frumoşi ai 
tinerelor indiene. Caupolican sună din trâmbiţă şi dădu 
semnalul de începere a întrecerilor. 

În timpul acesta, într-o colibă din apropiere, Lautaro 
rânduia împreună cu tatăl Guacoldei amănuntele căsătoriei 
sale. Era obiceiul ca mirele să dea viitorului său socru o 
răsplată şi anume: câteva lama sau hueques, câteva haine 
de lână şi câteva urcioare de chicha. Mirii şi rudele lor se 
aşezară apoi în faţa colibei şi, desfătându-se la umbra 
răcoroasă a copacilor, se ospătau cu binecunoscutele 
mâncăruri de porumb şi beau chicha spumoasă, nespus de 
plăcută la gust. Vorbeau puţin şi nu râdeau mult; erau mai 
curând mohorâţi, poate pentru că se gândeau prea mult la 
moarte sau pentru că trăiau pe un pământ prea aspru; 
striviţi de munte, înăbuşiţi de pădure, îngrădiţi de râuri, 
erau nişte oameni răzvrătiți; li se tăia răsuflarea, dorind 
mereu să uite de toate, fie prin moarte, fie prin băutură 

sau, în lipsă de altceva, trândăvind. De aceea, când veneau 
ceasurile izbânzilor şi ale bucuriei, beau zdravăn pentru a 
se înveseli şi a-şi mai uita zbuciumul inimilor; din păcate, 
această veselie era mai curând primejdioasă, deoarece 
aproape totdeauna sfârşea cu palme sau ghionti. 
Posomorâţi dar voinici, buni dar aprinşi, Dumnezeu îi iubea, 
fără îndoială - de aceea înălţase Crucea Sudului deasupra 
capetelor lor: pentru a-i ocroti. 

Lautaro bea chicha, se uita la Guacolda şi zâmbea; 
rudele, de asemenea, beau şi zâmbeau, sporovăind de una 
şi de alta. Alături susura cristalin un izvor: aerul plutea uşor 
printre copaci şi în colibă ardea obişnuitul foc ce părea a fi 
inima pământului. 

Când se înseră, Lautaro se despărţi de mireasă şi de 
socru ca şi cum nimic nu s-ar fi întâmplat şi intră în coliba 
lui, aşteptând căderea nopţii. Guacolda îşi luă rămas bun şi 
se duse, de asemenea, în coliba ei. Acestea erau 
obiceiurile, adevărate datini care nouă pot să ni se pară o 
legendă, dar care au fiinţat aievea. Curând pogorâră 
umbrele nopţii şi rămase vie doar flacăra buturugilor; 
atunci Lautaro îşi părăsi coliba şi se duse la aceea a soţiei 
sale; intră pe furiş, cu mare băgare de seamă, o luă în braţe 
şi ieşi cu ea; la uşă îi aştepta calul lui. Indienii priveau din 
celelalte colibe, zâmbind şi făcând tot felul de glume. Calul 
porni în goană şi îndată îl înghiţi pădurea. Lautaro îşi răpise 
soţia... Aşa era obiceiul la araucani: la sfârşitul nunţii, 
mirele se prefăcea că-şi răpeşte mireasa; acest obicei 
ciudat şi pitoresc vădea firea vitează a araucanului, care 
iubea lupta chiar şi atunci când era vorba de dragoste. 

Ceva mai departe, femeile jucau între ele, fără bărbaţi. 
Cântecul era jalnic şi mai mult tărăgănat; o tobă mică bătea 
neîncetat ritmul în timp ce melodia nemeşteşugită izvora ca 
un plânset din nişte fluiere făcute din oase de oameni sau 
de animale. Uneori un glas se ridica deasupra celorlalte, 
curat şi plăcut; un glas care povestea despre război, despre 
duhuri sau semănături; la auzul lui, totul părea că se 
însufleţeşte, dar după aceea glasul se stingea şi numai toba 
bătea mai departe în timp ce melodia continua să răsune 

jalnic prin găurile fluierelor făcute poate din oasele lui Don 
Pedro de Valdivia... 

întrecerile se desfăşurau cu  înfrigurare; tânărul 
Orompello fusese învins la aruncarea suliţei de vestitul 
Leucoton şi, nemulţumit de hotărârea judecătorilor, voia să 
mai încerce o dată. Caupolican nu-i ascultă plângerea şi 
dădu bineînţeles răsplata potrivnicului său. Apoi se vesti 
începerea luptelor; Cayeguano îl învinse pe Torquin, iar 
Rengo pe Cayeguano şi pe Talco; îndată ce se ivi însă 
Leucoton, îi birui pe toţi. Orompello, care tot dăduse 
târcoale pe-acolo rumegându-şi înfrângerea şi îmboldindu- 
şi dorinţa de răzbunare, când văzu că Leucoton ieşise 
învingător, păşi spre locul luptei, hotărât să-i smulgă 
izbândă. Ceilalţi, care ştiau cât se duşmăneau cei doi, se 
dădură la o parte, dornici de a-i vedea încleştaţi într-o luptă 
aprigă. 

Cei doi potrivnici se priviră cu ură. Nu aveau pe ei nici un 
fel de veşmânt. Orompello era mai tânăr, abia un 
băieţandru; bine făcut, lat în umeri, cu şolduri înguste, cu 
mâini puternice şi nervoase; pe piept abia dacă se zărea o 
umbră de puf; se mişca sprinten, părând neliniştit şi 
nerăbdător de a vedea lupta sfârşită. Leucoton era un 
bărbat cumpănit în mişcări; şiret ca o vulpe bătrână, nu se 
obosea degeaba. Pieptul lui părea o tobă de război, 
picioarele se înfigeau în pământ ca doi stejari. Caupolican 
sună din corn şi lupta începu. 

Înaintară prevăzători, pe jumătate încovoiaţi; cu mişcări 
de pisică, Orompello încercă să prindă picioarele 
potrivnicului său, dar acesta sări iute înapoi şi preîntâmpină 
primejdia. Orompello începu să sară de colo-colo; ochii îi 
sticleau, faţa îi era palidă şi părul negru aproape că îi 
acoperea o parte din obraz. Inaintară cu braţele întinse, 
parcă ar fi căutat cum să se înşface; se prinseră într-o 
îmbrăţişare sălbatică, crâncenă, care făcu să le trosnească 
oasele şi se învârtiră fără să cadă, mormăind şi înjurând; 
piept la piept, cu genunchii încordaţi, punându-şi piedică 
unul altuia, se zvârcoliră aşa multă vreme. Fără a-şi da 
drumul, strângându-se în braţe ca şi cum ar fi vrut să se 

zdrobească, se clătinară încolo şi încoace, încordaţi, 
năduşiţi, până când, nemaiputând să se ţină pe picioare, 
căzură amândoi la pământ. După obiceiul araucanilor, într-o 
astfel de împrejurare nici unul dintre luptători nu era 
învingător. 

Atunci însă începu gâlceava asupra răsplăţii; luptătorii 
încercau să hotărască acest lucru printr-o luptă pe viaţă şi 
pe moarte; părtaşii unuia şi ai celuilalt se ciorovăiau în gura 
mare şi fu cât pe ce să se stârnească o încăierare între cele 
două tabere. Insuşi Caupolican îşi pierduse stăpânirea de 
sine şi era gata-gata să se ia de piept cu Tucapel, vărul lui 
Orompello, când bătrânul Colo-Colo - cel cu povaţa 
înţeleaptă - aduse iarăşi pacea. Colo-Colo hotărî: coiful să-i 
fie dăruit lui Orompello, care, mai tânăr şi mai aprins, nu s- 
ar fi liniştit până nu l-ar fi dat, iar Leucoton să primească un 
pieptar de piele cusut cu fir de aur. Mulţumiţi amândoi cu 
răsplata primită, serbarea urmă mai departe. Invingători şi 
învinşi  purceseră la pecetluirea prieteniei, în vraja 
tulburătoare a chichei. 

Odată sfârşite întrecerile, sosi clipa când trebuiau să se 
gândească din nou la război. Nimănuia nu-i trecuse prin 
minte să considere isprăvită lupta pentru dezrobire, cu 
izbânzile de la Concepcion şi Marihuenu; araucanii aveau o 
fire războinică; lupta era pentru ei munca de fiecare zi; 
moartea, o întâmplare zguduitoare ce urma după fiece 
lovitură. 

Căpeteniile triburilor se adunară din nou la sfat; fuseseră 
chemaţi o sută treizeci de bărbaţi voinici din Arauco. Se 
dăduse poruncă războinicilor să se înfăţişeze împodobiţi cu 
prăzile luate în luptele cu spaniolii: un pieptar de piele, o 
bucată dintr-o platoşă, pana unui coif, o sabie, o lance erau 
lucruri de preţ care umpleau de mândrie pe cei ce le 
dobândiseră. 

Lautaro, îmbrăcat cu hainele lui Valdivia, se afla la loc de 
mare cinste; pielea-i oacheşă, părul şi ochii negri, pe 
verdele şi purpuriul hainelor, izbeau privirile; pieptarul îi 
îmbrăca pieptul tânăr, iar coiful de oţel strălucitor îi dădea 
înfăţişarea unui ciudat zeu tânăr; stătea în picioare, cu 


85 


privirile adumbrite de o nedesluşită mâhnire şi aţintite în 
gol; în ochii lui se citea privirea biruitorilor, privirea vitejilor 
care dispreţuiesc moartea, care astăzi clădesc o lume în 
palmă, pentru ca mâine s-o spulbere vântul şi s-o prefacă în 
praf şi pulbere; privea ca şi când podoabele guvernatorului 
i-ar fi dăruit ceva din învăţătura înaltă a acestuia, din 
înfăţişarea lui de european, preschimbându-l pe dată într- 
un viteaz de dincolo de hotarele Araucaniei. Celelalte 
căpetenii, cu ciudatele lor podoabe, alcătuiau o privelişte 
de basm, totodată înfricoşătoare şi năstruşnică. Caupolican 
cel chior purta un coif mare de oţel şi avea o sabie la 
cingătoare prinsă pe trupul gol. Deschizând sfatul, el vorbi 
cel dintâi: 

— Ajutat de inimile voastre, am de gând să cuceresc 
Spania şi să supun pe împăratul Carol al V-lea, sub 
stăpânirea araucanilor. 

Glasul lui era tot atât de puternic pe cât de nesăbuite-i 
erau năzuinţele; copilăros şi viteaz, vânjos, sănătos şi 
aspru, uriaşul nu-şi putea cântări cuvintele; măsura lumea 
după măreţia inimii lui. 

— De-acum înainte, spaniolii nu ne mai pot sta împotrivă, 
acum ştim cât preţuiesc săbiile lor, ştim cum să-i învingem, 
fiindcă i-am şi învins; cu puterea braţelor voastre, araucani, 
vom cuceri nu numai Spania, ci lumea întreagă! 

Cuvintele lui îi aprinseră pe tinerii voinici, care ardeau de 
nerăbdare să pornească iar la luptă. Dar printre cele o sută 
de căpetenii de trib erau şi oameni înţelepţi, cumpăniţi. 
Petequelen, de pildă, care tocmai urmă la cuvânt. 

— Bărbat viteaz şi căpetenie fără cusur, nu mă îndoiesc 
de puterea braţului tău, nici de destoinicia războinicilor tăi - 
spuse bătrânul - dar mai e mult până să-i goneşti pe 
cotropitori şi să cucereşti Spania. Mai bine ar fi să ne 
mulţumim cu pământul pe care l-am moştenit de la 
străbunii noştri, să-l apărăm ca să nu cadă sub stăpânire 
străină... Mai departe, soarta va hotări ce avem de făcut 
atunci când izbânda are să fie a noastră... 

La aceste cuvinte pline de simţire răspunse Tucapel, cel 
mai îndrăzneţ, cel mai nestăpânit, cel mai mândru fruntaş 

araucan: 

— Pe mine nu mă sperie Spania, nici spaniolii, fie că-s 
zei, fie că-s oameni; să-i gonesc din Chile, să le smulg 
puterea din mâini, acest lucru nu-i îndestulător pentru 
mine; cu măciuca şi cu fierul am să-i urmăresc până la 
capătul pământului şi când n-o să mai rămână nici unul din 
ei, când am să le nimicesc căminele, când are să se aleagă 
praful şi pulberea din blestemata lor asuprire, am să mă 
războiesc chiar şi cu zeii lor, am să le nimicesc cerul... toată 
puterea împărăției şi a zeilor lor are să se prăbuşească la 
pământ, fărâmată în mii de bucăţi. Nu soarta bună sau rea 
este cea care ne pune stavilă, ci numai slăbiciunea noastră. 
Soarta bună sau rea nu-i decât puterea braţelor noastre; 
soarta mi-o hotărăsc eu însumi cu măciuca mea; de noi 
depinde să ajungem pe culmile măreției sau să ne 
prăbuşim. 

Aceste cuvinte înflăcărate, mândre şi bărbăteşti stârniră 
un freamăt în adunare; unii bătură din palme cu însufleţire, 
alţii le  osândiră;  dihonia  pândea amenințătoare; 
solidaritatea părea să se destrame; atunci omul păcii, 
bătrânii înţelept Colo-Colo, îşi înălţă glasul şi ceru să se facă 
linişte. 

— Vârsta voastră crudă vă amăgeşte - începu el. Bătrânii 
au menirea de a aduce pacea şi judecata acolo unde 
clocoteşte sângele şi stăruie lipsa de pricepere. Să nu-i 
dispreţuim pe spanioli; dacă e adevărat că au fost învinşi, 
ştiţi bine ce scump şi-au vândut viaţa... să rânduim lupta 
pentru dezrobirea ţării noastre, cu judecată sănătoasă şi în 
linişte. Să nu ne aplecăm urechea la înflăcărarea nebună pe 
care izbânzile şi licoarea ameţitoare au aprins-o în inima 
noastră... Părerea mea este să împărţim războinicii în trei 
cete şi cu ele să lovim Cautin, Valdivia şi Santiago... 

Santiago! Oraşul întemeiat de Valdivia, cea mai puternică 
fortăreață a spaniolilor, însăşi inima ţării, aflat la marginea 
unui pustiu şi în pragul unui rai, unde se sfârşeau 
expedițiile şi se puneau la cale noi aventuri... Pentru 
Lautaro, acest cuvânt avu un răsunet adânc; a cuceri 
Santiago însemna a cuceri Chile; a-i alunga pe spanioli din 

cel mai mare oraş însemna a-i împinge în mare sau în 
pustiu. lată strălucirea care lipsea luptei sale! Acest lucru l- 
ar fi consfințit ca o mare căpetenie războinică în faţa 
neamului său şi în faţa istoriei; cucerirea oraşului Santiago 
ar fi însemnat ducerea luptei în afara hotarelor Araucaniei, 
atragerea celorlalți chilieni la lupta pentru dezrobire, 
stârnirea urii în inimile lor împotriva asupririi. 

Ochii lui străluceau şi, din întreaga-i făptură, părea că 
țâşneşte numai putere şi înflăcărare când Colo-Colo îşi 
sfârşi cuvântarea: 

Înaintea lui Lautaro trebuia să vorbească Puchecalco, 
vrăjitorul. Bătrân, învăluit în taina îndeletnicirii sale, 
Puchecalco aducea sfatului cuvântul duhurilor, prevestirea 
pe care ochii lui o citeau în mersul stelelor, în cântecul 
păsărilor, în adierea vânturilor. De data aceasta, vrăjitorul 
părea mai fioros şi mai întunecat ca niciodată; înainte de a 
vorbi îi scăpă un suspin... 

— Veţi fi de sine stătători pentru scurtă vreme spuse el - 
şi în bună parte această vreme s-a şi scurs... Stă scris în 
stele că veţi trece din nou prin clipe de grea cumpănă şi 
amară asuprire. În văzduh se arată tot felul de semne, 
păsările de noapte dau buzna ziua nămiaza mare şi ne 
tulbură cu zborul lor înăbuşit, în timp ce ierburile, 
înveninate de o otravă necunoscută a pământului, pier fără 
a da rod. Prevestirea pe care v-o aduc e nefericită; focul 
războiului mocneşte în pământ; prăpăd şi înfrângere, 
durere şi nenorocire văd în toate părţile... 

Vrăjitorul îşi aţinti privirea asupra lui Lautaro, care se uita 
la el, câtuşi de puţin tulburat. 

— Moartea vine pe aripa vântului, îţi dă târcoale, vrea să 
te pipăie şi se opreşte; gheară ei parcă te pironeşte locului; 
moartea îţi dă târcoale, are să fie lângă tine în zori; au să 
apună stelele, are să plece noaptea şi n-o să sosească ziua: 
nimeni n-o să te poată scăpa din îmbrăţişarea ei! ... 

Nimeni nu îndrăzni să rupă tăcerea care urmă cuvintelor 
bătrânului. Lautaro privea senin în depărtare. Deodată, 
Tucapel înainta şi, ridicând măciuca, o repezi fulgerător în 
capul vrăjitorului, zicând: 

— Să vedem dacă nătângul ăsta a ghicit că am să-l 
lovesc şi are să se apere de măciuca mea! 

Moartea vrăjitorului umplu de spaimă pe fruntaşii 
triburilor; groaza şi uluirea îi amuţi. Fapta lui Tucapel era o 
nelegiuire; toate duhurile din Arauco aveau să răzbune 
moartea vrăjitorului. Dobândindu-şi stăpânirea de sine, 
Caupolican strigă: 

— Căpetenii! Să moară! 

Şi atunci războinicii se aruncară ca nişte fiare sălbatice 
asupra lui Tucapel. Se iscă o învălmăşeală de toroipane şi 
măciuci; Tucapel se apăra ca un leu încolţit; la fiece lovitură 
a lui zbura câte un cap. Nici zece, nici douăzeci de oameni 
nu erau în stare să-l doboare. Incăierarea se schimbă într-o 
adevărată luptă. In cele din urmă, Lautaro sună din corn şi 
vuietul chemării sale îi opri pe luptători. Tremurând de 
mânie, tânăra căpetenie îşi începu cuvântarea: 

— E o crimă, e ruşinos să ne irosim puterile luptându-ne 
între noi - spuse el. Neamul nostru are nevoie de toată 
vitejia noastră, de toată dârzenia noastră; nu putem risipi în 
această nebunească luptă lăuntrică ceea ce ne lipseşte 
atâta. Războinici din Arauco, pământul nostru a fost 
cotropit. Străinul vine dintr-o împărăție îndepărtată să ne 
jefuiască; ne ia tot, ne robeşte, ne ucide bărbaţii, femeile, 
ne arde lanurile, ne ia aurul şi lasă în urma lui foametea, 
pustiul şi nenorocirea. Oameni mişei şi nesăbuiţi, oameni 
josnici, ticăloşi, se vând cotropitorilor şi sunt folosiţi 
împotriva fraţilor lor; yanaconii şi alţii care-i slujesc pe 
spanioli să deschidă ochii, să se deştepte, să se ridice 
împotriva asupritorii or. Să mergem până la ei, să 
străbatem ţara ca războinici dezrobitori; să ducem glasul 
dezrobirii peste câmpii, munţi şi râuri, până în pustiu. Să 
ajungem, până în Mapocho, să lovim chiar în inima 
cotropitorilor. Să cucerim Santiago! Văzându-ne, oamenii 
au să se trezească, chilienii au să-şi dea seama că a sosit 
ceasul luptei pentru neatârnarea ţării! La luptă, împotriva 
acelora care au pus stăpânire pe lanurile, oraşele şi 
zăcămintele noastre! Să ne cucerim, din nou ţara, de vreme 
ce-am pierdut-o! Străbunii noştri au trăit de când lumea pe 

acest pământ minunat care ne hrăneşte; rânduri-rânduri de 
chilieni au să vină după noi să-l locuiască şi să-i 
binecuvânteze roadele. Să fim vrednici de trecutul nostru, 
să fim vrednici de fiii noştri! Voinici din Arauco, oameni 
neatârnaţi şi viteji din Chile, să luptăm până când nu va mai 
rămâne un singur cotropitor, un singur asupritor, o singură 
slugă a împărăției în ţara noastră! 

Tinerii din Arauco, toate căpeteniile de triburi, strigară 
încă o dată în cinstea mai-marelui lor. Lautaro arătă apoi că 
s-a înţeles cu Colo-Colo în privinţa ducerii războiului şi 
spuse că e gata să îndrume el însuşi lupta împotriva 
oraşului Santiago. El cunoştea acel oraş, trăise în ei, 
cunoştea valea centrală şi triburile care o locuiau, cunoştea 
mijloacele de luptă ale spaniolilor, părţile lor tari şi cele 
slabe; nimeni n-ar fi putut să călăuzească mai bine ca el 
această luptă. Îşi dădură cu toţii încuviințarea într-un glas. 
Lautaro fu ales căpetenie a războinicilor care aveau să 
încerce cucerirea oraşului Santiago. 

În scopul acesta, Lautaro nu primi sprijinul miilor de 
războinici care voiau să meargă la luptă. Spre mirarea 
tuturor, alcătui o oaste mică şi aleasă, numai din şase sute 
de oameni; alese războinicii cei mai tineri şi mai voinici, tot 
ce era mai bun, ce avea mai curat Araucania. Apoi îi 
muştrului cu toată grija, arătându-le cum trebuie să lupte 
cu spaniolii; îi lămuri asupra a tot ce ei a mai de scamă; îi 
învăţă tot ce învățase el pe lângă Valdivia, făcu un 
războinic fără cusur din fiecare; şi când socoti că-s gata, 
când nu se mai îndoi că erau bine pregătiţi în toate 
privinţele, abia atunci porni la drum. 

Într-o zi, în zori, îşi luă rămas bun de la Guacolda, draga 
lui soţie; ea rămase în pădure ca să-şi plângă soţul plecat şi 
să-i păstreze vie amintirea, în mijlocul codrilor umbroşi şi al 
legendelor care vegheau noaptea asupra sorții războinicilor. 
Cei şase sute - mai vrednici decât spaniolii să li se spună cu 
fală „cei vestiți” - plecară din Arauco şi se îndreptară 
repede şi hotărâți, ca un stol de păsări sălbatice, spre valea 
Mapocho. 


90 


SPRE CUCERIREA ORAŞULUI SANTIAGO 


încercate căpetenii de oşti. Cei ce au cercetat în 

amănunt mersul luptei împotriva oraşului Santiago au 
rămas uimiţi de deşteptăciunea, prevederea şi bărbăţia 
tânărului indian. Lautaro l-a întrecut pe învățătorul lui, 
Pedro de Valdivia; l-a întrecut nu numai în ce priveşte 
iscusinţa războinică, dar mai ales în tâlcul pe care a ştiut 
să-l dea faptelor sale. Pedro de Valdivia a fost aventurierul 
prin excelenţă; Lautaro - aşa cum mai târziu va fi Bolivar - 
a fost eliberatorul, eroul popular care a luptat pentru o 
cauză: pentru libertatea şi faima patriei sale. 

Cunoştea configuraţia terenului tot aşa de bine ca şi 
palma mâinii sale; ştia că valea de mijloc, pustie, întinsă, cu 
drumuri proaste şi cu aşezări răzlețe, nu-i putea fi de folos 
în cele ce avea de gând să facă. In schimb, drumul de pe 
coastă străbătea văi îmbelşugate, locuite; de numeroase 
tribuni şi ajungea în valea Mataguito, cunoscută prin 
bogăţia şi mulţimea culturilor sale. 

Lautaro avea de gând să-şi aşeze tabăra acolo, pe acel 
pământ mănos, unde putea să găsească hrană şi oameni şi 
de unde, ţinând legătura cu fraţii lui de dincolo de Bio-Bio, 
asigurându-şi întăriri din ţinutul promaucilor şi făcându-şi 
auzit glasul în valea Mapocho şi Aconcagua, putea avea 
Chile în întregime sub supraveghere. 

Acum când mica sa oaste mărşăluia întins spre 
miazănoapte, era limpede cât de strălucit chibzuise el 
lucrurile. Ştiind că drumul plin de primejdii va fi greu, că va 
trebui să înainteze repede şi să lovească vrăjmaşul pe 
neaşteptate, nu luase prea mulţi războinici. Ar fi fost cu 
neputinţă să străbată cu o mulţime prea mare de oameni 
peste râuri şi munţi spre Mataquito. Cu cei şase sute de 

| autaro şi-a dovedit în acel război iscusinţa unei 


viteji, Lautaro se strecură foarte repede; lovea ba ici, ba 
colo, mai ales noaptea; îşi lua prada şi apoi se făcea 
nevăzut, dând o nouă lovitură undeva foarte departe, la o 
distanţă aproape de necrezut. Spaniolilor li se părea că au 
de-a face cu dracul; erau înfruntaţi de un duşman şiret şi 
puternic cum nu mai întâlniseră până atunci. 

Dar asta nu era totul: Lautaro nu avea nevoie deo 
adevărată oştire pentru a-i bate pe cotropitori; el ştia că, 
după biruinţele araucanilor de la Tucapel, Marihuenu şi 
Concepcion, spaniolii îşi pierduseră faima de altădată; ei nu 
mai erau zeii neînvinşi, făpturile din poveste care veniseră 
în palate plutitoare, azvârlind fulgere. 

Chilienii ştiau acum că spaniolii pot fi bătuţi; ei îi chemau 
pretutindeni pe Lautaro şi îi dădeau oameni, merinde şi 
arme spre a duce mai departe lupta pentru dezrobire. 
Înaintarea sa era deci o răscoală. Lautaro năvăli, de pildă, 
într-o aşezare de mineri, puse mâna pe tot felul de unelte, 
ucise pe mai-marii şi scăpă din robie pe truditorii indieni; 
apoi se întâlni cu toate căpeteniile din partea locului şi le 
tinu o cuvântare, chemându-i să ridice armele împotriva 
asupritorilor şi să se alăture războinicilor săi. De acolo, 
plecă cu o nouă ceată care se adăugă luptătorilor araucani. 
Între timp sosi şi vara cu căldurile ei. Apele râurilor scăzură 
atât de mult, încât era uşor să fie trecute cu piciorul. 

Tulburate de faima lui Lautaro, toate triburile de pe 
malurile râurilor Maule şi ltata se dezmeticeau şi se 
pregăteau de răscoală; pe la mijlocul lunii mai, Lautaro 
trecu râul Macle. Atunci sosiră la Santiago cele dintâi ştiri 
despre izbânzile lui. 

În mijlocul celei mai populate şi mai mănoase văi din 
Chile, în grădina de la Mataqguito, între Peteroa, din valea de 
mijloc şi Lora, pe dealurile de lângă coastă, îşi aşeză 
căpetenia araucanilor tabăra şi începu să clădească o 
întăritură pentru a înfrunta loviturile duşmanului, care nu 
aveau să întârzie. Această întăritură avea să devină centrul 
armat al unei răscoale ce va căpăta un caracter naţional. 

În Santiago, ştirea că Lautaro trecuse râul Maule stârni o 
adevărată panică. Din ziua în care Valdivia pornise spre 

sud, oraşul rămăsese fără apărare. Conchistadorul luase 
aproape toţi bărbaţii şi toate armele disponibile; se spune 
că ar fi luat nu numai ceea ce îi aparţinea, ci şi ceea ce nu 
era al lui; se mai spune că ar fi lăsat, cu mărinimie, doar un 
fierar, unul singur, care să facă faţă nevoilor întregii 
populaţii. 

Când Valdivia muri, Francisco de Villagra sosi din Alto 
Peru ca un trimis al Providenţei. Populaţia din Santiago l-a 
primit ca pe un salvator, aşa încât, când şi el, la rândul său, 
a fost înfrânt la Marihuenu, Santiago şi ţara întreagă erau 
cât pe ce să fie părăsite. 

Situaţia oraşului Santiago era deci în acel an, 1556, 
nespus de îngrijorătoare; conchistadorii îşi împărţiseră 
pământurile în mari proprietăţi; roşi de ambiţii, se izolaseră 
unii de alţii la depărtări de sute de leghe, între regiunea 
Aconcagua şi Mataquito. Santiago se afla ca un cătun 
pierdut în mijlocul acestei singurătăţi. Jalnică singurătate! 
Nu mai putea să aibă altă soartă decât să rămână, aşa cum 
îl destinase Valdivia, ca loc de popas şi de împrospătare a 
forţelor pentru soldaţii care, istoviţi după un marş lung, 
soseau din ţinuturile de la miazănoapte. Lautaro cunoştea 
această situaţie a capitalei, cunoştea părţile ei slabe, 
izolarea ei şi-şi dădea seama ce mari foloase putea trage 
din toate aceste lucruri. 

Acum când primejdia se apropia şi spaniolii începuseră 
să-şi dea seama de primejdie, Francisco de Villagra, aflat în 
acea vreme la Santiago, fu poate singurul om care se 
încăpăţâna să nu ţină seama de gravitatea situaţiei: 
crezând că înaintarea lui Lautaro nu era decât o simplă 
hărţuială şi că indienii săi vor fugi îndată ce vor auzi că o 
armată spaniolă se îndreaptă spre ei, ordonă lui Diego Cano 
să pornească împotriva lui Lautaro, în fruntea unei mici 
unităţi de cavalerie. 

Cano înainta spre Mataquito, fără să-şi dea scama că 
trâmbele de fum care se ridicau la fiecare pas îi vesteau lui 
Lautaro mişcările lui. Înainte de a zări întăriturile 
araucanilor, Cano şi mica lui unitate de cavalerie, fiind cât 
pe ce să cadă într-o cursă, o luară la goană. Lautaro îi 

urmări îndelung şi, după ce prinse un spaniol, îi lăsă în 
pace. Prinsul fu jupuit, iar trupul lui umplut cu paie fu 
agăţat de un copac, ca o sperietoare de ciori. Această 
întâmplare îl făcu pe Villagra să înţeleagă mai bine ce se 
petrece. Santiago se alarmă; bărbaţii începură să-şi scoată 
armele ruginite de neîntrebuinţare şi se oferiră să dea 
ajutor pentru apărare. Până atunci ascultaseră cele ce se 
povesteau despre isprăvile lui Lautaro cu un oarecare 
dispreţ sau, cel puţin, cu îndoială; nu le venea să creadă că 
un tânăr, căruia nu-i mijise încă mustaţa, fost paj al 
conchistadorului, pe care îl văzuseră pe străzile din 
Santiago ducând caii la adăpat, să poată pune cu adevărat 
în primejdie soarta coloniei. 

Dar acum când tânărul indian se afla în preajma văii 
Mapocho, toate veştile despre isprăvile lui vitejeşti 
crescuseră în amploare şi semnificaţie. Imaginea lui Lautaro 
devenise fatidică, se înălța ca aceea a unui zeu răzbunător, 
cu biciul pregătit pentru a lovi în căminele lor. 

Villagra adună cât mai mulţi călăreţi, îi înarma cu lănci şi, 
pornind la drum, trimise după ei archebuzierii şi câteva 
sute de robi indieni; hotărâse să pornească el însuşi în 
fruntea armatei, dar se îmbolnăvi şi, neavând încotro, 
încredința comanda expediției vărului să său, Pedro de 
Villagra. Spaniolii plecaseră într-o zi de iulie; curând se 
dezlănţuiră ploile şi vântul îngheţat din munţi începu să 
lustruiască conturul lucrurilor. Înfăţişarea câmpiei uscate 
pieri şi un verde-cenuşiu murdar, de parcă ar fi fost 
mucegaiul ceţii, acoperi pământul. Munţii se înălţau pleşuvi, 
negricioşi, sub norii negri ce se alungau pe cer. Râurile 
prinseră să crească; goneau prin văgăuni întunecoase, 
gâlgâind printre pietre, cu glasurile lor tainice. 

Pe înserat, spaniolii ajunseră în apropiere de Peteroa şi îşi 
aşezară tabăra în fundul văii. 

O ceaţă deasă plutea pretutindeni; mii de braţe de aburi 
păreau că pipăie lucrurile, că mângâie copacii şi apoi se 
trag înapoi, se lipesc de dealuri, prelingându-se de jos în 
sus, pentru ca în cele din urmă să se risipească în trâmbe 
zdrenţuite şi întunecate. Deodată, pe un colnic apropiat 

care străjuia toată întinderea, spaniolii zăriră o mulţime de 
focuri ce străluceau în întuneric, vrând parcă să înlocuiască 
stelele. Flăcările izbucneau din ceaţă tremurând; în văzduh 
se înălța un fum gros şi înecăcios, mirosind a frunze arse şi 
a lemn uscat, aprins. 

Villagra îşi dădu seama, după aceste flăcări şi după, 
locurile bine alese unde izbucneau, că Lautaro se afla 
acolo. Nu voi totuşi să atace; crezu că-i mai cuminte să 
aştepte ivirea zorilor. Oamenii lui se culcară şi peste puţin 
timp în toată tabăra domnea liniştea. In mijlocul ei se înălța 
un foc puternic; pocnetul gătejelor fumegânde răsuna până 
departe; din când în când trosnea un vreasc, împroşcând 
mii de scântei ce săgetau bezna. Până şi soldaţii de pază îşi 
îngăduiseră să adoarmă, amăgiţi de liniştea nopţii. 

Sub cerul furtunos, taberele vrăjmaşe erau despărțite de 
o mică fâşie de pământ. Părea că soarta oamenilor se ţesea 
în acele clipe din fire nevăzute şi că viaţa încetase să 
pulseze din pricina unor farmece ciudate. 

Să fi fost miezul nopţii când tabăra spaniolă fu trezită de 
un zgomot neaşteptat; un strigăt spintecă văzduhul şi 
îndată se auziră paşi grei alergând în neorânduială printre 
corturi. 

Trezit din somn, Villagra sări din pat, puse mâna pe arme 
şi ieşi din cort, crezând că fusese atacat prin surprindere. 
Soldaţii se treziră şi ei şi, apucând săbiile, începură să 
forfotească prin întuneric în căutarea duşmanului. Toată 
tabăra se învălmăşi. Oamenii alergau de colo-colo şi unii se 
năpustiră asupra tovarăşilor lor, fără să se recunoască. 
Cineva strigă: 

— Pe aici, pe aici au luat-o! ... Alergară cu toţii într-acolo. 
Mare le fu uimirea când dădură cu ochii de un cal fără şa ce 
alerga speriat căutând o ieşire. 

Văzând că spaima lor fusese neîntemeiată, râseră din 
toată inima. Veselia lor nu ţinu însă mult timp, căci îndată 
îşi dădură seama că acel cal nu era al lor, ci venise din 
tabăra araucanilor. 

— S-a apropiat cineva să iscodească - spuse Villagra - şi 
fără îndoială că i-a scăpat calul. 

Această întâmplare stârni atunci o adevărată alarmă; 
soldaţii se echipară, puseră mâna pe lănci, adunară caii şi 
rămaseră de veghe. 

Inconjurat de oamenii săi de încredere, Villagra începu să 
discute amănuntele luptei ce se apropia. 

— Se poate ca în urma celor întâmplate, Lautaro să nu 
atace în noaptea aceasta: el ştie că suntem gata de luptă. 
In orice caz, să aşteptăm şi, dacă nu ne atacă el, pornim noi 
împotriva lui mâine în zori. 

In acelaşi timp, în tabăra indiană, Lautaro se odihnea în 
faţa cortului său şi râdea de spaima pe care le-o trăsese 
spaniolilor. Într-adevăr, el fusese acela care gonise calul în 
tabăra lui Villagra. Ocrotit de întunericul nopţii şi însoţit de 
doi războinici, se apropiase de tabăra spaniolilor spre a le 
iscodi puterea şi a vedea locul unde poposiseră; după ce 
văzuse tot ceea ce voia, se gândi să-şi bată joc de duşmani 
speriindu-i şi de aceea goni calul printre corturi. 

Lautaro nu se îndoia de izbânda. Până atunci nu 
cunoscuse înfrângerea; ajungând vestit pe neaşteptate, 
ales căpetenie şi slăvit de un întreg popor, tinereţea lui 
ardea de, nerăbdare să lupte din nou cu vrăjmaşul, să nu 
bată pasul pe loc, să-i stârpească pe cotropitori, într- 
adevăr, ajunsese în culmea puterii. Drumul lui fusese 
strălucit; dovedindu-se chiar din fragedă tinereţe o 
căpetenie neobişnuită, era foarte tânăr în clipa când un 
popor întreg îşi pusese nădejdile în el, iar cotropitorii se 
temeau de el mai rău ca de dracu. 

Până atunci, Lautaro acţionase sub imboldul tinereţii; 
înaintând pe câmpul de, luptă şi pe cel al istoriei ca un 
bolid, nu avea nici timpul şi nici nu voia să se oprească în 
loc, să stea prea mult pe gânduri. Era un tânăr care, în loc 
să-şi arate iscusinţa pe un câmp de jocuri, o făcea pe 
câmpul de luptă. Totuşi îşi dădea seama, foarte limpede că 
luptă pentru ţara lui. Işi dădea seama că luptă pentru 
libertatea patriei sale şi pentru măreţia poporului său. Dar 
uneori îşi punea întrebarea: ce va face cu această libertate 
şi cu aceşti oameni după ce va dobândi izbânda, după ce va 
zdrobi vrăjmaşul? Nici unul din răspunsuri nu-i desluşea 

însă viitorul. 

Cuprins de clocotul războiului şi de bucuria biruinţei, nu 
dorea decât să înainteze, să înainteze mereu fără a da 
răgaz duşmanului. 

Sârguincios, neobosit, mereu treaz, rânduia totul, 
chibzuia, punea la cale noi lupte. În ochii lui ardea o 
nelinişte aproape tragică, o presimţire sumbră, o grabă de 
a-şi duce gândurile la îndeplinire cât mai repede, de parcă 
în adâncul sufletului său ar fi presimţit că viaţa lui va fi 
scurtă, că felul lui de a fi era prea neobişnuit ca să poată 
dăinui îndelung. Indienii îl asemuiau cu o pasăre răpitoare; 
chiar aşa şi era: ager, hotărât, îndrăzneţ, se repezea ca un 
vultur asupra prăzii, dispreţuind primejdia, voinic, gata de 
luptă şi fără teamă de moarte. Era un mare strateg, un 
strateg înnăscut. La drept vorbind, ştia să facă faţă în chip 
minunat celor mai neaşteptate împrejurări. El însuşi nu era 
decât o neobişnuită întrupare a spiritului araucan. Copil 
precoce, născut sălbatic şi apoi devenit geniu, crescut în 
pădure şi apoi cuceritor de oraşe, ştiind să facă faţă 
împrejurărilor încă din copilărie, acum căpetenie a unui 
popor, viaţa lui nu fusese rânduită după o noimă anume. 
Tânărul era simbolul neamului său, al unui neam care 
întotdeauna a disprețuit moartea, folosind din plin 
destoinicia şi şiretenia, călăuzindu-se cu înţelepciune şi 
multă agerime în faptele lui, luptând cu dârzenie pentru o 
năzuinţă pe care o bănuia numai, fără a ajunge vreodată s- 
o vadă limpede. 

Tabăra lui se ridica pe un mic deal care domina mănoasa 
vale; locul era foarte bine ales pentru luptă. In spate se afla 
o pădurice deasă în care se amestecau pataguas, peumos 
şi stejari; în faţă şi în părţi, indienii erau înconjurați de 
ierburi sălbatice şi apăraţi de mlaştini întinse şi de desişuri 
de trestie. larna, locurile acelea acoperite de apă deveneau 
inexpugnabile. Acolo, spaniolii, care se bizuiau îndeosebi pe 
cavalerie, nu puteau să se mişte, fiind o pradă uşoară 
pentru săgeți. 

Cercetaşii săi ajunseseră aproape în vale. Străjile 
vegheau scrutând întunericul, făcând cu toată grija paza de 

noapte a taberei. Războinicii erau struniţi în chip pilduitor; 
se spune că dacă un străjer era prins dormind pierea 
spânzurat între două sulițe, că dacă cineva fura chiar şi un 
spic de grâu era osândit la moarte. Lautaro dădea el însuşi 
pildă celorlalţi: era singurul, în întreaga tabără, care, 
noaptea târziu, rămânea treaz, de veghe; de cele mai multe 
ori paza de noapte era supravegheată chiar de el. 

Aşezat în faţa cortului său, părea că urmăreşte pasul 
vremii, încordat, ţinându-şi răsuflarea, cu simţurile treze; 
număra clipele până la ceasul când avea să înceapă lupta. 
Trupul lui nu cunoştea oboseala, dârzenia sa era fără 
margini; privirea lui arzătoare rătăcea prin întuneric pentru 
a zări primejdia. Cerul era negru şi un vânt călduţ vestea 
furtuna. Încă nu se iviseră zorile când auzi un glas care-l 
chema de departe: 

— Lautaro! Hei, Lautaro! Marcos Veas doreşte să-ți 
vorbească. 

Indianul sări în picioare şi apucă sulița; străjerii nu 
simţiseră apropierea străinilor: semn rău. Se apropie de 
gardul care împrejmuia întăritură şi strigă: 

— Cine eşti? Ce doreşti? Eu sunt Lautaro. 

Glasul răspunse de departe: 

— Sunt eu, Marcos Veas, am fost prieteni în casa lui 
Valdivia; ne-am cunoscut la Santiago... 

Lautaro rămase pe gânduri: oricât îşi aţintea privirile în 
întuneric, nu putea desluşi nimic; glasul părea că vine de 
departe, tocmai de la poalele dealului. 

— Marcos Veas... - strigă glasul din nou. 

Recunoscându-l, Lautaro zâmbi şi răspunse: 

— Ei bine, îmi aduc foarte bine aminte de tine. Ai venit 
să-mi întinzi o capcană? 

În răspunsul lui prietenos, zeflemeaua era amestecată cu 
plăcerea de a vorbi cu o veche cunoştinţă. Căpitanul 
Marcos Veas, unul din cei mai buni ostaşi ai lui Valdivia, 
fusese într-adevăr, prieten cu Lautaro pe vremea când 
tânărul locuia la Santiago. Totuşi era de neînțeles faptul că 
venise să-i vorbească în aceste clipe şi la adăpostul 
întunericului. 

— Nu, Lautaro, vin ca prieten să te sfătuiesc să pleci, să 
te întorci în Arauco, deoarece guvernatorul Villagra a 
hotărât să te ucidă atât pe tine cât şi pe războinicii tăi dacă 
încerci sa ataci cetatea Santiago. 

— Căpitane - îi răspunse Lautaro - e adevărat că suntem 
prieteni şi, în numele dragostei ce ţi-o port, te rog să nu-mi 
mai stai în cale. Prietene, tu nu ai nici o putere împotriva 
războinicilor mei. Tovarăşii tăi sunt orbi, nu-şi dau seama că 
eu am oameni mulţi şi că luptăm pe pământul nostru; voi 
nu sunteţi decât o mână de oameni şi o să pieriţi într-o 
clipă când o să ne înfruntăm. Nu aş vrea ca şi tu să te afli în 
primejdie; Marcos Veas, întoarce-te la Santiago... 

— Prin gura ta vorbeşte mândria, Lautaro, nu fi încrezut, 
supune-te şi întoarce-te în pădure. Imperiul spaniol este 
prea puternic pentru ca tu să i te poţi împotrivi. 

Vorbeau tare; în liniştea nopţii, indienii şi spaniolii 
ascultau schimbul de vorbe; nimic nu-i întrerupea; doar 
ţârâitul greierilor şi orăcăitul broaştelor din baltă ţineau 
isonul celor două glasuri. 

— Marcos Veas, nu vreau să pierdem vremea cu vorbe 
de prisos, întoarce-te în tabără şi spune-i guvernatorului că 
eu, Lautaro, îi cer să se predea şi, împreună cu toţi spaniolii 
din Santiago, să părăsească ţara noastră! 

Vorbea cu mândrie, cu puterea pe care i-o dădeau 
biruinţele câştigate; glasul lui liniştit şi adânc izbea auzul 
conchistadorilor, ca glasul unui zeu necunoscut. 

— Să plece, să părăsească ţara noastră, altfel îmi duc 
războinicii până în inima oraşului, îi strivesc şi îi trec prin 
sabie pe toţi, n-o să avem milă de nimeni!... După clipă de 
tăcere adăugă: Dacă Villagra doreşte să rămână, spune-i 
că-i îngădui, însă numai dacă n-o să treacă niciodată peste 
râul Maule. Noi, araucanii, suntem fericiţi în ţara noastră, 
nu răbdăm nici un jug străin pe grumaz şi nici nu urmărim 
să subjugăm alte neamuri; lăsaţi-ne în pace, treceţi dincolo 
de Maule. Rămâneţi pe pământurile de la miazănoapte şi n- 
avem nimic cu voi. Să-i mai spui că-i cerem tribut în fiecare 
an şi că tributul trebuie să fie alcătuit din treizeci de 
fecioare albe, bălaie, zece cai cu hamurile lor, zece câini 

sălbatici şi o sută de găleți de grâne... 

Spaniolul nu-şi mai putu stăpâni mânia. 

— Obraznicule, sălbatic îngâmfat, tăişul săbiilor noastre 
va pedepsi obrăznicia limbii tale! Jur pe Dumnezeu că vei 
plăti aceste cuvinte! Spaniolul nu se predă; niciodată nu se 
va spune că un sălbatic a insultat imperiul nostru, fără a fi 
pedepsit! 

— Căpitane! strigă batjocoritor Lautaro, nu te mai osteni 
cu vorbe goale. Spune cele ce ai auzit de la mine aceluia 
care te-a trimis aici să iscodeşti şi sfătuieşte-i să se 
hotărască repede şi să-şi dea încuviințarea, deoarece 
războinicii mei nu mai pot să-şi stăpânească setea de 
luptă... 

Nu se mai auzi nici un răspuns. Lautaro mai aşteptă 
puţin, dar numai orăcăitul broaştelor răsună; pare-se că 
spaniolul plecase. Bănuind ce va urma, Lautaro sună din 
trâmbiţă şi îşi adună războinicii pentru a fi gata de luptă. 

De tabăra spaniolă se apropiau două umbre: Marcos 
Veas şi însuşi Pedro de Villagra. Totul nu fusese decât un 
vicleşug pus la cale de acesta din urmă, care urmărea să se 
apropie de întăriturile lui Lautaro spre a-şi da seama cam 
câţi războinici are şi cum e aşezată tabăra; îl luase pe Veas 
cu el ca să abată luarea-aminte a indianului şi astfel să 
poată iscodi în voie. Mulţumit de cele văzute, îşi strânse 
oamenii şi, dând ordine pe şoptite, înainta de-a lungul văii, 
ajungând în faţa taberei duşmane. O lumină slabă vestea 
zorii zilei; vântul sufla mai îngheţat; siluetele stufărişului se 
iviră  nedesluşite: stejarii se înălţau falnici în zarea 
întunecoasă a munţilor; un stol de păsări trecu pe deasupra 
luptătorilor şi, oprindu-se o clipă din croncănit, parcă 
speriate de prezenţa oamenilor, zburară în cercuri mari, 
privind cu luare-aminte cele ce se întâmplă jos; apoi, 
nemulţumite de liniştea dimprejur, se depărtară scoțând 
ţipete dispreţuitoare. 

Printre mărăcini, cu trupul ascuns de ramuri şi de 
întuneric, Lautaro se înălţă privind spre tabăra spaniolilor. 
Era gata de luptă şi aştepta dezlănţuirea ei. Zorii zilei se 
iveau pe nesimţite; umbrele nopţii nu se risipiseră încă; 


100 


cerul era întunecat: se pregătea de ploaie. Încet-încet, 
chipul căpeteniei începu să se desluşească; se zăriră 
trăsăturile feţei, veşmântul, luci sulița; în spatele şi-n jurul 
lui, cu armele în mână, luptătorii din straja araucană îi 
aşteptau poruncile. Spaniolii priveau spre ei cu teamă şi cu 
preţuire. Făptura lui Lautaro atrăgea privirile. Indienii îi 
urmăreau mişcările în linişte, aşteptându-i vorbele. Erau 
aproape o mie de tineri, arşi de soare, voinici, cu priviri 
mândre, gata să-l urmeze cu înflăcărare. Căpetenia purta o 
platoşă de oţel pe deasupra unei cămăşi colorate; pe capul 
lui strălucea un coif roşu cu multe pene. Spaniolii, care îl 
văzuseră în Santiago ca băieţandru, nu-l mai recunoşteau 
acum; avea braţe vânjoase, faţa plină, pieptul bombat şi 
umerii laţi; înfăţişarea lui era plăcută şi exprima energie, 
hotărâre şi îndrăzneală. Purta trâmbiţa petrecută peste 
umăr. 

Întăriturile erau clădite cu multă pricepere: ridicase din 
mărăcini şi din alte materiale turnulețe pentru arcaşi, 
înconjurând totul cu un şanţ adânc; pretutindeni se vedeau 
locuri suspecte, care păreau că ascund capcane ucigătoare. 
Villagra se uita la Veas, dar nici unul nu rostea o vorbă; 
palizi, păreau că ştiu dinainte ce-i aşteaptă. 

— La luptă, spanioli! strigă Villagra, îmbărbătându-se 
singur. 

Dând pinteni calului, porni în fruntea trupelor împotriva 
întăriturilor lui Lautaro. Indienii îi primiră cu o ploaie de 
săgeți; măciucile se abăteau năprasnic asupra cailor; 
spaniolii pătrunseră însă în primele linii şi atunci lupta se 
încleşta înăuntrul întăriturilor. Acest lucru nu era spre 
folosul araucanilor, care, din cauza apropierii, nu puteau să 
tragă cu arcurile, nici să dea cu boleadoras ori să zvâărle cu 
lassourile, ba mai mult chiar, suliţele se frângeau în 
scuturile de fier şi oamenii erau striviţi sub copitele cailor. 
Totuşi ţinură piept cu dârzenie, luptând corp la corp 
împotriva unui vrăjmaş mult mai bine înarmat. In orice altă 
împrejurare, indienii ar fi fost învinşi, dar acum cei care 
luptau erau oamenii din straja lui Lautaro, cei mai buni 
războinici din Arauco şi ei nu dădeau înapoi. 

Lupta se prelungea; fapte de vitejie se petrecură de 
ambele părţi, dar acea încleştare corp la corp nu putea să 
dăinuie la nesfârşit; cineva trebuia să se gândească la un 
vicleşug care să hotărască izbândă. Conchistadorii nu se 
gândiră însă; erau prea încântați de puterea săbiilor lor; în 
schimb, Lautaro, care nu-şi pierdea capul nici măcar în 
focul luptelor, îşi dădu repede seama de situaţie şi găsi 
mijlocul de a întoarce lupta în folosul lui. 

În toiul încăierării, glasul lui răsună poruncind luptătorilor 
să se tragă înapoi. Spaniolii erau siguri de izbânda. Indienii 
şovăiră o clipă, dar îndată, ascultând de căpetenia lor care 
îi învățase să se supună orbeşte, începură să se retragă. 
Lautaro le strigă să fugă spre mlaştini cu toată iuţeala; aşa 
şi făcură. Spaniolii se luară după ei; indienii alergau ca 
cerbii pe pământul mocirlos; spaniolii şfichiuiau caii, 
căznindu-se să-i ajungă. _ 

Curând se văzu limpede ceea ce urmărise Lautaro. In 
goana lor, indienii nu pierdură nici un om, în vreme ce 
spaniolii se împotmoliră în mâl, astfel că nu mai putură să 
înainteze cu caii; opriţi în loc, ei înfigeau aprig pintenii în 
pântecele bietelor animale; dar totul era zadarnic; noroiul 
înşelător şi cleios se lipea de picioare şi îi trăgea încet, dar 
sigur, la fund; caii, cu ochii ieşiţi din orbite, cu coada şi cu 
urechile în vânt, nechezau înnebuniţi de spaimă. Speriaţi de 
moarte, spaniolii săreau de pe cai şi încercau să scape prin 
fugă, ca indienii; dar, îngreunaţi de platoşe, zale, săbii şi 
lănci, abia de se puteau mişca. Din depărtare, araucanii îi 
împroşcau cu săgeți şi cu pietre. In scurt timp, lupta se 
preschimbă într-un măcel; conchistadorii puteau fi lesne 
doborâţi; caii, înecaţi în noroi, cădeau sub loviturile bine 
ţintite ale indienilor. 

Se luptau de şase ore când ploaia care ameninţa de mult 
începu să cadă. Era una din acele averse torențiale ce 
părea că are de gând să potopească tot pământul. Spaniolii 
care scăpaseră cu viaţă se retrăgeau în neorânduială, 
încercând să ajungă în tabăra lor. Araucanii, bucuroşi de 
noua lor biruinţă, îi lăsară să plece. Lautaro nu se culcă însă 
pe lauri, ci, folosindu-se de învălmăşeala duşmanului, se 

gândi la încă ceva ca să întărească izbânda şi să împiedice 
o nouă şi grabnică dezlănţuire a luptei din partea 
vrăjmaşului. Folosind uneltele pe care le luase din minele 
cucerite în drum spre Mataquito, schimbă cursul unui braţ 
al râului, aşa fel ca apele să se reverse în valea unde 
spaniolii îşi aveau tabăra; spre norocul acestora, puţin timp 
după luptă, Villagra ordonase ca tabăra să fie mutată la 
poalele unui munte, astfel că vicleşugul lui Lautaro nu 
izbuti. 

Noua izbândă a araucanilor avea o uriaşă însemnătate; în 
cea dintâi ciocnire, Lautaro pusese pe fugă două armate 
spaniole: cea a lui Cano şi cea a lui Villagrase părea că 
drumul îi este deschis spre valea Mapocho. Din punct de 
vedere militar, lucrurile nu se schimbaseră prea mult; 
ambele tabere suferiseră pierderi grele; spaniolii ştiau să-şi 
vândă scump viaţa şi Lautaro cunoştea foarte bine acest 
lucru. Spaniolii străpunseseră apărarea indienilor şi 
pătrunseseră în întărituri; cei mai buni oameni din straja 
căpeteniei indiene fuseseră ucişi sau răniţi. 

Pentru a lupta mai departe îi trebuiau întăriri nu glumă. O 
altă greutate era iarna care bătea la uşă. Oamenii luptau 
mult mai greu pe frigul anevoie de îndurat; din luna august, 
iar merindele pe care le aştepta de la triburile din Maule nu 
soseau de loc. Numai o biruinţă: fulgerătoare, o înaintare 
spectaculoasă spre Santiago l-ar fi putut scăpa de la pieire. 
Dar pentru aceasta îi trebuiau întăriri. 

Villagra repezise numaidecât ştafete la Santiago şi chiar 
în aceeaşi noapte îi sosi o nouă unitate de cavalerie ca să 
întărească rândurile sale rărite. 

Lautaro trimise alor săi veşti deznădăjduite: avea nevoie 
de oameni şi merinde, fără de care nu putea sa ducă lupta 
mai departe. Aşteptă toată seara şi o parte] din noapte. 
Ceasurile trecură liniştite în răpăitul mohorât; al picăturilor 
de ploaie ce cădeau pe ramurile copacilor şi în băltoace. El 
ştia că duşmanii se pregăteau nerăbdători să răzbune 
înfrângerea din ziua aceea; soarta luptei, întregul vis al 
vieţii sale se hotăra în acele clipe. La porţile oraşului 
Santiago, biruitor, cu sulița la gâtul cotropitorului, gata să-i 

dea lovitura de graţie, din nefericire; el trebuia să aştepte 
ajutor de la triburile prietene. 

Lautaro se plimba de colo-colo înlăuntrul întăriturilor; 
peste tot vedea sporind şovăiala şi descumpănirea; oamenii 
lui înduraseră greutăţile unei lupte; îşi dădea seama că nu 
vor putea face faţă alteia dacă nu vor primi întăriri. Dar 
trimişii lui nu se întorceau. Lautaro începu să simtă în 
adâncul inimii lui tinere şi pline de avânt gustul amar al 
descurajării. Deodată se simţi singur, lipsit de orice ajutor, 
neînțeles, încătuşat de neîncrederea, frica şi nepăsarea 
fraţilor lui de acelaşi sânge. 

Din clipa în care părăsise Arauco şi, înaintând de-a lungul 
coastei, intrase în legătură cu triburile din mijlocul acelui 
ţinut, îşi dăduse seama că păşise într-o lume cu totul nouă. 
Aici nu mai era pădurea din Arauco, vânjoasă, uriaşă, plină 
de taine, pădurea care i-a sugrumat pe incaşi şi l-a pierdut 
pe Valdivia. Aici nu mai erau acei oameni aspri, neînfricaţi, 
născuţi pentru război, crescuţi pe câmpurile de luptă şi care 
iubeau cu patimă pământul ţării lor. Aici priveliştile erau 
mai dulci, mai paşnice, mai idilice. Sumedenie de oameni 
se îngrămădeau în văile mănoase ale râurilor, unde 
pământul rodea aproape de la sine. Omul abia dacă trebuia 
să se străduie pentru a-şi câştiga plinea. Localnicii erau 
lipsiţi de mândria de om; erau mărginiţi, slugarnici, 
ticăloşiţi; se supuseseră cotropitorilor fără luptă; crezând că 
Lautaro va învinge uşor, îi făgăduiseră sprijinul lor; acum 
însă când îl vedeau la grea cumpănă, când trebuiau să-şi 
dea viaţa pentru libertate, pentru pământul ţării lor, ei 
şovăiau, se făceau că nu aud, dădeau înapoi, fugeau în 
munţi temându-se atât de Lautaro cât şi de spanioli. 

In timp ce noaptea cobora tot mai adâncă şi vântul îl 
înfăşură ca o mantie de gheaţă, în mintea căpeteniei 
araucane încolţi o hotărâre. Se găsea singur în mijlocul a 
mii de oameni pe care credea că-i înţelesese, că-i câştigase 
de partea lui. In înflăcărarea lui tinerească, nu zăbovise să- 
şi judece noii tovarăşi de luptă; era încredinţat că toţi 
doresc să scuture jugul străin, că toţi îşi iubesc ţara şi că 
sunt gata să se jertfească pentru ea. 

Ceasurile trecură; sosi miezul nopţii. Trimişii nu se 
întoarseră. Lautaro, cu o lacrimă între gene, zbuciumat de 
cea dintâi dezamăgire în viaţă, se ridică şi, cu glas 
sugrumat de tulburare, începu să vorbească războinicilor... 

ÎMPOTRIVA APELOR ÎNSPUMATE 


mMnainte de ivirea zorilor, Pedro de Villagra înainta cu 


|trupele refăcute împotriva lui Lautaro. Întunericul încă nu 
se risipise; înălţimea pe care fuseseră ridicate întăriturile 
semăna cu prova unei corăbii ce plutea în noapte; stejarii 
păreau nişte catarge pe care vântul le mişca falnic. 
Spaniolii ajunseră la picioarele întăriturilor şi se opriră. 
încet-încet se lumină de ziuă şi contururile lucrurilor 
începură să se desluşească. Trestiile, cu tulpinile aplecate 
sub povara ploilor, aproape prăbuşite la pământ, semănau 
cu nişte copii slăbănogi. Înălţimile păreau că au cununi de 
nori. Spaniolii aşteptau să zărească ridicându-se din tufişuri 
faţa mândră a lui Lautaro, cu coiful roşu, cămaşa roşie şi 
trâmbiţa aurie. Dar când se lumină de-a binelea, nu văzură 
decât tufişurile, întăriturile năruite, aşa cum rămăseseră din 
ajun; aceleaşi arme împrăştiate peste tot, aceleaşi leşuri 
încremenite şi fumul înălțându-se alene din vreascurile 
făcute scrum. Cât despre Lautaro şi războinicii lui, nici 
urmă: în timpul nopţii, ei părăsiseră câmpul de luptă şi 
acum se trăgeau înapoi, fără îndoială către Maule, pentru a 
ajunge apoi la Itata şi de acolo spre pădurile din Arauco. 
Bucuria spaniolilor fu nemărginită. Villagra, care nu 
credea într-o astfel de minune, ordonă imediat ca o unitate 
de cavalerie sub comanda căpitanului Juan Godinez să 
pornească în urmărirea araucanilor, iar cu restul trupelor se 
îndreptă spre Santiago ca să ducă vestea cea bună. 
Godinez o luă pe urmele lăsate de Lautaro în pământul 
muiat de ploi. Caii galopau înfundându-se cu copitele în 
noroi şi împroşcând peste tot apa murdară a bălților. 
Urmărirea ţinu mult timp. În munţi, o burniţă deasă, 
stăruitoare uda feţele spaniolilor şi aproape îi împiedica să 
vadă; începu să tune şi peste puţin se dezlănţui o ploaie 

torențială. Spaniolii nu se opriră; departe, abia zărindu-se 
prin sita ploii, se ivi râul Maule, care, umflat de ploi în acest 
anotimp al anului, alerga vijelios ca o herghelie sălbatică. 
Pe malul râului se zăreau ca nişte umbre făpturile unor 
oameni ce păreau că forfotesc de colo-colo nehotărâţi. 
Godinez îşi opri calul şi se uită cu luare-aminte. 

— Pe Dumnezeu! E Lautaro cu ai lui... Trap viu, să nu ne 
scape! 

Intr-adevăr, Lautaro şi luptătorii lui se căzneau să-şi 
aşeze acolo tabăra până la încetarea ploii. Scoţând săbiile, 
spaniolii se năpustiră asupra lor. Lautaro îi zări şi-şi dădu 
seama îndată de primejdie: de o parte râul, de cealaltă 
duşmanii - nu avea nici o ieşire; numai o minune îl putea 
scăpa de la nimicire totală. În clipa în care oamenii lui 
Godinez se repeziră cu săbiile asupra străjilor araucane, 
Lautaro strigă: 

— La râu! La râu! Treceţi râul înot!... lucru care în orice 
altă împrejurare ar fi însemnat pieirea. 

Dând el însuşi pildă, apucă sulița în dinţi şi dintr-o 
săritură se pierdu în apele înspumate; ceilalţi îl urmară fără 
şovăire; zece, cincizeci, o sută de oameni se aruncară în 
valuri, hotărâți să moară mai bine înecaţi decât să cadă în 
mâna cotropitorilor. 

Curând, în vârtejul alb, înspumat se desluşeau numai 
pete negre; oamenii înotau cu înverşunare. Lautaro simţea 
încleştarea apei şi, luptându-se cu ea, i se părea că au să-i 
plesnească muşchii. Nu putea să vadă celălalt mal; vuietul 
apelor învolburate nu-i îngăduia să-şi dea seama ce se 
întâmplă: milioane de glasuri  murmurau cuvinte 
necunoscute, frânturi de vorbe, poate povestea 
întâmplărilor, încă din leagăn, a râului Maule. Acestor 
glasuri li se adăugau strigăte şi un cântec nedesluşit, 
învălmăşit. Ar fi vrut să părăsească lupta şi să se lase pradă 
şuvoiului; inima îi slăbea din ce în ce şi o moleşeală îi 
cuprinse încet mâinile şi picioarele; nu mai simţea frigul 
apei. Aproape de el zări chipul schimonosi™ al unuia dintre 
războinicii săi, care apoi pieri într-un vârtej. 

Spaniolii urmăreau de pe mal lupta indienilor cu moartea; 

râdeau în hohote şi făceau  rămăşaguri asupra 
deznodământului. 

Umflat de ploi, puhoiul creştea, se rostogolea ameţitor; 
izbindu-se de pietre, apa plesnea ca un bici pe pielea goală; 
indienii se iveau o clipă deasupra valurilor şi apoi se 
afundau din nou, uneori ca să nu mai iasă deasupra 
niciodată sau pentru a răsări iarăşi ceva mal la vale, ameţiţi 
şi cu spaima morții întipărită pe faţă. Lautaro lupta încă; 
braţele lui spintecau apa ca nişte săbii; făcând mişcări 
liniştite, se lăsa purtat o clipă de şuvoi şi apoi, întorcându- 
se spre mal, se apropia din ce în ce de el. Cât să fi ţinut 
lupta aceasta cu stihiile apei? Cine ar putea s-o spună? 
Când te lupti cu moartea, nu-ți dai seama cum trece 
vremea; totul se desfăşoară prin faţa ochilor ca într-un 
vârtej; vezi totul ca într-o învolburare: clipele par ani şi anii 
se perindă prin mintea noastră într-o clipă. 

Lautaro nu ştiu când şi cum dădu cu picioarele de fund în 
momentul când se prăbuşi pe celălalt mal. Întins pe pietre, 
fără simţire, zăcea nemişcat sub ploaia care-i biciuia trupul 
gol, în vreme ce noaptea înghiţea încet-încet licăririle 
înserării. 

In ciuda acestei retrageri mai mult sau mai puţin 
nimicitoare, nu se putea spune că Lautaro fusese învins. 
Istoricii recunosc cu toţii că această primă expediţie a lui 
Lautaro împotriva cetăţii Santiago a fost o mare biruinţă 
pentru războinicii araucani, cu toate că nu au dobândit o 
izbândă hotărâtoare din pricina trădării unor triburi în 
clipele cele mai grele ale luptei. Lautaro îi scuturase bine 
pe Cano şi pe Villagra; înaintase în ţinuturile din centrul ţării 
şi, punând stăpânire pe bogata vale Mataqguito, îşi câştigase 
dragostea şi prețuirea indienilor promauci, care, dacă nu 
erau prea buni războinici, în schimb aveau atâta belşug de 
merinde, încât ar fi putut îndestula nu una, ci chiar mai 
multe oşti care s-ar fi războit cu Santiago. 

Pe lângă aceasta, zbuciumul care-l chinuise pe viteaz în 
noaptea aceea în Peteroa nu lăsase urme în sufletul lui 
tânăr şi avântat. Inconjurat de supraviețuitorii ultimei 
întâmplări prin care trecuse pe râul Maule, se îndreptă spre 

pădurile din Arauco pentru a căuta pe pământul unde se 
născuse puterea care să-i îngăduie să adune noi războinici 
şi să se întoarcă împotriva cetăţii Santiago. 

larna trecuse; era în septembrie, cerul îşi cernea ultimele 
ploi; dimineţile aveau o strălucire de cleştar; ceața uşoară, 
străvezie părea un văl de mireasmă aninat de copaci; cireşii 
îşi deschiseră florile roze înmiresmând văzduhul; chiar şi 
din pământ se ridica o chemare la viaţă; era chemarea 
năvalnică a celor neînsufleţite şi a făpturilor vii de a zămisli 
o viaţă nouă, de a săvârşi fapte care, în alte împrejurări, s- 
ar fi crezut că nu le poate face decât Dumnezeu. 

Lautaro, viteazul, simţea cum îi clocoteşte sângele în 
vine; faptele războinice trecură pe plan secundar şi dorinţa 
de a se bucura din plin de frumuseţea firii şi de a afla în 
căminul său un răspuns la duioşia lui nemărturisită îi 
copleşea voinţa şi îi călăuzea paşii, mereu mai grăbiţi, spre 
vechea-i colibă. 

Acolo, pe câmpia Itata, aproape de mare, îl aştepta soţia 
lui. II aştepta în mijlocul firii şi al înserărilor, acele înserări 
care tulbură sufletul trezind amintiri ciudate şi dorinţe 
nedesluşite, în mijlocul priveliştilor australe din Chile, unde 
strălucirea culorilor ia proporţii de vrajă, unde corul se 
revarsă în culori dumnezeieşti, verzi, albastre, iar roşul 
aprins al răsăritului trece de la o nuanţă la alta, care de 
care mai gingaşă, unde râurile curg alburii şi liniştite, 
pentru ca apoi să se întunece ca fierul şi să înceapă să 
cânte în noapte legendele din alte vremi. Florile alcătuiesc 
pe acest tărâm o lume deosebită; copihue se agaţă de 
copaci cu tulpina ei verde şi subţiratică, iar floarea roşie 
pare un rubin preschimbat în mătase sau chiar inima 
copacului, ce va sângera la cea dintâi atingere. Plantele 
agăţătoare cotropesc totul, străduindu-se să înăbuşe şi 
cerul şi pământul. Acolo îl aştepta Guacolda, zâmbitoare şi 
oacheşă, cu pieptul plin de suspine, care acum aveau să-şi 
găsească alinare. 

Lautaro îşi petrecu cea mai mare parte a primăverii 
ducând o viaţă idilică. Işi împrospăta puterile irosite şi, cu 
ajutorul dragostei Guacoldei, izbuti să alunge orice urmă de 

amărăciune, adunată în suflet din întâlnirile cu străinii şi cu 
moartea. Visuri noi începură să-i frământe cugetul; în 
liniştea pădurii, mângâiat de vuietul valurilor pe nisipul 
țărmului apropiat, se gândea la soarta neamului său. 

— Lautaro - îl întreba Guacolda - acest război nu se va 
sfârşi oare niciodată? Luna creşte, descreşte şi tu tot nu te 
întorci; veşnic eşti departe, iar când vii înapoi, vii ca să 
pleci din nou. 

— Guacolda, războiul nu se sfârşeşte niciodată pentru 
luptătorii araucani; ne-am născut ca să luptăm; pacea e un 
vis care ne mângâie doar o noapte şi când soseşte această 
noapte, adormim pentru totdeauna. Arauco duce un război 
care n-a încetat nici o clipă şi nu va înceta niciodată. Când 
celelalte triburi adorm şi se lasă subjugate în chip ruşinos, 
Arauco, vărsându-şi sângele drept pildă, le aminteşte 
datoria lor. În această luptă pentru dezrobirea pământului 
nostru, neamul meu, mai devreme sau mai târziu, are să 
piară. Or să treacă anii, oamenii noştri de mult n-au să mai 
lupte din tată în fiu pentru mântuirea pământului chilian şi 
abia atunci când are să piară cel din urmă luptător al 
nostru, se va naşte a doua împărăție araucană. Datinile 
neamului nostru au să-i călăuzească pe chilieni de dincolo 
de moarte; atunci, într-adevăr, vor rămâne legende pe 
pământul chilian, nu legendele oarbe, crude şi mărginite 
ale triburilor sălbatice, ci legendele vitejilor care au luptat 
pentru dezrobire şi care, din lumea cealaltă, dau pildă 
urmaşilor, îi însufleţesc şi-i ocrotesc pe câmpul de bătaie 
împotriva oştilor vrăjmaşe. 

— Spaniolii sunt foarte puternici - spuse îngândurată 
Guacolda. Uneori mi-e teamă că n-o să-i poţi învinge... 

— Totuşi nu-s de neînvins; i-am învins o dată şi am să-i 
înving din nou. De data aceasta, războinicii mei n-au să 
poată fi opriţi de nimic; o să cucerim Santiago şi-o să 
izgonim cotropitorii de pe pământul chilian. 

— Aşadar, te gândeşti să pleci din nou? 

— Da, Guacolda, peste câteva zile... 

— Nu mai pleca; lupta asta fără sfârşit te-ar putea costa 
viaţa; e ca şi cum te-ai duce în întâmpinarea morţii. O, de- 

ar fugi de tine! Lautaro, de ce nu mă iei şi pe mine la luptă? 

Lautaro zâmbi; femeia araucană îşi însoțea soţul în 
război, dar numai atunci când luptele se desfăşurau în 
Arauco. Într-adevăr, înaintea lui nici o căpetenie nu-şi 
dusese războinicii la luptă printre străini; pentru ce n-ar 
putea să statornicească un nou obicei, să-şi ia soţia în 
această nouă luptă? Guacolda era tânără, voinică şi 
neînfricată, ştia să-i rânduiască şi să-i curețe armele tot aşa 
de bine cum ştia să gătească mâncare; mereu zâmbitoare, 
era mai curată şi mai gingaşă decât cea mai frumoasă 
floare din pădure. De ce să n-o ia cu el? Mai cu seamă dacă 
o să intre în Santiago. Atunci va trebui să stea în casa 
guvernatorului şi un guvernator fără soţie nu se bucură de 
prea multă cinste din partea oamenilor şi nici nu poate 
primi musafiri... Lautaro râse şi spuse fără ocol: 

— De ce nu? Eşti soţia mea acasă; de ce n-ai putea fi 
soţia mea şi în timp de război? Am să te iau cu mine la 
Santiago... 


LUNG E DRUMUL PÂNĂ LA SANTIAGO 


Ah noiembrie 1556, locuitorii capitalei se alarmară de noua 


| expeditie a neobositei căpetenii araucane. De dată 
aceasta veni cu câteva mii de indieni: guirihuani, nublii, 
chancos,  cauqueni, toţi din ţinuturile promaucilor şi 
bineînţeles araucanii lui de pază care nu-l părăseau 
niciodată! Pătruns de însemnătatea puterii sale, Lautaro, 
căpetenia cea mare, păşea mândră, urmat de numeroşi 
însoțitorii. Trâmbiţa galbenă, aninată pe pieptul lui ars de 
soare, coiful roşu, împodobit cu pene în culori aprinse şi 
calul mic, dar iute, îi dădeau înfăţişarea unui rege barbar 
urmat de hoardele lui. 

De astă dată chibzuise altfel lucrurile; nu se gândea să se 
statornicească undeva şi să-i aştepte pe spanioli; 
dimpotrivă, hotărî să le iasă înainte, trimițând mici cete de 
războinici care să hărţuiască vrăjmaşul şi astfel să-i 
deschidă drumul pentru înaintarea hotărâtoare asupra 
capitalei. Se îndreptă deci spre valea Mataqguito; îşi aşeză 
tabăra vremelnic în ţinutul Lora; tinzând mereu spre 
Santiago, înainta mai departe de-a lungul văilor râurilor 
Lontue şi Gaulemo; țelul lui era să ajungă la mlaştinile din 
Apalta, unde putea să-şi ridice o tabără care să-i poată 
înfrunta oricând pe spanioli. Acolo se afla aproape de 
Santiago şi locurile înseşi îl apărau ca o adevărată cetate. 
Apalta era un ţinut mlăştinos şi presărat cu pădurici de 
peumos, arbori de scorţişoară şi pataguas, loc minunat de 
luptă pentru araucani şi, fără îndoială, cu totul neprielnic 
pentru spanioli. 

Villagra se afla în La Serena şi nu putea deocamdată să 
se ocupe de organizarea apărării; consilierii municipali, 
înspăimântați, ţinură o consfătuire; se săpară şanţuri în 
jurul oraşului, se strânseră provizii pentru eventualitatea 

unei împresurări, se făcură liste de voluntari şi se organiză 
o colectă. În afară de asta, fiecare cap de familie făgădui să 
contribuie la apărare cu un om înarmat. Comanda trupelor 
fu încredinţată vestitului Juan Godinez şi căpitanului Alonzo 
de Escobar, faimos pentru cicatricea care îi brăzda faţa. 
Spaniolii ieşiră în întâmpinarea lui Lautaro, hotărâți să-i 
aţină calea şi să-l împiedice cu orice preţ de a ajunge la 
mlaştini, de unde apoi n-ar mai fi putut să-l alunge. 

În vremea aceasta, Lautaro îşi aşeză tabăra la gurile 
râului Gualemo, împărţindu-şi războinicii în două cete, la o 
depărtare cam de o leghe una de alta. Godinez înainta 
încet, cu precauţie, adulmecând primejdia ca o vulpe 
bătrână, până ce descoperi vrăjmaşul. Aşteptă în noaptea 
luminoasă şi caldă de decembrie şi când mijiră zorile, se 
repezi cu cavaleria asupra a ceea ce presupunea el că e 
oştirea lui Lautaro. Lupta fu scurtă: indienii fură măcelăriți 
îngrozitor; surprinşi în somn, abia avură vreme să pună 
mâna pe arme. Godinez şi soldaţii lui îi trecură însă prin 
sabie fără milă; scăpară doar câţiva promauci, care fugiră 
pentru a duce vestea în tabăra lui Lautaro. Spaniolii îi 
urmăriră îndeaproape şi nu lăsară timp indienilor să 
pregătească o nouă apărare. Lautaro îşi dădu seama că 
războinicii lui erau cuprinşi de spaimă şi, socotind că în 
asemenea împrejurări lupta ar fi pierdută dinainte, hotări să 
nu înfrunte duşmanul; se trase înapoi în deplină rânduială, 
aproape fără pierderi. 

Tovarăşii lui de luptă, promaucii, suferiseră însă pierderi 
însemnate, iar cei rămaşi în viaţă se grăbeau să se facă 
nevăzuţi fugind în munţi şi pe potecile ascunse ale 
pădurilor. Godinez nu se încumetă să-i mai urmărească şi 
se întoarse la Santiago, unde se întâlni cu guvernatorul 
Villagra, care se întorsese din ţinuturile de la miazănoapte. 

Aflând că Lautaro se retrăsese, Villagra se grăbi să adune 
cât mai multe trupe spre a porni în urmărirea lui; spaniolii 
câştigaseră două victorii una după alta şi era deci 
momentul cel mai potrivit pentru a da araucanilor o lovitură 
de moarte. Porni deci la începutul verii, cu un mare 
detaşament de cavalerie, spre Imperial. Fu însă foarte uimit 

negăsind în drum nici urmă de căpetenie araucană. Toate 
triburile de la miazăzi erau liniştite; aurul grâului lucea pe 
câmpii, bărbaţii şi femeile munceau ca de obicei. Nici o 
ameninţare, nici o săgeată, nici un atac. Făcu cea mai 
liniştită călătorie din viaţa lui. Pământul părea că înfloreşte 
sub soarele arzător de ianuarie şi, sub ochii guvernatorului, 
se întindea o lume paşnică ce-şi vedea în tihnă de muncă. 
Ca şi Don Pedro de Valdivia, Villagra crezu că misiunea lui 
se încheiase, socoti că stăpânirea spaniolă sfârşea prin a se 
statornici şi că băştinaşii erau înfrânți pentru totdeauna. 
Mândru că el fusese acela care învinsese în cele din urmă 
seminţiile neîmblânzite din Chile, era sigur că maiestatea 
sa îl va numi guvernator, funcţie pe care şi-o luase cu de la 
sine putere după moartea lui Valdivia. Surăzător şi cu 
cântecul pe buze, îşi făcu intrarea în Imperial. Indienii îl 
priveau nepăsători, tăcuţi şi închişi în ei; nu se putea spune 
dacă în mâna întinsă ascundeau un pumnal sau un dar. 

Trecu vara şi primele burniţe ale lui aprilie treziră 
podagra guvernatorului; blestemând clima umedă şi rece a 
acelei regiuni, încalecă şi ordonă întoarcerea la Santiago. In 
închipuirea lui de aventurier, această călătorie de înapoiere 
lua proporţiile unei apoteoze; se şi vedea făcându-şi 
intrarea triumfală în oraş, ca un comandant suprem al 
coloniei, în timp ce oamenii paşnici din Santiago şi indienii 
yanaconi îl primeau cu aclamații şi urale. ă 

Înainta astfel până la malul râului Maule. Într-o zi, în 
cortul său intră o ştafetă din Santiago. 

— Senor, Lautaro s-a, răsculat din nou şi se îndreaptă 
spre capitală... 

— E oare cu putinţă? Acest tinerel îndrăzneşte pentru a 
treia oară să pună în primejdie cariera mea şi viaţa 
coloniei? Dacă şi de astă dată are să scape cu viaţă, e 
diavolul întruchipat. Am să-l învăţ eu ce înseamnă să se 
împotrivească puterii maiestăţii sale! 

Într-adevăr războinicii lui Lautaro se îndreptau pentru a 
treia oară spre Santiago. După ce fusese lovit pe 
neaşteptate la Gualemo, tânăra căpetenie se trăsese înapoi 
în văile de baştină, unde stătuse două luni; căpeteniile se 

întruniseră din nou şi din nou săgeata războiului era 
însângerată; pentru a treia oară, Lautaro fusese ales mare 
căpetenie şi, prin urmare, trebui să pornească în fruntea 
războinicilor împotriva spaniolilor. 

De astă dată Lautaro arăta cu totul altul; îl urmau 
numeroşi însoțitori. Straja lui araucană era urmată de 
ceilalţi războinici, în frunte cu un prieten al său numit 
Chillican. Lautaro privea încruntat şi-şi călăuzea războinicii 
într-o disciplină de fier; uneori era mânios, aprins; îi plăcea 
să se ţină deoparte de ceilalţi şi, în felul lui de a fi, vădea o 
mâhnire tăinuită; Guacolda îl însoțea şi de astă dată, dar nu 
izbutea de loc să înveselească chipul soţului său. 

Înainte de a porni la drum, Lautaro vorbi războinicilor: 

— Nu aşteptaţi ajutor de la mişeii care locuiesc în 
împrejurimile cetăţii Santiago; de atâtea ori ne-au făgăduit 
sprijin şi tot de atâtea ori ne-au părăsit... Fiţi aspri şi 
necruţători cu ei; pe drept cuvânt sunt vrednici de robia în 
care îi ţin străinii. În vreme de război nu putem fi 
îngăduitori; să-i silim să intre în rândurile noastre; cu biciul 
să-i învăţăm să-şi cinstească pământul şi să-şi dea viaţa 
pentru el. Dacă îi luaţi prizonieri, purtaţi-vă cu ei ca şi cu 
conchistadorii... Intraţi în satele lor, jefuiţi tot ce întâlniți în 
cale fără a face deosebire între spanioli şi promauci! ... 

Războinicii îşi arătară bucuria la auzul unor asemenea 
îndemnuri; un astfel de război le plăcea, război sălbatic, 
fără cruţare, pe viaţă şi pe moarte. Astfel, înaintând ca un 
vultur mânios în fruntea unei haite de lupi, Lautaro semăna 
în drumul său spaima şi moartea. Atât de îngrozitoare erau 
faptele săvârşite de oamenii lui, încât Chillican, ruşinat, îi 
spuse într-o zi: 

— Lautaro, aşa ceva nu mai poate dăinui. Nu ne-ai adus 
aici ca să luptăm împotriva fraţilor noştri. Ce facem: ne 
războim cu băştinaşii, sau cu spaniolii? 

La acestea, ridicând glasul, căpetenia îi răspunse: 

— Eu sunt cel ce porunceşte aici şi toţi, înţelege bine, 
toţi, de la cel din urmă războinic până la ajutorul meu, 
trebuie să mă asculte orbeşte! 

Chillican se depărtă nespus de mâhnit; nu mai avea ce 

face. Guacoldei îi spuse doar atât: 

— Soţul tău merge spre pierzanie; îl stăpânesc duhurile 
rele şi-i întunecă gândirea; se lasă robit de ură şi de dorinţa 
de răzbunare. Războiul dus de el nu mai e sfânt ca cel 
dinainte; acum Lautaro e un sălbatic în fruntea altor 
sălbatici... 

Guacolda îşi privea soţul şi suferea ghicind zbuciumul din 
sufletul lui; şi ea trăise printre spanioli şi ştia că sunt 
oameni întregi, dintr-o bucată, că-şi iubesc ţara şi se supun 
stăpânitorului lor. Era dureros să vadă că neamului său îi 
lipseau aceste însuşiri de căpetenie. Lautaro voise să 
desăvârşească neamul araucan, luând drept pildă măreţia 
şi geniul spaniol, pe care le cunoscuse în apropierea lui 
Valdivia; acum se îndoia că-şi va mai putea atinge țelul. 
Guacolda înţelegea amărăciunea lui, dar nu putea să-l 
ajute, nu putea să-i vorbească deoarece era sigură că şi el 
vedea lucrurile tot atât de limpede ca şi ea. Uneori, omul 
înţelept şi cuminte, viteazul cel mai mărinimos trebuie să 
se coboare până la sălbăticie pentru a se putea înţelege cu 
sălbaticii; fiarele fioroase nu sunt ucise cu vorbe blajine, ci 
cu pumnalul sau cu securea. Aşa trebuie procedat de multe 
ori cu oamenii care se încăpăţânează să menţină legile 
pădurii. Inconjurat de sălbatici, Lautaro pornise o luptă 
sfântă împotriva cotropitorilor ţării lui; dreptatea acestei 
lupte era mai presus de orice păcat întâmplător; el lupta 
pentru viitor, el apăra pământul care veacuri de-a rândul 
avea să fie pământul chilienilor; nu putea deci să se 
oprească în faţa unor piedici mărunte; alungând frica, 
sălbatic, tăcut, înveninat, înainta întins asupra oraşului 
Santiago, lăsând în urma lui râuri de sânge şi faima faptelor 
sale. 

Ascultând veştile aduse de iscoade, se trase pe celălalt 
mal al râului Mataquito, la poalele unui deal numit 
Chilipirco, între o apă mică şi o întindere năpădită de 
trestie. Acolo hotărâse să oprească înaintarea lui Villagra şi 
să împiedice sosirea oricăror ajutoare de la Santiago. Dar 
Lautaro nu ştia că mişcările lui erau, de asemenea, pândite. 
Intr-adevăr, îndată ce trecu peste Maule, Villagra află unde 

şi cu câţi războinici se întorsese Lautaro; nu cunoştea însă 
poziţia exactă a locului. Între timp, de la Santiago, 
neobositul Godinez pornise cu o mică trupă de cavalerişti, 
hotărât să înfrângă pentru a treia oară pe araucani. 

Aşa se făcu că, pe o întindere de şase sau opt leghe, se 
găseau trei oşti care se căutau şi îşi întindeau capcane, fără 
a se întâlni într-o luptă hotărâtoare la câmp deschis. Potrivit 
noii sale hotărâri, Lautaro îşi mişca de colo-colo, de-a lungul 
râurilor Mataqguito şi Lontue, sprintenele rânduri ale 
războinicilor, astfel că ar fi fost cu neputinţă să fie luat pe 
neaşteptate şi silit să înfrunte o luptă în câmp deschis. In 
afară de aceasta, spaniolii cunoşteau puterea araucanilor şi 
nu aveau de gând să se aventureze într-o luptă decisivă. 

Sosise ziua în care soarta stăpânirii din Chile urma să se 
hotărască în câteva ceasuri; Lautaro era gata să-şi înfrunte 
soarta. Înfrângerile de până atunci nu făcuseră decât să-l 
înverşuneze, să-i aţâţe înflăcărarea războinică. Pe de altă 
parte, spaniolii ştiau că pierderea unei lupte în acele 
împrejurări însemna căderea oraşului Santiago şi sfârşitul 
stăpânirii lor. În acele văi atât de darnic hărăzite de natură, 
era în joc soarta nu a câtorva oameni, ci a unui întreg 
popor. 

Zilele treceau. Mica oaste a lui Godinez putu fi zărită într- 
o bună zi din tabăra lui Lautaro, dar apoi pieri în chip 
ciudat. Guvernatorul Villagra ora un om priceput în 
înşelătorii. Mai puţin strateg, dar mai şiret decât Valdivia, el 
se hotărî să-l prindă pe Lautaro printr-un vicleşug. Trimise o 
ştafetă cu un bilet către Godinez, prin care îi ordona să-l 
ajungă într-un anumit loc, lângă satul Gurico. Atunci îl 
pierduse Lautaro din vedere pe Godinez. Cele două trupe 
spaniole se uniră şi începură, să pregătească împreună 
atacul împotriva indienilor. Vicleşugul guvernatorului nu se 
opri însă aci; ştiind că Lautaro are iscoade pe tot drumul cel 
mare spre Santiago, care îl vesteau despre orice mişcare a 
spaniolilor, se hotărî să-şi trimită suita în capitală şi în acest 
scop, îşi îmbrăcă servitorii în haine soldăţeşti - cunoscutele 
„pălării, gulere de dantelă şi pelerine”. Iscoadele lui Lautaro 
care îi văzură trecând, de departe crezură că e Villagra cu 

oastea lui, fugind speriat şi dădură îndată de veste 
căpeteniei araucane, care, bineînţeles, nu mai avu nici o 
grijă. Era tocmai ceea ce dorea guvernatorul. 

Lautaro gândi că conchistadorii se temeau de el şi hotări 
să-i urmărească pe un drum lăturalnic până în apropierea 
oraşului, pentru ca acolo să dea lupta hotărâtoare. Din acea 
zi, Ştiindu-se scăpaţi deocamdată de duşmani, Lautaro şi 
oamenii lui se odihniră; nu mai rânduiră paza de noapte şi 
nu mai puseră nici cercetaşi; străjerii dormeau la locul de 
veghe şi nu mai erau spânzurați între două sulițe... 

Villagra şi Godinez socotiră că a sosit clipa atacului, într-o 
seară, în timp ce dezbăteau amănuntele luptei, în cortul lor 
se ivi un musafir ciudat. Cei doi conchistadori îl priviră cu 
dispreţ, cu _ trufie. Noul sosit era un indian îmbrăcat 
sărăcăcios, întovărăşit de un tălmaci, aşa cum se numeau 
pe vremea aceea interpreţii. 

— Ce doreşti? îl întrebă sec guvernatorul. 

— Am venit să-ţi făgăduiesc capul lui Lautaro - răspunse 
celălalt, cu glas răguşit, strâmbându-se. 

Cei doi spanioli îl priviră cu luare-aminte şi îndată se 
arătară mai binevoitori. 

— Ce vrei să spui? întrebă Villagra. Capul lui Lautaro? Ce, 
l-ai ucis? 

— Nu, stăpâne, nu l-am ucis, dar ai putea să-l ucizi dacă 
ţii seama de sfaturile mele... 

— Să vedem, vorbeşte limpede şi repede; dacă îmi aduci 
veşti bune, îţi voi da tot ce doreşti: aur, pământ, cai, tot ce 
vrei; dacă însă mă înşeli, vei fi sfâşiat în bucăţi de câinii mei 
turbaţi. 

— Nu, stăpâne, n-am să te înşel; jur că am să-ţi spun 
adevărul... 

Şi astfel trădătorul destăinui spaniolilor locul unde se afla 
tabăra lui Lautaro, lipsa de grijă în privinţa pazei, cât şi cel 
mai bun mijloc de a tăvăli asupra araucanilor se 
neaşteptate. 

În timp ce indianul vorbea, spaniolii îl priveau cu luare- 
aminte. Era un bărbat de statură mijlocie, oacheş, cu ochii 
mici, înfundaţi în orbite, cu părul negru, zbârlit, murdar şi 

neplăcut la vedere; nu era dintre servitorii guvernatorului; 
adevărul e că venea chiar din tabăra lui Lautaro, unde se 
îndeletnicea cu furtişagurile. În timp ce vorbea, un rânjet îi 
schimonosea gura; se arăta nespus de umil, ceea ce 
dovedea că e fricos şi făţarnic. 

Când isprăvi, Villagra îi spuse lui Godinez: 

— De astă dată nu ne va mai scăpa: se pare că se 
apropie sfârşitul vestitei căpetenii... 

— E ciudat - răspunse Godinez, dus pe gânduri - că vrea 
să ni-l vândă un om din neamul lui. Aş fi preferat ca 
sfârşitul să se petreacă mai onorabil, să se hotărască într-o 
luptă cinstită... 

— Pentru a câştiga o luptă nici un mijloc nu-i de 
disprețuit - replică guvernatorul. O să-l lăsăm în viaţă, asta 
da. In noaptea aceasta, înainte de a porni, am să vorbesc 
soldaţilor; nu-mi pasă că vor fi neînduplecaţi cu duşmanul; 
ba chiar am să le ordon eu însumi să-i răpună pe toţi 
războinicii araucani, cruţând numai viaţa căpeteniei lor. 
Trebuie să-l prindem de viu, să-l trimitem maiestăţii sale în 
Spania, ca să vadă ce fel de oameni se nasc pe acest 
pământ al Americii. 

Şi chiar aşa făcu Villagra. Înainte de a porni la luptă, 
vorbi soldaţilor şi făgădui o răsplată aceluia care-l va prinde 
viu pe Lautaro. Se mândrea gândindu-se că în noaptea 
aceea îi va cădea în mână un prizonier ce va stârni vâlvă în 
Europa. 

Spaniolii porniră la drum îndată ce se înnopta; asupra 
araucanilor se îndrepta o oaste numeroasă, alcătuită din 
soldaţi aleşi, printre care se aflau cei mai încercaţi 
cuceritori ai pământului chilian: cei trei Villagra, Godinez, 
Escobar, Diego Cano, renumitul Andres de Napoles, Alonso 
de Miranda, Marino de Lovera... floarea cavalerilor, luptători 
neînfricaţi, căliţi în focul a sute de lupte. 

Villagra trimise înainte pe trădător, pe tălmaci şi doi 
soldaţi; nu dorea să fie atacat prin surprindere. După aceea 
porni în fruntea oştirii, nu de-a lungul râului, ci prin Las 
Palmas, luând-o în linie dreaptă spre Chilipirco. 

Cei patru trimişi se întoarseră puţin după miezul nopţii. 

Unul din soldaţi spuse guvernatorului: 

— Senor, indianul a spus adevărul; am ajuns pe întuneric 
până la cortul lui Lautaro. N-au pază, toţi dorm; nici nu 
bănuiesc ce-i aşteaptă. Când am ajuns lângă cortul lui 
Lautaro. Am auzit două glasuri; cred că îşi povesteau un 
vis; au tăcut însă îndată; pesemne că au adormit din nou... 

— Minunat - spuse Villagra - totuşi nu-i vom ataca acum; 
înconjurăm tabăra şi cădem peste ei în zorii zilei; aveţi grijă 
să rămână în viaţă numai căpetenia... 

ZORII CEI DIN URMA 


mn noaptea aceea, Lautaro şi Guacolda se retrăseseră 


| devreme în cortul lor. Era o noapte întunecoasă şi vântul 
rece trecea şuierând, parcă prevestitor. Puțin după 
miezul nopţii, Lautaro se trezise deodată din somn şi, 
nemaiputând să adoarmă, privea cerul prin deschizătura 
cortului. Se vedeau câteva stele; luna se ivi o clipă şi fu 
îndată acoperită de o perdea de nori care păreau că o 
îmbrăţişează. Lautaro se trezise cu inima strânsă, plină de 
o nelinişte ciudată; răsufla greu şi tocmai voia să se ridice 
ca să iasă din cort când Guacolda se deşteptă şi ea şi-l 
întrebă speriată: 

— Lautaro, ce s-a întâmplat? De ce nu dormi? 

— Nu-i nimic, draga mea, nu-i nimic. M-am trezit pe 
neaşteptate. Am visat că un spaniol înarmat cu tot felul de 
arme stătea în faţa mea şi se pregătea să mă lovească; eu 
nu puteam să mişc braţele, inima îmi era grea părând că va 
înceta să bată; când am deschis ochii, am zărit lângă pat o 
umbră ce se apropia de mine; părea o pasăre uriaşă; am 
dat să mă scol şi atunci umbra s-a îndepărtat bătând parcă 
din aripi şi s-a mistuit în beznă... 

— Lautaro, eu am avut acelaşi vis... Te-am văzut căzând, 
răpus de o lovitură cumplită; zăceai plin de sânge. Am visat 
că îţi sosise sfârşitul, ca şi cum ceva de neînlăturat cerea 
moartea ta. Lautaro, aş vrea să nu ne despartă nimic... 

Guacolda plângea, zbuciumată de o durere fără margini. 
Lautaro o îmbrăţişă şi încercă s-o îmbărbăteze: 

— Nu te teme, de ce să crezi că totu-i de neînlăturat: 
dacă tu vrei să trăiesc, cine crezi că va fi atât de puternic 
ca să mă poată ucide? Nu, Guacolda, eu n-am să mor, 
duhurile din Arauco mă ocrotesc; sunt atâtea de făcuta mai 
avem atâta de luptat, n-aş putea să mor acum... 

Dar în glasul lui se simţea o nedesluşită deznădejde ca o 
presimţire a zguduitorului sfârşit. Oare întreaga lui; viaţă nu 
fusese o ciudată aventură? Ce altceva erau războaiele lui 
decât o căutare înverşunată a morţii? Vrăjitorul din tribul lui 
îi prorocise sfârşitul; era vie în amintirea sa ziua aceea în 
care Tucapel îl ucisese pe vrăjitor pentru prevestirile lui 
sumbre. Guacolda îl privi cu o duioşie nespusă şi, printre 
suspine, îl rugă: 

— Lautaro, nu îngădui să te ucidă în noaptea asta... la-ți 
armele, cheamă-ţi războinicii şi să plecăm de aici... Sfârşitul 
tău va fi şi sfârşitul meu; n-am să mai pot trăi dacă ai să 
mori tu; şi în noaptea asta, duhurile neamului tău au venit 
să ne vestească... Să plecăm de aici... 

Dar gândurile căpeteniei zburau departe de cele ce se 
petreceau în noaptea aceea... 

— Dacă aş muri în noaptea asta, va rămâne cineva după 
mine care să călăuzească paşii neamului meu. Mi-am iubit 
mult ţara şi neamul şi dacă nu am făcut nimic pentru el, 
este pentru că soarta mi-a încătuşat braţele; dar am vrut 
să-l văd dezrobit; aş fi vrut să-l văd trăind ca aceşti oameni 
din jurul văilor, fericiţi în mijlocul lanurilor, aş fi vrut să-l văd 
râzând printre minunatele flori din Chile şi măreţele sale 
râuri, aş fi vrut să-l văd puternic şi vesel, stăpân pe avuţiile 
lui, stăpân pe minele lui, pe grâul lui, pe mările lui, pe 
pustiurile lui... 

Lautaro tăcu; în pieptul lui clocoteau însă cuvinte pe care 
nu putea să le rostească; poate visa că odată toate triburile 
din America se vor uni pentru a-i alunga pe cotropitori şi că 
neamul lui se va scutura de închipuiri, va ieşi din păduri, din 
peşteri şi din insule pentru a cunoaşte bucuria vieţii, care 
nu trebuie să însemne o luptă oarbă şi sălbatică, ci 
dragoste şi bună înţelegere între toţi. Neamul lui va învăţa 
cândva ceea ce învățase şi el de la Valdivia: să trăieşti 
pentru a înfăptui un ţel măreț, să munceşti cu încredere, 
ştiind că, mai presus de toate, ceea ce faci primeşte 
binecuvântarea cuiva mai mare decât noi. 

Ochii lui iluminaţi de o gândire încordată se aţintiseră 
spre cer; glasul lui molcom se pierdea contopindu-se cu 

vântul spre a rătăci printre copaci şi a zbura pe deasupra 
râului. Guacolda îşi rezemase capul pe pieptul lui şi se 
odihnea alinată; Lautaro o sărută pe frunte şi, închizând 
ochii, lăsă ca soarta să-i hotărască viaţa. 

Villagra înainta cu soldaţii lui şi se opri chiar în spatele 
taberei indiene, închizând astfel drumul pe care Lautaro îl 
avea deschis spre câmpie pentru orice împrejurare. 
Guvernatorul luă toate măsurile, ca atacul să nu dea greş; 
era aidoma cu ucigaşul care vine noaptea lângă pat şi 
chibzuieşte în ce fel să dea o lovitură de moarte. Noaptea 
nu era prielnică pentru îndeplinirea planurilor sale; cerul se 
limpezise şi stelele străluceau printre ramurile copacilor. 
Villagra aştepta nerăbdător ivirea zorilor. 

Ceasurile treceau; tabăra era cufundată într-o linişte 
adâncă; indienii dormeau duşi. Cerul se lumină slab şi 
stelele începură să se stingă pălind că toate constelaţiile se 
destramă; s-ar fi zis că în văzduh se înalţă o apă lăptoasă şi 
apoi pogoară ca un abur subţire; umbrele începeau să se 
topească şi totul se lumina, se colora în albăstrui, făcând ca 
lucrurile să-şi piardă contururile. Vântul rece al zorilor trecu 
în zbor cu un geamăt, înfiorând inimile războinicilor. În 
înaltul cerului, Crucea Sudului mai luptă câtva timp pentru 
a-şi menține stăpânirea;  desprinzându-se ca nişte 
mărgăritare de pe pologul albastru de catifea, stelele se 
stingeau uşor şi rămâneau fără luciu, pierdute pe bolta 
cerească. 

Deodată, liniştea fu străpunsă de sunetul unei trâmbiţe - 
un zgomot cu totul neprevăzut, cine ştie, poate un strigăt 
de spaimă sau o chemare de luptă. 

Trâmbiţat răsunase în tabăra spaniolă şi Villagra, auzind- 
o, nu-şi putu stăpâni mima, fiindcă cel care sunase călcase 
ordinul lui, punând în primejdie tot planul de luptă. 

— La dracu! scrâşni Villagra. Cine i-o fi dat ordin să sune? 

Dar faptul fusese săvârşit; treziţi de o trâmbiţă care nu 
era a căpeteniei lor, araucanii se sculară în grabă şi îşi 
căutară armele pe dibuite ca să se apere! 

— La luptă, spanioli! strigă guvernatorul şi se năpusti cu 
toţi oamenii asupra taberei lui Lautaro. 

Lupta se dovedi nespus de anevoioasă; spaniolii 
forfoteau printre indieni şi printre copaci, fără a desluşi 
mare lucru din pricina întunericului; araucanii, treziţi pe 
neaşteptate dintr-un somn adânc, nu-şi dădeau seama ce 
se întâmplă şi se apărau mai mult orbeşte, folosindu-se, în 
lipsă de alte arme, de pietre, de lemne, tăciuni şi chiar de 
pumni. 

Auzind chemarea trâmbiţei, Lautaro sărise în picioare şi, 
apucând pumnalul, ieşise din cort. Pentru o clipă, în lumina 
înceţoşată a dimineţii, frumuseţea lui tinerească opri 
avântul celor care îl văzură; cu braţul zvelt şi vânjos ridicat 
în sus cu pumnalul gata să lovească, cu pletele negre 
fluturând în vânt, cu ochii aprinşi de apropierea luptei, 
părea un zeu al războiului sau un vultur preschimbat în om. 
Din tabăra duşmanilor se auzi un strigăt: 

— Aici, spanioli, aici e Lautaro! ... 

Aproape patru sute de yanaconi se repeziră asupra lui 
aruncând săgeți şi sulițe şi învârtind măciucile grele 
deasupra capului. Inainte, de a cădea prins, o săgeată bine 
ţintită îi străpunse pieptul şi tânărul viteaz se prăbuşi mort 
fără a scoate un geamăt, cu un zâmbet de nepăsare şi de 
dispreţ faţă de moarte încremenit pe buze... 

Îl uciseseră fraţii lui, slugarnicii yanaconi, care încă de la 
începutul războiului fuseseră robii conchistadorilor şi care 
nu voiseră să se ridice la luptă pentru dezrobire. Nici 
Villagra, nici Godinez, nici ceilalţi, comandanţi spanioli nu 
avură vreme să oprească această ticăloşie. Când se 
apropiară de locul unde căzuse căpetenia, hotărâți să-l 
scape dacă mai era cu putinţă, găsiră doar leşul lui şi lângă 
el o pată întunecată ce creştea tot mai mult. Abia avură 
timp să-l privească, deoarece, văzându-şi căpetenia căzută, 
cei şase sute de tineri care alcătuiau straja araucană a lui 
Lautaro se aruncară asupra conchistadorilor ca nişte lei şi, 
alungându-i, făcură zid în jurul trupului viteazului. Se 
încinse o luptă pe viaţă şi pe moarte; părăsiţi de promauci, 
care fugiseră la începutul luptei, araucanii se apărau ca 
fiarele încolţite. Răspundeau loviturilor conchistadorilor cu 
măciucile şi cu pumnalele. Luptând corp la corp, privindu-se 

ochi în ochi, se bătură şase ceasuri; la sfârşit, cei şase sute 
de tineri care făcuseră zid în jurul trupului lui Lautaro îl 
acoperiră cu trupurile lor: spaniolii nu lăsaseră în viaţă pe 
nici unul. În timpul acesta, yanaconii se îndeletniceau cu tot 
felul de blestemăţii. Guacolda parcă intrase în pământ - fie 
că fusese ucisă de ei, fie că fugise spre padinile din 
Arauco... Poate că ea însăşi căutase să piară de mâna 
duşmanilor, deoarece îi jurase lui Lautaro că îl va urma şi 
dincolo de moarte. 

Dar sălbăticia slugarnicilor yanaconi nu se mulţumi cu 
atâta: luară trupul lui Lautaro, îi tăiară capul şi, după 
obiceiul lor, îi folosiră ţeasta la chefuri... 

Şi astfel, doi oameni de valoare se înfrăţiră într-o 
tragedie comună. Din ţeasta lui Don Pedro de Valdivia 
băuseră araucanii pentru a-şi sărbători izbânda, iar din 
ţeasta lui Lautaro băură vyanaconii pentru a pecetlui 
trădarea. Căpitanul din Flandra şi din Roma şi tânărul 
războinic din Arauco îşi împleteau astfel destinele într-un 
simbol care va rămâne în istorie ca o învăţătură pentru 
tinerele popoare din America. Conchistadorul îi dăduse lui 
Lautaro mijloacele prin care acesta să-l poată învinge, să-i 
ia viaţa şi să-şi dezrobească ţara. Lautaro a dat tot ce a 
avut mai bun din tinereţea lui minunată aceloraşi oameni 
care l-au ucis în dimineaţa aceea, retezând într-o clipă firul 
măiestru din care se ţesea măreţia istoriei chiliene. 

Amândoi au fost oameni cutezători care nu s-au 
înfricoşat de moarte şi au pornit la înfăptuirea năzuinţelor 
lor cu arma în mână, care şi-au cucerit gloria şi aproape că 
au dobândit o ţară; dar aşa cum au învins, tot astfel au 
pierdut totul într-o clipă. După ei, i-a revenit istoriei sarcina 
de a înfăptui ceea ce au visat; un nou popor, zămislit pe 
primitorul pământ chilian ca urmaş al aventurierilor spanioli 
şi ai războinicilor din Arauco, a propăşit clădind o ţară 
puternică, plină de avânt, întreprinzătoare, un popor care 
iubeşte şi-şi apără libertatea, care înfruntă greutăţile vieţii 
şi luptă împotriva vitregiilor naturii fără a da înapoi 
vreodată, conştient de înalta sa menire, în frăţie cu 
celelalte naţiuni. 

Dar la aceasta s-a ajuns numai după ce au fost jertfite 
multe vieţi. In desfăşurarea acestei lupte de întemeiere a 
unei ţări, umbra lui Lautaro a jucat un mare rol spiritual... 

UMBRA LUI LAUTARO 


upă moartea lui Lautaro, războinicii araucani au fost 

călăuziţi mai departe în luptă de Caupolican. Indienii 

obişnuiau să-şi sărbătorească izbânzile cu mare 
însufleţire. Cu prilejul uneia din aceste serbări, un ofiţer 
spaniol pe nume Reinoso s-a năpustit asupra araucanilor pe 
neaşteptate şi l-a luat prizonier pe Caupolican, care a fost 
osândit fără întârziere la moarte prin tragere în ţeapă, 
îngrozitor supliciu al acelor vremi. Această cruzime şi 
înfrângerile întâmplătoare nu slăbiră însă  dârzenia 
araucanilor. 

In 1598, izbucni o uriaşă răscoală în sudul ţării. 
Căpetenia de trib Pelantaro surprinse o trupă expediţionară 
spaniolă pe râul Lumaco şi o nimici până la ultimul om, 
omorându-l până şi pe guvernator. Pe urmă înainta, urmând 
o cale asemănătoare cu aceea a lui Lautaro şi cuceri toate 
oraşele din sud. Patru guvernatori au luat, unul după altul, 
comanda trupelor, dar nici unul n-a putut să redobândească 
ceea ce pierduseră. 

La sfârşitul secolului al XVI-lea, spaniolii, hărţuiţi 
neîncetat de araucani şi de corsarii olandezi şi englezi care 
pustiau coastele Americii spaniole, se mulţumiră să se 
menţină pe teritoriul de la nord de Bio-Bio. Mai târziu, 
încheiară o înţelegere cu araucanii, dar pacea nu ţinu mult. 

În timpul acela, rege al Spaniei era Filip al III-lea. Înfuriat 
de înfrângerile armatelor sale, hotări ca toţi indienii prinşi în 
lupte să fie declaraţi sclavi. Drept răspuns, indienii au 
aplicat aceeaşi măsură, pe care, în realitate, spaniolii abia o 
puteau pune în practică. De atunci, spaniolii prinşi erau 
împărţiţi între triburi şi puşi la tot felul de munci. 

Se încheie o nouă înţelegere: pacea de la Quillen căreia îi 
urmă altă răscoală, la un secol după ce Lautaro începuse 

războiul prin vestita luptă de la Tucapel. Cu întreruperi, dar 
tot atât de sângeros şi de neînduplecat, războiul continuă 
de-a lungul secolului al XVil-lea. lIzbucniră încă două 
răscoale ale băştinaşilor până ce, în sfârşit, Ambrosio 
O'Higgins luă conducerea guvernului din Chile şi instaură o 
pace trainică. 

Poporul araucan a luptat în toţi aceşti ani pentru a-şi 
păstra libertatea şi a-i alunga pe străini de pe pământul lor. 
Rar s-au văzut de-a lungul istoriei pilde de vitejie şi 
hotărâre ca acestea. Este greu de crezut că un popor se 
poate ridica astfel, ca un singur om, luptând secole de-a 
rândul pentru a se apăra. Dragostea de libertate era 
încarnată în aceşti luptători neînduplecaţi şi nici armatele 
imperiului spaniol, nici molimele, nici foamea, nici vremea 
rea sau bună n-au putut să-i facă să renunţe la lupta lor. 
Cei mai vrednici fii ai lor şi-au vărsat sângele de-a lungul 
anilor. Generaţii întregi au pierit în războiul acela fără de 
sfârşit; dar acest popor austral n-a plecat niciodată steagul 
în faţa inamicului. Imperiul spaniol era puternic şi dispunea 
de resurse nesfârşite; an după an soseau noi contingente 
de luptători cu arme noi spre a continua lupta; guvernul din 
Santiago destinase pentru războiul din Arauco o armata 
specială. Au pierit Lautaro, Caupolican, Tucapel, Colo-Colo 
şi încă mulţi alţii; dar diferitele triburi au luptat mai departe 
împotriva celor din Santiago, prin răscoale care izbucneau 
ba ici, ba colo. 

Până la urmă însă, războiul s-a sfârşit. Spaniolii au 
început să se căsătorească cu indiene, amestecându-şi 
sângele cu cel al băştinaşilor; s-a născut o rasă noua; 
trăinicia şi înţelegerea au luat locul urii dinainte. La această 
transformare, fără îndoială, o prețioasă contribuţie a adus 
Ambrosio O'Higgins; negustorul irlandez care se înrolase în 
armata spaniolă şi care, datorită meritelor sale, a ajuns la 
conducerea comandamentului general din Chile, a fost 
acela care a făcut primul pas către o pace trainică între 
spanioli şi araucani. La 72 de ani, O'Higgins străbătu într-o 
caleaşcă sudul ţării, urmat de o suită pitorească; se 
îndreptă spre hotar şi ţinu o consfătuire cu mai bine de o 

sută de căpetenii şi aproape trei mii de tineri, în frumoasa 
vale Negrete. Acolo băură pentru pace şi prietenie. Bătrânul 
preşedinte comunică regelui Spaniei că, după părerea lui, a 
sosit, momentul de a desfiinţa dispoziţia privitoare la 
regimul de muncă obligatorie din Chile, una din cauzele 
pentru care se împotriveau araucanii. Regele încuviinţă 
propunerea şi, drept recompensă pentru O'Higgins, îl numi 
vicerege în Peru. 

De atunci, unitatea se întări tot mai mult; noul popor 
începu să propăşească; din vitejia şi dragostea de libertate 
a araucanilor şi din pasiunea pentru aventură, agerimea şi 
credinţa spaniolilor, s-a plămădit poporul chilian. 

Trecură anii şi monarhia spaniolă începu să decadă; 
străinii invadară peninsula Iberică şi îl detronară pe rege. In 
cele două Americi începu lupta pentru independenţă, 
strângând sub steagul ei oameni din toate clasele sociale; 
cei mai buni tineri s-au înrolat în armatele patriotice. Marii 
conducători ai luptei pentru independenţa Americii, căliţi pe 
câmpurile de bătaie, s-au ridicat pentru a-şi conduce 
popoarele printre norii de pulbere. Washington, San Martin, 
Bernardo O'Higgins, Bolivar şi atâţia alţii au sfărâmat 
ultimele lanţuri care ne legau de forţele imperialiste şi au 
transformat coloniile americane în republici înfloritoare, 
care în curând vor constitui un exemplu de democraţie 
pentru bătrânele popoare din Europa. 

Aceştia au fost conducătorii, dar în spatele lor au fost 
eroii din popor, eroii anonimi sau cu nume fără însemnătate 
pe care legenda i-a imortalizat de atâtea ori, perpetuându- 
le romanticele fapte de vitejie. Aproape fără excepţie ei au 
făcut parte din această rasă nouă care s-a născut din 
unirea spaniolilor cu indienii; oameni modeşti, pe care nu-i 
găsim nici printre curteni, nici în guverne, nici la recepții, 
dar care întotdeauna au fost prezenţi când trebuia să-şi 
verse sângele pentru patrie. 

În acei „rotos” din Chile, oameni curajoşi, îndrăzneţi, care 
nu ţineau prea mult la viaţă, renăştea neamul lui Lautaro; 
ei au luptat în Chacabuco, în Rancagua, în Cancha Rayada; 
ei l-au urmat pe O'Higgins, l-au apărat pe Manuel 

Rodriguez, ei au făurit măreţia patriei noastre trudind pe 
câmpiile de salpetru, în minele de aramă şi cărbune, în 
exploatările forestiere din sud, pe mări şi în munţi. 

Când patrioţii din America s-au strâns mănunchi spre a-i 
dobori pentru totdeauna pe cotropitori, unica lor deviză a 
fost: Lautaro. Cu acest nume pe buze au înaintat 
cavaleriştii argentinieni, chilieni, columbieni, peruvieni, în 
clipele cele mai grele, pentru cauza independenţei. 

Generalul San Martin, care a condus armatele 
eliberatoare din Argentina şi Chile de-a lungul atâtor 
glorioase campanii, a înfiinţat la Mendoza o organizaţie 
secretă ale cărei ramificații s-au întins în curând aproape în 
toată America şi în care au intrat cei mai iluştri militari şi 
oameni de stat din tinerele republici. Era o organizaţie cu o 
disciplină aspră, în sânul căreia dăinuia un spirit aproape 
fanatic, amintind de grupările oculte din Evul Mediu, 
înălţându-şi acţiunile până la ţelurile nobile care îi dăduseră 
naştere. Din această organizaţie făceau parte toţi ofiţerii 
din armata lui San Martin; în rândurile ei s-au numărat 
oameni de seamă ca O'Higgins şi alţi patrioţi chilieni. În 
regulamentul organizaţiei erau înscrise aceste cuvinte: 

„Va fi îndepărtat ofițerul care va da dovadă de laşitate în 
luptă, încercând să se ascundă pentru a se feri de gloanţe; 
cel care va face datorii la producători şi meseriaşi...; cel 
care va ridica mâna asupra unei femei, chiar dacă a fost 
insultat de ea; cel care va refuza să se bată în duel sau, 
fiind insultat, nu va provoca la duel; cel care va ponegri pe 
un ofițer din regimentul său, cu un civil sau cu un ofițer din 
alt corp; în sfârşit, cel care va sta de vorbă cu un ofițer care 
a fost îndepărtat din regiment pentru vreuna din faptele de 
mai sus...” 

Acest grup închis, care apăra onoarea într-un chip 
aproape fanatic şi care punea eroismul mai presus de orice 
alte virtuţi, se numea Logia Lautarina. În numele tinerei 
căpetenii araucane, San Martin şi ceilalţi au văzut cel mai 
înalt simbol al cauzei pentru care luptau. O viaţă întreagă 
dăruită celei mai sfinte lupte ce se poate închipui, 
dispreţuind primejdiile, înfruntând moartea în fiece clipă, 

călăuzind un întreg popor pe drumul jertfei, fără a şovăi 
vreodată, fără a trăda, fără a fugi de luptă, apărându-se 
până în clipa morţii, aceasta a fost viaţa lui Lautaro. 

Cu numele lui pe buze au luptat soldaţii din America, 
după trei secole de la moartea lui, pentru a apăra libertatea 
pe care el a cucerit-o cu sângele său. 

Coperta originală de BOBOIA EMILIA. 

